
Административното право като отрасъл на действащото право се характеризира с предмет и метод на правно регулиране.

Предметът на административното право включва специфични обществени отношения, свързани с процеса на осъществяване на изпълнителната власт, т.е. административната дейност на държавата. 

След като законодателната власт гласува закона, той трябва да се приложи и съответно да регулира определени обществени отношения. Органите, които са призвани да приложат актовете на държавната власт, са административните, без значение дали те ги прилагат в отношенията между тях и гражданите, или помежду си. Тази дейност се обозначава като държавно управление, защото в нея участват държавни органи или други приравнени на тях, а администрацията е оторизирана по силата на Конституцията да уреди отношенията с подзаконови актове. 

В този смисъл предмет на регулиране са отношения, които най-общо могат да се отграничат в следните групи: 

1) отношенията, възникващи по вертикал, между по-горестоящите и подчинените им по-долустоящи органи на държавно управление: 

а) между органите на местно самоуправление и местна администрация; 

б) между органите на държавно управление и органите на местна администрация; в) между органите на държавно управление и обществените организации по повод възникването и функционирането на обществените организации; 

г) отношения, възникващи във връзка с административноправния статут и административните права и задължения на гражданите; 

д) отношения, възникващи при осъществяване на съдебен контрол върху административната дейност при осъществяване на административнонаказателната дейност на държавните административни органи.

Така изброените отношения обвързват административното право с регулирането на действията на административния апарат. Но административното право не се ограничава само до това. 

2/ В много случаи органите на администрацията са обект на въздействие на контрол от страна на други органи - прокуратура, съдилища; 

3/ Към административното право спадат също така регламентациите, уреждащи статута, компетентността и организацията на дейност на администрацията; 

4/ Също - и регламентациите на статута на държавните служители.

Природата на обществените отношения, възникващи в процеса на осъществяване на администрацията в държавата, налага специфичен начин на правно регулиране - това е властничесткият метод, или наречен още метод на неравенството, защото едната страна винаги е в господстваща позиция спрямо другата и по правило това е органът на администрацията, доколкото притежава съответни властнически пълномощия. 

Административното право като съвкупност от административни правни норми, които с властнически метод регулират обществените отношения в сферата на държавно управление и прилагат законите и осъществяват общо ръководство, организация и контрол на всички сфери на обществения живот, има следната система:

1. Материално право 

- съдържа правни норми, които регулират съдържанието на административната дейност; 

- урежда конкретни административни права и задължения на органите, организациите и гражданите, правния статут на органите, тяхната компетентност, административноправния статут на гражданите;

- административните нарушения, наказания, административнонаказателната отговорност. 

В цялост, тази част от системата на административното право отговаря на въпроса какво и колко следва да се прави.

2. Процесуално право - правни норми, които регламентират производствата и процедурите, чрез които се осъществява административната дейност. Тук се включват различните производства - за издаване на административните индивидуални актове, тяхното обжалване и отмяна, по изпълнението им, както и административнонаказателните производства. В цялост тази част от системата на административното право отговаря на въпроса как, кога, къде и кой, при какви условия трябва да го направи 

Източници. Източници на административното право са тези нормативни актове на държавата, които съдържат административни правни норми. Това са Конституцията, законите и другите нормативни актове, които уреждат административната дейност. 

Източниците на административното право се характеризират със своята многобройност (най-вече на подзаконовите нормативни актове) и йерархическа съгласуваност.

Закони. Много от тях са издадени в пряко изпълнение на конституционни разпоредби: 

· Едни уреждат общи положения на цялата административноправна уредба - Закон за административното производство; Закон за административните нарушения и наказания; Закон за отговорността на държавата за вреди, причинени на граждани (за незаконни актове, действие или бездействия на органи на държавата или длъжностни лица) - урежда случаите, условията и процедурите, при които гражданите, които са пострадали от незаконни действия на държавни административни органи, могат да потърсят обезщетение за причинените им вреди; 

· Други закони са специални и уреждат специфични отношение в отделни отрасли или сфери на администрацията - Закон за висшето образование, Закон за народното здраве, Закон за движение по пътищата, Закон за националната полиция и пр.

Подзаконови нормативни актове:
· Постановления на Министерския съвет - освен в случаите, когато пряко регулират административни правоотношения (например в случаите, когато се създават нови административни органи, урежда се техния статут и функции и др.), с постановленията се приемат правилници и наредби;

· Правилници - тяхното предназначение е да доуредят положения, предвидени в закона. Съществуват различни видове правилници: 

· - в приложение на някой закон - общ правилник, уреждащ прилагането на закона в неговата цялост, например Закон за висшето образование и Правилник за неговото приложение; 

- устройствени правилници - например за различните министерства, най-често свързани с уреждането на статута им; 

- типови - тези, които регулират устройството на няколко или много еднакви, сходни звена, например Правилник за устройството и дейността на ХЕИ. Обикновено законът посочва органа, на който се възлага изработването на правилниците.

· Наредби - актове, също в приложение на закон, но уреждат подробности по прилагането на част от закона - раздел, глава, а също и по приложение на постановление или правилник.

· Инструкции - тези актове са източници на административното право само когато съдържат административни правни норми. Обикновено те съдържат задължителни указания как да се прилагат положения, вече уредени по по-общ начин от други административни нормативни актове. В случаите, когато инструкциите съдържат само пояснения или указания от техническо или технологично естество, или се отнасят до конкретен случай или конкретен адресат, те не играят ролята на източници на административното право.

 

 

ЗА САМОПОДГОТОВКА
Задачи1
1. Опишете обществените отношения, регулирани от административното право.

2. Определете спецификата на метода на регулация на обществените отношения от страна на административното право. Сравненете с метода на регулиране, присъщ на гражданското право.

3. Направете съпоставка между административното право и следните други отрасли на правото:

· конституционно право и административно право;

· гражданско право и административно право;

· трудово и административно право;

· наказателно и административнонаказателно право.

4. Посочете източниците на административното право - посочване и определяне спецификата на всеки поотделно. 

 

  

БЕЛЕЖКИ
1. За решаването на задачите за самоподготовка можете да използвате посочените в приложението закони

 
ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ 
ІІ. АДМИНИСТРАТИВНА ВЛАСТ И АДМИНИСТРАТИВНА ДЕЙНОСТ
 

А. Административна дейност
Административната дейност е една от проявите на единната държавна власт. Съгласно принципа за разделение на властите в държавата се разграничават три отделни власти: законодателна, изпълнителна и съдебна. Всяка от тях е поверена на отделен носител, който е независим от другите две власти. Това деление е гаранция за политическата свобода в държавата и за предотвратяване злоупотребата с власт. 

Изпълнителната власт е административната власт в държавата и е поверена на изпълнителните органи, т.е. на органите на държавната и местна администрация. Изпълнителната или административната власт се проявява и осъществява чрез административната дейност. Последната се характеризира със следните белези:

1. Административната дейност е държавна дейност, т.е. дейност по осъществяването на държавна власт; извършва се от държавни органи или органи, на които изрично е възложено да изпълняват функцията на държавен орган. 

2. Административната дейност е държавно властническа дейност. Властническият (императивен) й характер се проявява главно в две насоки: административната дейност, от една страна, има задължителен характер в смисъл, че актовете й са задължителни за техните адресати, и от друга страна, при неизпълнение може да бъде приложена държавна принуда (принудителни административни мерки и санкции).

3. Административната дейност е юридическа дейност, т.е. извършва се чрез правни действия, проявява се в правни действия и актове и поражда правни последици. 

4. Административната дейност е подзаконова дейност, т.е. тя се развива и осъществява въз основа на закона. Правомощията на администрацията произтичат от закона и нейната основна задача в системата на държавния механизъм са изпълнението и прилагането на волята на закона в конкретната практика на държавно управление. Административната дейност има подзаконов характер не само поради своето място в йерархията, но и в смисъл, че е подчинена на закона, за да изпълни основното си предназначение - да реализира и приложи разпоредбите на закона в управлението на конкретните обществени отношения. В този контекст, тя е подчинена на съдържанието и целите на закона и се определя от тях.

5. Административната дейност има изпълнително-разпоредителен характер. От една страна, тя е дейност, която се развива в изпълнение на закона, а от друга, за да може да изпълни закона, администрацията трябва нещо да донареди, доразпореди, за да може да се обхванат и управляват разнообразните случаи от практиката. Най-важната проява на разпоредителния характер на административната дейност е издаването на подзаконови нормативни актове, с които се създават допълнителни правила относно приложението на съдържащите се в закона правни норми. Чрез издаването на различни административни актове с властнически характер административните органи участват активно в процеса на формиране и реализиране на държавната политика и на правото.

6. Административната дейност има творчески и динамичен характер, т.е. тя е съзидателна, организираща и създаваща дейност, системата от специфични задачи и цели на която постоянно се променя като съдържание и процес. 

Б. Форми на административната дейност
Административната дейност се характеризира с голямо разнообразие на форми, които могат да бъдат разграничени в зависимост от различни критерии.

Въз основа на отделните етапи в осъществяването на цялостната административна дейност нейните форми могат да се класифицират като: вземане на решение (т.е. дейността на администрацията по издаването на различни видове актове или предприемане на различни действия, всички с нормативно определени процедури и задължение за компетентност); изпълнение (производствата и методите на тази форма са определени нормативно и органите по нейното осъществяване най-често са различни от тези, които са взели конкретното решение); контрол (проявява се както от страна на горестоящите административни органи по отношение на долустоящите, така и от страна на специално натоварени за подобна дейност административни органи); санкционираща дейност (т.е. наказваща дейност поради обстоятелството, че административната дейност е гарантирана с държавна принуда при неизпълнение или нарушение на административноправните норми).

Формите на административната дейност могат да бъдат разграничени в зависимост от това къде и между кого се развива административната дейност. От тази гледна точка при уреждане на вътрешни отношения между органи или звена на административния апарат административната дейност може да се извършва вътре в административния апарат или при уреждане на отношения между администрацията и граждани или недържавни организации, т.е. административната дейност е насочена към субекти извън административния апарат.

Най-важната класификация на формите на административната дейност се извършва въз основа на спецификата на актовете, които администрацията издава при осъществяване на нейните функции, насочени към изпълнение и прилагане на закона. Съгласно тази класификация се разграничават следните форми на административна дейност: 

1. Издаване на нормативни административни актове. Тази форма разкрива правомощията за издаване на нормативни актове, в частност възможността на администрацията да създава подзаконови нормативни актове. Това са актове, които съдържат правни норми, т.е. общи, задължителни правила за поведение в сферата на административната дейност на държавата. Такива са постановленията на Министерски съвет, правилниците, наредбите, инструкциите, в които се съдържат административни правни норми. Тези актове се издават въз основа и в изпълнение на закона и не могат да противоречат на закона, както и да изменят или отменят закони. С тях се уреждат отношения, които не са регулирани от закона. Така законите се детайлизират и конкретизират. 

2. Издаване на индивидуални административни актове (оперативна изпълнително-разпоредителна дейност). Това е основната форма на административна дейност, при която административните органи издават административни актове и извършват административни действия за непосредственото и конкретно решаване на определени въпроси. Индивидуалните административни актове се издават в ежедневната работа на административните органи. Те могат да бъдат най-различни - нещо да разрешават или забраняват, да пораждат конкретни права или задължения на конкретни лица, да се удовлетворяват молби и жалби на граждани и пр. По смисъла на Закона за административното производство индивидуални административни актове издават ръководители на ведомства, кметове на общини, кметове на населени места и други органи на общинската изпълнителна власт, както и други овластени за това органи, с които се създават права или задължения или се засягат права или законни интереси на отделни граждани или организации, както и отказите за издаване на такива актове. 

3. Правораздавателна дейност. Тази форма на административната дейност се изразява в действия и актове, насочени към укрепване и зачитане на законността в държавното управление, защита и укрепване на установения ред на държавно управление и отстояване на законните права и интереси в сферата на администрацията.

Тази форма на административна дейност се прилага при нарушаване на законността и на съществуващи права и задължения, предизвикващи спорове между административни органи или между административни органи и други органи, организации и граждани. Това са случаите, когато:

· има извършени административни нарушения и следва да се наложат административни наказания;

· има спорове относно засегнати права или законни интереси на граждани от незаконни актове на администрацията, като в този случай - засегнатите лица имат право на обжалване. 

4. Сключване на договори (административни договори). Тази форма на административна дейност се налага в случаите, когато:

· административно учреждение трябва да задоволи своите нужди от материали и услуги; 

· административните органи предоставят на частни фирми и лица извършването на някои административни дейност при условия и ред, предвидени в закона (например държавни поръчки, някои видове концесии).

5. Материално-технически актове и действия (материално-техническа дейност). Тези актове и действия служат за подготовка, обслужване на другите форми на административната дейност, например компютърна обработка, поддържане на документация и архив и пр. 

 

 

ЗА САМОПОДГОТОВКА
Задачи
1. Дайте определение и посочете характерните белези на административната дейност.

2. Какво се разбира под термините административна дейност и административна власт.

3. Опишете формите на административна дейност - обща характеристика и критерии за разграничаване 

4. Направете характеристика на основните форми на административна дейност.

 
ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
ІІІ. ОРГАНИ НА ИЗПЪЛНИТЕЛНАТА ВЛАСТ
 

А. Централни органи на изпълнителната власт
1. Министерски съвет
Министерският съвет е централен орган на изпълнителната власт и стои на върха на пирамидата на административните органи в страната. Той е изборен орган, който възниква по системата на непряката изборност. Президентът възлага на коалицията, спечелила изборите, да излъчи министър-председател, а той от своя страна кабинет. Министерски съвет се гласува анблок. По правило мандатът на Министерския съвет съвпада с този на Народното събрание и е четири години, но правомощията му могат да бъдат прекратени предсрочно.

Министерският съвет е колегиален орган на изпълнителната власт с обща компетентност. Неговите правомощия се отнасят до всички сфери и отрасли на социалното управление. По смисъла на Конституцията /чл. 106/ и Устройствения правилник на МС и на неговата администрация Министерският съвет:

· ръководи цялостната вътрешна и външна политика на страната;

· осигурява обществения ред и националната сигурност;

· осъществява общото ръководство на държавната администрация;

· ръководи икономиката на страната;

· провежда единна финансова, кредитна и парична политика;

· провежда държавната социална политика в областта на заетостта, здравеопазването, науката, културата и образованието;

· провежда държавната политика по опазване на околната среда.

Конституцията на Република България не познава системата на извънредни пълномощия на изпълнителната власт и по-конкретно на Министерски съвет. Не се допуска също и т.нар. “делегиране на законодателната власт на правителството”.

Министерски съвет е колективен орган на изпълнителната власт; в състава му влизат министър-председателят, заместник министър-председателите и министрите. Актовете на Министерски съвет се приемат с общо съгласие.

Министерският съвет осъществява своите функции и задачи, като приема определени юридически актове - постановления, разпореждания и решения (в административноправната наука носят наименованието административни актове). Постановленията са основен юридически нормативен акт, с който работи Министерският съвет. С постановления Министерският съвет приема правилници, наредби, методики, тарифи или инструкции или урежда съобразно законите неуредени от тях обществени отношения в областта на своята компетентност. Решенията или разпорежданията са ненормативни юридически актове за решаване на конкретни въпроси. Решенията са най-често по текущи въпроси или от вътрешноорганизационен характер, като за одобряване на проекти на закони, които се предлагат от Министерския съвет; проекторешения до Народното събрание по различни въпроси за проектоукази до президента; становища на Министерския съвет до Конституционния съд и пр. Приемат се също и т.нар. протоколни решения по оперативни въпроси; те също са с ненормативен характер.

Актовете на Министерския съвет се подписват от министър-председателя и се подпечатват с официалния печат на Министерския съвет.

Правомощията на Министерския съвет се прекратяват съгласно Конституцията с изтичане мандата на Народното събрание. Предсрочно прекратяване на правомощията може да има в следните случаи:

· когато се приеме оставката на министър-председателя;

· при вот на недоверие на министър-председателя;

· при оставка на цялото правителство;

· при вот на недоверие на цялото правителство;

· при смърт или трайна невъзможност на министър-председателя да осъществява своите правомощия.

Съгласно Конституцията (чл. 99) ако Народното събрание не успее да образува правителство в рамките на съответното Народно събрание, то президентът назначава служебно правителство. Правното положение на служебното правителство е обект на разглеждане в Решение № 20 от 23. 12. 1992 год. на Конституционния съд. Според това решение служебното правителство има временен характер; срокът на правомощията му продължава до образуване на правителство по конституционно установения ред; по правило то осъществява правомощията на Министерския съвет, но има известна ограниченост на неговите функции, защото служебното правителство получава мандат от президента, а не от парламента и се назначава с указ на президента. То е предназначено да управлява текущите въпроси до провеждане на нови избори. Негова задача е подготовката на тези избори. Служебното правителство не подлежи на парламентарен контрол и упражняваната от него законодателна инициатива е допустима само в рамките, очертани от ограничените цели и функции на това правителство.

2. Министър-председател
За първи път тази институция е нормативно уредена в Закона за администрацията.

Министър-председателят е централен едноличен орган на изпълнителната власт с обща компетентност. Фигурата на министър-председателя възниква по силата на непряката изборност, клетва и подписване на клетвен лист.

Министър-председателят може да бъде само български гражданин, който отговаря на изискванията за избиране на народен представител, като той е член на Министерския съвет. Съгласно разпоредбата на чл. 108, ал. 2 на Конституцията министър-председателят ръководи и координира общата политика на правителството и носи отговорност за нея. Очевидно тук Конституцията му отрежда особен статус на политически ръководител.

В качеството си на ръководител на правителството и неговата политика министър-председателят представлява Министерския съвет в отношенията с другите държавни органи.

Като член на кабинета министър-председателят участва наред с останалите министри в обсъжданията на актовете на правителството; гласува при тяхното приемане и неговият глас е равен на другите. 

Законът за администрацията и Устройственият правилник на МС нормативно очертават функциите на министър-председателя и като едноличен орган. Тези функции могат най-общо да се обособят в две групи:

· Функции, спрямо органите на другите власти: 

· представителни функции;

· искане на вот на доверие по чл. 112, ал. 1 от Конституцията;

· подаване на оставка пред Народното събрание - чл. 112, ал. 2 от Конституцията;

· предлагане на Народното събрание да извърши промени в състава на Министерски съвет - чл. 85, т. 6 от Конституцията;

· предлагане на Народното събрание да се създават, преобразуват и закриват министерства - чл. 84, т.7 от Конституцията и други.

· Функции спрямо други органи от изпълнителната власт:

· свикване на Министерски съвет - чл. 23, ал. 2 от Закона за администрацията;

· председателстване на заседанията на Министерски съвет - чл.23, ал. 2 от Закона за администрацията;

· определяне на правомощията и ресорите на заместник министър-председателя - чл. 23, ал. 4 от Закона за администрацията;

· координация на дейността на заместник министър-председателите и министрите - чл. 23, ал. 5 от Закона за администрацията;

· назначаване и освобождаване от длъжност на заместник-министрите - чл. 23, ал. 6 от Закона за администрацията;

· назначаване на председатели и заместник-председатели на държавни агенции - чл. 47, ал. 6 от Закона за администрацията 

· и други.

В Закона за администрацията липсва правна норма, която да определя какви правни актове издава министър-председателят. В Устройствения правилник на МС се посочва, че министър-председателят издава заповеди (тъй като е едноличен орган на изпълнителната власт). Може да издава също така и разпореждания. Съобразно чл. 107 на Конституцията Министерският съвет отменя незаконосъобразните и неправилни актове на министрите. Тази разпоредба обаче не се отнася до актовете на министър-председателя в това му качество, защото в качеството му на член на кабинета той не издава самостоятелни юридически актове, а участва наред с останалите в приемането на правни актове, които излизат като актове на Министерския съвет. С други думи, административен контрол по отношение актовете на министър-председателя в качеството му на член на кабинета не е възможен. Във качеството му на самостоятелен едноличен орган актовете на министър-председателя също не могат да бъдат отменени от министерския съвет, доколкото липсва правна норма, допущаща тази възможност. Съдебен контрол спрямо актовете на министър-председателя като едноличен орган е също изключен на основание чл. 5 от Закона за Върховния административен съд, защото те не влизат в групата актове, подсъдни на този съд. 

Министър-председателят може да отправя обръщения и дава указания по определени въпроси до министрите, които, макар че се публикуват, остават неюридически актове.

3. Заместник министър-председател
Законът за администрацията в чл. 24, ал. 2 посочва заместник министър-председателите като самостоятелни органи. Техният брой се определя от Народното събрание. Те могат да ръководят и отделно министерство. Правомощията и ресорите на заместник министър-председателите се определят от министър-председателя.

Законът за администрацията не съдържа правна норма относно актовете на тези органи. В Устройствения правилник на МС се посочва, че те издават заповеди, т.е. индивидуални административни актове. 

Те са органи със специална компетентност. Министър-председателят като орган с обща компетентност следователно може да отменя заповеди на заместник министър-председателите. Същото се отнася и до Министерския съвет. Съдебният контрол обаче спрямо актовете на заместник министър-председателите в качеството им на самостоятелен орган също е закрит - на основание чл. 5 от Закона за Върховния административен съд.

4. Председатели на държавни агенции, държавни комисии, директори на изпълнителни агенции
Законът за администрацията в разпоредбата на чл. 19, ал. 4 към органите на изпълнителната власт посочва като нови председателите на държавни агенции, държавни комисии, директорите на изпълнителни агенции.

Председателят на държавната агенция възниква по системата на назначението от министър-председателя. Той се отчита пред Министерския съвет.

Председателят и членовете на държавни комисии също се назначават от министър-председателя за срок от пет години.

Директорът на изпълнителната агенция поради факта, че е към съответния министър, се назначава съответно от него за срок от пет години; назначаването е съгласувано с министър-председателя.

Законът за администрацията сочи (чл. 19, ал. 5), че гореизброените органи издават индивидуални административни актове.

5. Министър
Министърът е централен едноличен орган на изпълнителната власт със специална компетентност; ръководи отделно министерство (чл. 25 от Закона за администрацията).

За министър може да бъде избран български гражданин, който отговаря на изискванията за народен представител. Фигурата възниква по системата на непряката изборност; полага се клетва и се подписва клетвен лист.

Правното положение на министрите е следното, от една страна, те са членове на Министерския съвет (чл. 108, ал. 1 от Конституцията), а от друга - самостоятелен централен орган на изпълнителната власт (чл. 108, ал. 3 от Конституцията). Може да има и министър без портфейл. В първото им качество, като членове на правителството, министрите нямат статут на самостоятелни органи; в това си качество не издават самостоятелни юридически актове, а актовете излизат като актове на Министерския съвет. В качеството си на самостоятелни държавни органи министрите упражняват властнически правомощия и издават самостоятелни юридически актове - правилници, наредби, инструкции и заповеди (чл. 25, ал. 4 от Закона за администрацията). В това си качество те ръководят, координират и контролират цялостната дейност на министерството. По време на мандата си не могат да упражняват друга държавна служба. За действията си носят политическа отговорност пред Народното събрание.

Правомощията на министъра се прекратяват с тези на Народното събрание или предсрочно в следните случаи:

· оставка;

· смърт или трайна невъзможност да изпълнява своите функции;

· вот на недоверие;

· по инициатива на министър-председателя от Народното събрание при извършване на промени в правителството;

· при всички основания, с които пада цялото правителство. 

Б. Местни органи на изпълнителната власт
1. Областен управител
Фигурата на областния управител е традиционна за българското законодателство и доктрина.

Областта е основна административно-териториална единица в страната, в която се децентрализира държавната власт за провеждане на ефективна регионална политика. Нейното управление е поверено на областния управител, подпомаган от заместник областни управители и областна администрация.

Областният управител е едноличен орган на изпълнителната власт, който осъществява държавното ръководство по места и осигурява съответствието между националните и местните интереси при провеждане на регионалната политика (чл. 29, ал. 1 от Закона за администрацията). Фигурата на областния управител възниква по системата на назначението, при това безсрочно. Докато осъществява функциите си, той няма право да участва в ръководните органи на политически партии и да упражнява търговска дейност по смисъла на Търговския закон.

Областният управител упражнява следните функции:

· координира дейността на органите на изпълнителната власт и техните администрации на територията на областта и взаимодействието им с местната власт;

· осигурява съответствието между националните и местни интереси;

· осигурява взаимодействието между централните органи и органите на местното самоуправление;

· осигурява опазването и защитата на държавната собственост;

· упражнява контрол за законосъобразност върху актовете на общинските съвети и кметовете;

· упражнява контрол за законосъобразност при създаването на административно-териториалните единици;

· координира и контролира актовете на ръководителите на териториалните звена на централната администрация;

· организира отбранително-мобилизационната подготовка при природни бедствия, аварии;

· осъществява международни контакти

· и други.

За осъществяване на своята дейност областният управител издава заповеди, индивидуални административни актове. Защитата срещу тях е пред Върховния административен съд (чл. 5 от Закона за Върховния административен съд). Той може да спира актове на общинския съвет, като в едномесечен срок трябва да отнесе спора пред окръжен съд; може да отменя незаконосъобразни актове на кмета в едномесечен срок от издаването или узнаването им.

2. Кмет
Фигурата на кмета възниква по системата на пряката изборност, при полагане на клетва пред общинския съвет и подписването на клетвен лист.

Кметът е орган на изпълнителната власт в общината (чл. 139, ал. 1 от Конституцията). Има двойно правно положение: от една страна, той е орган на изпълнителната власт, от друга, орган на местното самоуправление. Като орган на изпълнителната власт той притежава специална компетентност и решава въпроси като:

· длъжностно лице по гражданско състояние;

· дава задължителни разпореждания до началниците на полицейските управления;

· отговаря за обществения ред 

· и други.

Като орган на местното самоуправление кметът е недържавен, общински орган и изпълнява следните функции:

· организира изпълнението на общинския бюджет;

· ръководи специализираните изпълнителни органи на общината;

· назначава служителите в общинската администрация;

· организира изпълнението на актовете на централната изпълнителна власт и на областния управител;

· поддържа връзка с политическите партии;

· представлява общината пред физически и юридически лица;

· и други.

И в двете си качества кметът издава заповеди, като заповедите, които са в изпълнение на решенията на общинския съвет се отменят от самия общински съвет на основание ЗМСМА, а другите - от областния управител.

Правомощията на кмета се прекратяват с изтичане на четиригодишния мандат или предсрочно при:

· смърт;

· трайна невъзможност да изпълнява възложените му задачи и

· оставка пред общинския съвет.

 

 

ЗА САМОПОДГОТОВКА
Задачи
1. Кои са органите на изпълнителната власт. Направете им обща характеристика. Систематезирайте ги по видове.

2. Характеризирайте централните органи на държавно управление по белези и правомощия.

3. Опишете местните органи на държавно управление по видове, белези и правомощия.

 


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
ІV. ДЪРЖАВНА СЛУЖБА. ДЪРЖАВЕН СЛУЖИТЕЛ
 

А. Държавна служба
Основното предназначение на служителите в администрацията на изпълнителната власт е да упражняват държавна власт. 

Понятието “държавна служба” е традиционен институт, изяснено в българската правна литература. Държавната служба като институт на администратинтого право се свързва с дейността на държавата и административноправните функции на лицата, работещи в държавния административен апарат. Упражняването на държавната служба е дейност на държавните служители по осъществяване задачите на държавно управление.

Държавната служба е трайно изградена институция, осигуряваща постоянното и непрекъснато функциониране на държавния апарат за реализиране на държавните цели и задачи. 

Понятието за държавна служба се разглежда от позициите на конституционното и административното право. 

· По смисъла на конституционното право
Понятието държавна служба се съдържа в редица текстове на Конституцията - чл. 68 (1) посочва, че: “Народните представители не могат да изпълняват друга държавна служба или да извършват дейност, която според закона е несъвместима с положението на народен представител”. Член 116 посочва, че: “Държавните служители са изпълнители на волята и интересите на нацията. При изпълнение на своята служба те са длъжни да се ръководят единствено от закона и да бъдат политически неутрални. 

Конституционният съд с Решение № 5 от 06. 04. 1993 год. (ДВ, бр. 31 от 13.

04. 1993 год.), Решение №6 от 22.04.1993 год. (ДВ, бр. 36 от 30. 04. 1993 год.) дава обяснение на понятието в смисъла на Конституцията чрез няколко основни белега, а именно:

· във функционален аспект - държавната служба е по същество дейност по осъществяване на функциите на държавата от нейно име и чрез реализиране на правомощията на нейните органи; 

· в организационен аспект - държавната служба обхваща структурите на държавната администрация, чрез които се осъществяват тези функции.

Конституционният съд приема също така, че държавната служба е дейност, за която обикновено се получава възнаграждение. Използва се и един негативен признак - ”не е дейност, непосредствено свързана с производството на материални ценности“. 

Следователно, в изложения горе смисъл Конституционният съд разглежда държавната служба в широк и тесен смисъл. Държавната служба в широк смисъл се определя като дейност по упражняване на държавни функции в сферата на трите власти - законодателна, изпълнителна и съдебна, а в тесен - осъществяване на държавни функции в сферата на изпълнителната власт.

С други думи, държавната служба, разгледана от позициите на конституционното право, е дейност по упражняване на държавни функции в сферата на законодателната, изпълнителната и съдебната власти. Оттук и три вида държавна служба - в сферата на трите власти. 

· По смисъла на административното право
Държавната служба в смисъла на административното право се определя като държавна служба в сферата на изпълнителната власт и е понятие, изяснено в българската административноправна книжнина. В този контекст се разглежда организационният аспект на понятието като установление в структурата на държавния апарат, което е изградено с оглед да се организира постоянното и непрекъсваемо осъществяване на функциите на държавата. 

Държавната служба, схваната в посочения аспект, предполага определен персонален състав от държавната администрация, който да я упражнява. Това са държавните служители. 

Б. Държавен служител
Държавните служители са въздигнати от законодателството в особена категория доверени лица, които са овластени с осъществяването на държавни функции. Както стана ясно по-горе от позицията на Конституцията и решенията на Конституционния съд понятието държавна служба има широк обхват и в него се включват и съдии, прокурори, народни представители и т.н. В Конституцията от 1991 год. понятието държавен служител се използва в редица текстове, а Конституционният съд се е произнесъл в свое Решение № 4 от 30.03.1993год. (ДВ., бр. 30 от 09.04.1993), че определящ признак на понятието държавен служител е “упражняването на държавни функции”. Държавният служител е лице, което специално е упълномощено да извършва съответната дейност и в този смисъл има признатата компетентност за осъществяване на съответни държавни функции без оглед на техния вид.

По смисъла на административното право, обаче, държавните служители са една от най-древните юридически категории на администрацията, доколкото с тях винаги е свързан въпросът за кадрите, които работят в сферата на изпълнителната власт. В българската правна литература първоначално се говори за обществени служители; използва се и терминът чиновник, т.е. лицето, което е назначено от държавата, като е зачислено в една служебна йерархия, за да сътрудничи по един постоянен начин във функционирането на една обществена служба. 

В сега действащото българско законодателство съществува нормативно определение на понятието “държавен служител”, съдържащо се в специален закон - Закон за държавния служител (обн. ДВ от 27.07.1999 год.). В разпоредбата на чл. 2, ал. 1 на посочения закон се казва: “Държавният служител е лице, което по силата на административен акт за назначаване заема платена щатна длъжност в държавната администрация и подпомага орган на държавната власт при осъществяване на неговите правомощия”.

Законът за държавния служител изгражда държавния служител като особена категория на администрацията чрез следните основните белези:

1. Съгласно чл. 6, ал. 1 от цитирания закон държавният служител изпълнява държавна служба въз основа на назначение от компетентен орган на държавната власт, т.е. сочат се два основни белега - упражняване на държавна служба и назначаване. Както става ясно по-горе държавната служба е упражняване на държавна власт от определена държавна институция. Вторият белег посочва начинът на конституиране на държавния служител, а именно това е назначаването. То се осъществява чрез издаване на административен акт от органа по назначаването, който задължително се предхожда от конкурсна процедура. За провеждането на конкурса се съставя конкурсна комисия. Същата представя протокол и всички документи на класираните кандидати за издаване на административния акт за назначаване на един от тях. Процедурата и начините за провеждане на конкурсите се определят с наредба на Министерския съвет. Административният акт за назначаване се издава в писмена форма и има определени реквизити: 

· наименованието на акта;

· наименованието на органа, който го е издал;

· правното основание за назначаването;

· трите имена на назначаваното лице;

· наименованието на длъжността, на която лицето се назначава, и ранга, който му се определя;

· размера на основната заплата и допълнителните възнаграждения;

· дата на издаване и подпис на лицето, издало акта.

В акта за назначаване могат да се определят мястото и характера на работата, както и допълнителни условия, свързани със спецификата на длъжността. Актът за назначаване се връчва срещу подпис на назначеното лице.

Законът за държавния служител предвижда сложен фактически състав, като освен издаване на административен акт е необходимо още и встъпване в длъжност, полагане на клетва и подписване на клетвен лист. Ако назначеният служител не встъпи в длъжност или не положи клетвата, актът за назначаване се отменя от органа по назначаването (чл. 14, ал. 5).

2. Вторият основен белег на понятието “държавен служител” е, че той заема длъжност в администрацията (чл. 2, ал. 1). Държавните служители в сферата на изпълнителната власт са преди всичко лицата, работещи в администрациите на министерски съвет, министерства, държавни агенции, изпълнителни агенции, държавни комисии, областни и общински администрации, както и други структури, създадени със закон, и имащи функции във връзка с осъществяването на изпълнителната власт.

3. Следващият основен белег на понятието “държавен служител” по смисъла на Закона за държавния служител е служебното отношение, в което той се намира с държавата. Служебното правоотношение по своята правна природа е административно правоотношение. Субекти по него са държавният орган и държавният служител. 

Администрацията като административно-организационна единица на държавата има сложна структура от степенно подредени различни нива държавни служители, като на върха на пирамидата стои държавен орган. Всички степени на пирамидата се намират в определени организационно-функционални връзки (субординация, суперординация и координация). По този начин държавният орган заема господстваща спрямо долустоящите органи позиция и се постига нужната централизация с оглед упражняване на властническите правомощия. Особеност на така структурираните административни правоотношения е, че в ръководното положение на горестоящия орган влизат и провомощията по упражняване на дисциплинарна власт. Дисциплинарната власт в рамките на администрацията на изпълнителната власт притежава държавен властнически характер. В тази връзка специфична особеност на държавните служители е, че те се намират под дисциплинарната власт на горестоящия орган от съответната администрация (раздел ІІ от Закона за държавния служител).

За да встъпи в служебно правоотношение в дадена администрация, едно лице трябва да отговаря на определени условия. Те са посочени в чл. 7 от Закона за държавния служител, а именно:

· да е български гражданин;

· да е навършило пълнолетие;

· да не е поставено под запрещение;

· да не е осъждано за умишлено престъпление от общ характер на лишаване от свобода;

· да не е лишено по съответен ред от правото да заема определена длъжност;

· да отговаря на специфичните изисквания, предвидени в нормативните актове за заемане на съответната длъжност;

· да не е в йерархическа връзка на ръководство и контрол със съпруг или съпруга, роднина по права линия без ограничения, по съребрена линия до четвърта степен включително или по сватовство до четвърта степен включително;

· да не е едноличен търговец, неограниченоотговорен съдружник в търговско дружество, управител или изпълнителен член на търговско дружество, търговски пълномощник, търговски представител (прокурист), ликвидатор или синдик;

· да не е народен представител;

· да не е съветник в общински съвет - само за съответната общинска администрация;

· да не заема ръководна или контролна длъжност в политическа партия;

· да не работи по трудово правоотношение, освен като преподавател във висше училище.

4. Друг основен белег на понятието “държавен служител” съгласно чл. 2 от Закона за държавния служител е, че последният заема платена длъжност. Това обстоятелство показва, че държавният служител получава определено възнаграждение за положения труд. Освен това съгласно чл. 9 служебното правоотношение възниква въз основа на административен акт за неопределен срок освен когато в закона е посочено друго. Друга възможност за заемане на служебно правоотношение е визирана в чл. 12 от същия закон, съгласно който, когато кандидатът се назначава за първи път на държавна служба, органът по назначаването установява изпитателен срок до една година, като може да прекрати служебното правоотношение без предизвестие. В случай че правоотношението се измени преди изтичането на срока, срокът за изпитване продължава да тече при следващото служебно правоотношение.

Заемането на длъжност в администрацията може да е свързано с изискването за предварителен стаж. В този случай става реч за срочно заемане на длъжността, т.нар. стажантски длъжности (чл. 13), като срокът за заемане на стажантска длъжност се определя от органа по назначаването и времетраенето се признава за служебен стаж. 

Платената длъжност в администрацията може да бъде по заместване. Държавният служител може да бъде назначаван за определен срок за заместване на държавен служител, който отсъства от работа повече от три месеца. Служебното правоотношение в този случай може да възникне и без провеждане на конкурс при спазване на условията за назначаване. При заместване страните имат същите права и задължения както при редовно служебно правоотношение. Член 16 от Закона за държавния служител посочва, че органът по назначаването може да предложи на определен държавен служител работа по вътрешно съвместителство за срок до назначаването на служител на незаетата длъжност. Срокът в този случай не може да бъде по-дълъг от 6 месеца.

Преди постъпването си на служба държавният служител е длъжен да положи клетва със следното съдържание: "Кълна се при изпълнение на държавната служба да спазвам и да се ръководя от Конституцията и законите на Република България и да изпълнявам добросъвестно служебните си задължения съобразно интересите на държавата". Полагането на клетва се удостоверява с подписването на клетвен лист. Освен това се съставя служебно досие. С други думи предвиден е сложен фактически състав, за да възникне служебното правоотношение, който съществено се различава от режима на Кодекса на труда, където подобни изисквания не се предвиждат.

Полагането на клетва е съществен конститутивен елемент от фактическия състав за възникване на фигурата на държавния служител, тъй като нейното неполагане води до отмяна на акта за назначаване от съответния орган и до невъзникване на статута на държавен служител. 

Друга специфична особеност при държавния служител е наличието на служебно досие за всеки един. В служебното досие се отразяват постъпването и освобождаването от държавна служба, длъжностната характеристика, професионалното развитие, наградите, поощренията и отличията, които е получил, отпуските, наложените наказания и пр. Разгласяване на сведения от служебното досие на държавния служител не се допуска без неговото изрично писмено съгласие. Държавният служител има право да се запознае с досието си при поискване, както и да получава копия от съхраняваните документи. Служебното досие се съхранява десет години след прекратяването на служебното правоотношение. При преминаване на служба от една администрация в друга служебното досие се изпраща за съхранение при администрацията на новоназначението.

В. Видове държавни служители
Съгласно Закона за държавния служител видовете държавни служители са определени в зависимост от характера на служебните си задължения и степента на професионалната си подготовка. В този смисъл държавните служители са ръководни служители и експерти. Ръководният служител ръководи административно звено и носи отговорността за неговата работа. Експертът изпълнява служба, подпомагаща осъществяването на функции на държавната власт.

Г. Права и задължения на държавния служител
Основните принципи при изпълнение на държавната служба са принципите на законност, лоялност, отговорност, стабилитет, политическа неутралност и йерархическа подчиненост. Осъществяването на функциите на държавно управление и наличието на служебно правоотношение с органа по назначаването очертава основни права и задължения за държавните служители:

1. Задължения към гражданите, изразяващи се в следните по-конкретни задължения: 

· Държавният служител е длъжен да се произнася без забава по искането на гражданите. Той трябва да удовлетворява точно и своевременно тези от тях, които са законосъобразни, и да съдейства за признаването на техните права и законни интереси;

· Държавният служител е длъжен да не проявява грубост, невъзпитание и неуважение към гражданите, които обслужва.

2. Задължения за изпълнение на държавната служба, определени в неговата длъжностна характеристика, т.е. да изпълнява задълженията си точно, добросъвестно и безпристрастно в съответствие със законите на страната и устройствения правилник на съответната администрация. 

3. Задължение за подпомагане и съдействие на органите на държавната власт при осъществяване на техните правомощия.

4. Задължение за спазване на работното време и използването му за изпълнение на възложените му задължения.

5. Държавният служител е длъжен да изпълнява законосъобразните актове и заповеди на по-горестоящите органи и държавни служители. Държавният служител не е длъжен да изпълни неправомерна заповед, издадена по установения ред, когато тя съдържа очевидно за него правонарушение. Държавният служител може да поиска писмено потвърждаване на служебния акт, когато в отправената до него устна заповед се съдържа очевидно за него правонарушение.

6. Държавният служител не е длъжен да изпълни нареждане, насочено срещу него, неговата съпруга или съпруг, роднини по права линия без ограничения, по съребрена линия до четвърта степен и по сватовство до втора степен включително. В такъв случай той е длъжен незабавно да уведоми органа, от когото е получил нареждането, който от своя страна трябва да възложи изпълнението на друг служител или да го извърши сам.

7. Държавният служител е длъжен да защитава класифицираната информация, представляваща държавна или служебна тайна, станала му известна при или по повод изпълнение на служебните му задължения. Класифицираната информация, представляваща държавна или служебна тайна, както и редът за работа с нея се определят със закон.

8. Държавният служител е длъжен да опазва престижа на държавната служба. При изпълнение на служебните си задължения и в обществения си живот държавният служител е длъжен да има поведение, което да не уронва престижа на държавната служба и да съответства на Кодекса за поведение на служителите в държавната администрация. Кодексът за поведение на служителите в държавната администрация се приема от Министерския съвет и се обнародва в "Държавен вестник".

9. Държавният служител е длъжен да декларира имотното си състояние. При встъпването си в длъжност и всяка година до 31 март държавният служител е длъжен да декларира своето имотно състояние пред органа по назначаването.

10. Във връзка със задължението си за разкриване и избягване на конфликт на интереси държавният служител е длъжен всяка година до 31 март по образец, утвърден от министъра на държавната администрация, да декларира писмено пред органа по назначаването всеки търговски, финансов или друг делови интерес, който той или свързани с него лица имат във връзка с функциите на администрацията, в която работи.

Той е длъжен да не участва при обсъждането, подготовката и вземането на решения, когато той или свързаните с него лица са заинтересувани от съответното решение или когато има със заинтересуваните лица отношения, пораждащи основателни съмнения в неговата безпристрастност.

11. Държавният служител има право на брутна заплата, която включва основна заплата и допълнителни възнаграждения.

12. Държавният служител има право на почивка по време на работния ден, на междудневна и междуседмична почивка и на обявените официални празници.

13. Държавният служител има право на редовен платен годишен отпуск, на допълнителен отпуск, на служебен отпуск, на отпуск за изпълнение на обществени задължения, на отпуск по социалното осигуряване и на неплатен отпуск.

14. Държавният служител има право на повишаване на професионалната квалификация и преквалификация. Когато нуждите на службата налагат, разходите за повишаване на професионалната квалификация и преквалификация на държавния служител са за сметка на съответната администрация. 

Разпоредбата на закона обаче прави уговорката, че държавният служител, изпратен на обучение с обща продължителност повече от един месец в рамките на една календарна година при условията на ал. 2, се задължава да работи в съответната администрация за период от една до три години. Условията и конкретният срок се уговарят между органа по назначаването и държавния служител. При виновно неизпълнение на задълженията от страна на държавния служител той възстановява разходите по обучението съответно на неизпълнението.

15. Държавният служител има право на социално и здравно осигуряване за сметка на съответните бюджети.

16. Право на обезщетение в предвидените от закона случаи.

17. При изпълнение на служебните си задължения държавният служител има право свободно да изказва мнения относно законосъобразността и целесъобразността на дадените му нареждания и да предлага по-удачни решения. Изказаните мнения и предложения не могат да засягат служебното положение на държавния служител.

18. Държавният служител има право да членува в политически партии, доколкото не съществува забрана, установена в специален закон. При осъществяване на службата държавният служител не може да се ръководи и да защитава интересите и волята на политическата партия, в която членува.

19. Държавният служител може да прави изявления от името на органа по назначаването или администрацията със съгласието на органа по назначаването или на определен от него служител.

20. Държавните служители имат право да се сдружават в професионални организации и сдружения с нестопанска цел.

21. Държавните служители имат право свободно да образуват синдикални организации, да встъпват и да прекратяват членството си в тях, като се съобразяват само с техните устави.

22. Когато предявените искания, свързани със служебните и осигурителните отношения, не са уважени, държавните служители могат да обявяват стачка. Осъществяването на стачката в този случай се извършва чрез носене и поставяне на подходящи знаци и символи, протестни плакати, ленти и други, без да преустановяват изпълнението на държавната служба. По време на стачката представителите на държавните служители и органът по назначаването полагат усилия за разрешаване на спорните въпроси.

23. Държавният служител се ползва с неприкосновеност на личната си кореспонденция и съобщения. Кореспонденцията и съобщенията, адресирани до държавен служител в това му качество, не се считат за лични.

Д. Дисциплинарна отговорност на държавните служители.

Дисциплинарна отговорност на държавните служители е специфичен вид дисциплинарна отговорност. Тя се изразява в реализация на санкцията на правната норма (съдържаща се в Закона за държавния служител) и по-специално в понасяне на негативните правни последици от страна на държавния служител поради факта на извършеното от него служебно нарушение.

Глава пета на Закона за държавния служител е озаглавена “Отличия и награди. Служебна отговорност”, а раздел ІІ на същата глава “Дисциплинарна отговорност”.

По правило характерно за дисциплинарната отговорност по Кодекса на труда е, че се налага поради извършено виновно дисциплинарно нарушение, като тя възниква при следния фактически състав: вреда, вина, противоправност и причинна връзка. За разлика от гражданската отговорност, за дисциплинарната е характерно, че обикновено при нея няма вреда. Наличието на вреда ангажира имуществената отговорност на работника или работодателя по Кодекса на труда. Дисциплинарната отговорност се носи за нарушаване на трудовата дисциплина. Дисциплинарната отговорност се различава от углавната по Наказателния кодекс предимно по това, че последната се налага винаги от съда за извършено престъпление, докато дисциплинарната - от работодателя за извършено дисциплинарно нарушение. За разлика от административната отговорност, дисциплинарната се налага винаги по вътрешнослужебен ред от органа, който притежава дисциплинарна власт в нейния пълен обем.

Дисциплинарната отговорност на държавния служител настъпва при същия фактически състав като дисциплинарната по Кодекса на труда. И тук обикновено липсва вреда, а тя се носи за дисциплинарни нарушения. Имуществената отговорност се реализира при вреда, а тя за държавния служител е уредена отделно в раздел ІІІ на глава пета от Закона за държавния служител. Друг общ признак с дисциплинарната отговорност по Кодекса на труда е обстоятелството, че и двете се реализират по вътрешнослужебен път. Чл. 92 от Закона за държавния служител сочи, че дисциплинарните наказания се налагат от органа по назначаването.

Белезите “противоправност” (разбрана като обстоятелството, че деянието (правонарушението) е в противоречие със съдържанието на правните норми) и “причинна връзка” (означава причинно-следствена зависимост между вредоносния резултат и деянието на държавния служител) от фактическия състав са също налице.

Дисциплинарната отговорност на държавния служител е специфичен вид дисциплинарна отговорност, чиято специфичност може да бъде изведена от следните моменти:

· Налага се спрямо лица със специален статус. Субектите, носители на тази отговорност са държавни служители, т.е. лица, които упражняват държавновластнически правомощия, носители са на държавна служба и които съществено се различават от работници и служители по Кодекса на труда. Работник е лице, което предимно използва физическата си сила, а служител - умствената си работна сила, докато държавния служител упражнява властнически правомощия.

· Тази отговорност се реализира поради неспазване на определени задължения, включени в съдържанието на служебното правоотношение. Служебното правотношение на държавния служител с органа по назначаването по своята правна природа е властническо, административноправно отношение, отношение на неравенство между страните, като в господстващо положение е органът по назначаването. Последният е орган на държавна власт и притежава общото ръководство, организация и контрол за осъществяване на функциите на държавно управление. Дисциплинарната власт е съвкупност от правомощия по санкциониране и поощрение на държавните служители. В този случай, тя е упражняване на властнически правомощия от страна на държавния орган. В тази връзка, правомощията, които влизат в съдържанието на дисциплинарната власт на органа по назначаването, имат държавен, властнически характер.Органът по назначаването упражнява държавна дисциплинарна власт спрямо държавните служители. Затова и отговорността има държавен характер. Точно обратното се наблюдава при дисциплинарната отговорност по Кодекса на труда. Работодателят и работника (служителят) са в трудово правоотношение, отношение на равнопоставеност. Дисциплинарната власт на работодателя по правило няма държавен характер. Работодателят обикновено е физическо или юридическо лице, и само в отделни случаи при наличие на държавна собственост, на държавни предприятия отговорността може да има такъв характер. Поначало обаче дисциплинарната отговорност по Кодекса на труда не е с държавен, властнически характер.

Общото между двата вида дисциплинарна отговорност е, че носителят на дисциплинарната власт и адресатът принадлежат към една и съща служебна йерархия.

· Дисциплинарната отговорност на държавните служители е специфичен вид дисциплинарна отговорност и от гледна точка на правонарушението, за което или по повод на което тя се реализира. Тя се носи за извършено нарушение при упражняване на служба, под което се разбира действие или бездействие, извършено виновно, с което се нарушават служебните задължения по установения служебен ред и което се наказва със санкция, наложена по вътрешнослужебен ред. В този смисъл е и чл. 89 ал. 1 от Закона за държавния служител, който гласи: “Държавният служител, който е нарушил виновно своите служебни задължения, се наказва с предвидените в този закон наказания.

Дисциплинарните нарушения са посочени в чл. 89 ал. 2:

· неизпълнение на служебните задължения; 

· забава изпълнението на служебните задължения;

· неспазване кръга на служебните правомощия;

· нарушение на задълженията спрямо гражданите по чл. 20;

· неспазване на правилата на Кодекса за поведение на служителите в държавната администрация.

Дисциплинарно нарушение извършва и ръководител, който не е обърнал внимание на оплакване на гражданите за нарушение по ал. 2, извършено спрямо тях от негови подчинени.

· Дисциплинарните наказания са реализация на санкцията на правната норма от Закона за държавния служител. Те са израз на държавнонаказателната репресия спрямо нарушителите. В тях лежи генералната и специална превенция на правото, а именно да се въздейства предупредително възпиращо спрямо нарушителя и спрямо всички останали членове на обществото в бъдеще да не извършват подобни нарушения. 

Дисциплинарните наказания по Закона за държавния служител са: 

· забележка;

· порицание;

· отлагане на повишението в ранг до една година;

· понижение в по-долен ранг за срок от 6 месеца до 1 година;

· уволнение.

Дисциплинарните наказания се налагат от органа по назначаването. Дисциплинарно наказващият орган е длъжен преди налагане на дисциплинарното наказание да изслуша държавния служител или да му даде срок за писмени обяснения, да събере и оцени посочените от него доказателства. Когато дисциплинарно наказващият орган не е изслушал държавния служител или не е приел и обсъдил писмените му обяснения, съдът отменя дисциплинарното наказание, без да разглежда спора по същество. Тези разпоредбите не се прилагат, когато обясненията на държавния служител не са били изслушани по негова вина или не са дадени в определения срок.

Дисциплинарните наказания се налагат не по-късно от два месеца от откриване на нарушението и не по-късно от една година от извършването му.

За едно и също дисциплинарно нарушение може да се наложи само едно дисциплинарно наказание.

При определяне на вида и размера на дисциплинарното наказание се вземат предвид: 

1. Тежестта на нарушението и настъпилите от него последици за държавната служба или за гражданите.

2. Формата на вината на държавния служител.

3. Обстоятелствата, при които е извършено нарушението.

4. Цялостното служебно поведение на държавния служител.

· Специфична особеност на дисциплинарната отговорност по реда на Закона за държавния служител е обстоятелството, че във всяка администрация се създава дисциплинарен съвет в състав от трима до седем редовни и двама резервни членове, които са държавни служители. Най-малко един от редовните членове на дисциплинарния съвет трябва да е с юридическо образование, освен в случаите, когато в администрацията няма държавен служител с такова образование. Дисциплинарният съвет се назначава от органа по назначаването за срок три години. В заповедта за назначаването се определят председателят и заместник-председателят, както и правилата за работа на съвета. Членовете на дисциплинарния съвет са несменяеми за времето на своя мандат, освен ако бъдат освободени от съвета по тяхно искане, бъдат дисциплинарно наказани или бъде прекратено служебното им правоотношение. Дисциплинарният съвет разглежда дисциплинарните дела в състав от всички редовни членове на съвета. При отсъствие на редовен член, както и в случаите, когато срещу него е образувано дисциплинарно дело, органът по назначаването определя кой от резервните членове трябва да го замести. Преди да наложи дисциплинарно наказание по чл. 90, ал. 1, т. 4 и 5, дисциплинарно наказващият орган взема становището на дисциплинарния съвет, който образува дисциплинарно дело по негово нареждане.

Дисциплинарният съвет изяснява фактите и обстоятелствата по извършеното нарушение, както и изслушва при необходимост обясненията на държавния служител и обсъжда представените от него доказателства. Дисциплинарният съвет приема решения с мнозинство от две трети. Решението на дисциплинарния съвет съдържа становище относно наличието на основание за дисциплинарна отговорност, както и относно вида и размера на съответното на извършеното нарушение дисциплинарно наказание. В 7-дневен срок от приемането на решението дисциплинарният съвет го представя заедно с преписката по делото на дисциплинарно наказващия орган.

Дисциплинарното наказание се налага с мотивирана писмена заповед на дисциплинарно наказващия орган. В нея се посочват:

· трите имена и длъжността на дисциплинарно наказващия орган;

· дата на издаването;

· трите имена и длъжността на наказвания държавен служител;

· описание на извършеното от него нарушение, датата и мястото, където е извършено, обстоятелствата, при които е извършено, както и доказателствата, които го потвърждават;

· служебните задължения, които са били виновно нарушени;

· видът и размерът на наказанието;

· правното основание за налагането му.

Препис от заповедта за налагане на дисциплинарно наказание се връчва срещу подпис на държавния служител, като се отбелязва датата на връчването.

Дисциплинарните наказания, с изключение на уволнението, се заличават с изтичане на една година от налагането им. Заличаването се извършва служебно чрез съответно отбелязване в служебното досие и в служебната книжка.

Дисциплинарните наказания, с изключение на уволнението, могат да бъдат заличени от органа по назначаването и преди изтичане на срока по чл. 98, ал. 1, ако държавният служител в срок шест месеца не е извършил други нарушения на служебните си задължения.

 

 

ЗА САМОПОДГОТОВКА
Задачи
1. Какво разбирате под понятието държавна служба - по смисъла на конституционното и административното право.

2. Охарактеризирайте държавния служител като особена категория на администрацията.

3. Посочете основните белези на държавния служител по смисъла на Закона за държавния служител

4. Какви видове държавни служители бихте посочили?

5. Посочете правата и задълженията на държавните служители съгласно Закона за държавния служител

6. Какво е дисциплинарна отговорност на държавните служители. Обща характеристика, специфика.

 


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
V. СУБЕКТИ НА АДМИНИСТРАТИВНОТО ПРАВО
 

А. Обща характеристика
Субекти на административното право са участниците в административноправните отношения, т.е. в отношенията, свързани с функционирането на държавната администрация. Това са държавните органи, административните организации, държавните служители и гражданите, притежатели на определени права и задължения в сферата на административната дейност на държавата.

Като субекти на правото субектите на административното право имат определена правосубектност. Правосубектността е юридическо свойство, което правните норми придават на лицето - физическо или юридическо. Тя е особено свойство, което превръща отделното физическо лице, орган или организация в субект на правото. По правило правосубектността се проявява в два основни елемента - правоспособност и дееспособност. Правоспособността е възможността на лицето да притежава права и задължения. Дееспособността е възможността на лицето самостоятелно, със свои лични, осъзнати действия и волеизявления да осъществява своите права и задължения. Деликтоспособността се отнася до способността на лицето да носи юридическа отговорност. 

Теоретичното разграничение на субект на административното право и субект на административноправно отношение отразява разликата в случаи, при които лицето притежава административна правосубектност, по принцип е способно да участва активно в административноправни отношения (например лицето има право на висше образование) и лицето, което вече реално участва в дадено административноправно отношение.

Субектите на административното право могат да се класифицират в отделни групи на следните видове: индивидуални, колективни и обществени; физически и юридически лица; граждани, държавни органи, длъжностни лица, държавни служители, организации (стопански или търговски и с нестопанска цел).

Административната правоспособност е способността на субектите на административното право да бъдат носители на права и задължения като участници в правни отношения в областта на държавното управление. Административната дееспособност е признатата от правото възможност на субектите сами, чрез свои волеизявления или действия, да упражняват права и поемат задължения. Условията за придобиване на административна дееспособност от субектите на административното право са посочени в закона. Възможно е един субект на административното право да има само административна правоспособност, без да има административна дееспособност, ако е малолетен или поставен под запрещение. В този случай действия вместо него се извършват от негов законен представител. По правило всички български граждани, навършили 18 години, са дееспособни. Но има случаи, в които законът определя други възрастови граници за определена административна правоспособност и дееспособност (според Закона за движение по пътищата, например правото за управление на различни превозни средства се придобива на 21 години за едни, на 17, 16 и 18 години за други превозни средства). Административната деликтоспособност е свързана с реализацията на административнонаказателната отговорност. Последната е лична и се носи за извършване на административни нарушения. Административнонаказателно отговорни са пълнолетните лица, навършили 18 години, извършили административно нарушение в състояние на вменяемост. Административнонаказателно отговорни са и непълнолетните, навършили 16 години, когато са могли да разбират свойството и значението на извършеното от тях нарушение и да ръководят постъпките си. За административни нарушения, извършени от малолетни, непълнолетни от групата на възраст 14-16 години и лица, поставени под пълно запрещение, отговарят съответно родителите, попечителите или настойниците, които съзнателно са допуснали извършването им. 

Б. Административноправен статут на гражданите
Административноправният статут на гражданите представлява съвкупността от права и задължения на физическите лица, отнасящи се до качеството им на субекти на административното право. Административноправният статут на гражданите кореспондира с тяхното правно положение относно факти и състояния на техния личен живот и ежедневна практика като равноправни членове на обществото. В тази връзка интерес представляват въпроси като гражданството, името, местожителството на лицата, елементите и промените в гражданското им състояние (раждане, брак, смърт) и др. Тези въпроси са свързани с положението на гражданите като отделни лица - правни субекти и се различават от проблемите, които възникват при други специални правни и административноправни статути, които гражданите получават или като служители и длъжностни лица в апарата на администрацията, или като ползватели на услугите на различни държавни и обществени учреждения, институти и пр. Най-важен израз на административноправния статут на гражданите е гражданското състояние. Гражданското състояние на едно лице се определя като съвкупността от данни, които го индивидуализират в обществото и семейството в качеството му на субект на правото. В гражданското състояние се включват елементи като: гражданство, име, адресна регистрация, семейно положение, родство и пр.

Гражданство. Гражданството е правна връзка между едно лице и съответна държава, където то се е установило трайно да живее и се е поставило доброволно под юрисдикцията на тази държава, ползва се от нейната закрила и от правата и свободите, осигурени от нейната конституция и закони. Основно българското гражданство се урежда от Конституцията на Република България и от международните договори, които са в сила при настъпването на фактите или събитията, свързани с гражданството. 

Въпросите за придобиване, загубване и възстановяване на българското гражданство са регламентирани съобразно условията, установени в Закона за българското гражданство (обн., ДВ, бр. 136 от 18 ноември 1998 г., изм. и доп., ДВ, бр. 41 от 2001 г., изм., бр. 54 от 2002 г.). 

Главно основание за придобиване на българско гражданство е произходът. Това означава, че всеки, на когото поне единият родител е български гражданин, както и всяко лице, което е припознато от български гражданин или чийто произход от български гражданин е установен със съдебно решение, е български гражданин. От друга страна, българско гражданство получава и всяко лице, родено на територията на Република България, ако не придобива друго гражданство по произход. За родено на територията на Република България се приема дете, намерено на тази територия, чиито родители са неизвестни. 

Българско гражданство може да се придобие и чрез решение на компетентните органи, т.нар. придобиване по натурализация. Отнася се за лица, които не са български граждани, лица, получили разрешение за постоянно пребиваване на територията на РБ, лица със статут на бежанец или убежище, както и лица без гражданство, като всяка от посочените категории лица трябва да отговаря на сочени от закона условия и определени изисквания. 

Българското гражданство може да бъде загубено 1. при хипотезата на освобождаване, което може да бъде поискано от български гражданин, който постоянно живее в чужбина, ако е придобил чуждо гражданство или ако има данни за открита процедура за придобиване на чуждо гражданство; 2. при отмяна на натурализацията и 3. при лишаване от българско гражданство.

Име. Имената индивидуализират гражданите като членове на обществото и улесняват тяхното участие в отношенията, възникващи в различните сфери на стопански, политически и културен живот. Въпросите за имената на гражданите са уредени в Закона за гражданската регистрация. Съгласно разпоредбите на посочения закон всеки носи име, съставено от три части - собствено, бащино, фамилно - които се вписват в акта за раждане. Собственото име на всяко лице се избира от родителите му и се съобщава писмено на длъжностното лице по гражданското състояние при съставяне на акта за раждане. Ако двамата родители не са постигнали съгласие за името, длъжностното лице вписва в акта за раждане само едно от имената, предложени от родителите. Ако родителите не посочат име, длъжностното лице определя името, което сметне за най-подходящо в случая. Ако избраното име на детето е осмиващо, опозоряващо, обществено неприемливо или несъвместимо с националната чест на българския народ, длъжностното лице има право да откаже вписването му в акта за раждане. Името на дете, родителите на което не са известни, се определя от длъжностното лице. При осиновяване собственото име на детето се определя от съда според желанието на осиновителите. Ако детето е навършило 14 години, за промяна на собственото име се иска и неговото съгласие. Бащиното име на всяко лице се образува от собственото име на бащата и се вписва с наставка -ов или -ев и окончание съобразно пола на детето, освен когато собственото име на бащата не позволява поставянето на тези окончания или те противоречат на семейните, етническите или религиозните традиции на родителите. Бащиното име на дете, на което е установена само майката, се образува от собственото име на майката или неговия корен, а за фамилно име се взема фамилното име на майката или името на нейния баща. В тези случаи със съгласието на бащата на майката неговото име може да се вземе за бащино име на детето; за фамилно име се взема фамилното име на майката. Фамилното име на всяко лице е фамилното или бащиното име на бащата с наставка -ов или -ев и окончание съобразно пола на детето, освен ако семейните, етническите или религиозните традиции на родителите налагат друго. Фамилното име при сключване на граждански брак се формира съгласно правилата на Семейния кодекс. Когато едно лице е известно в обществото с псевдоним, пред вид на своята научна, художесгвена или друга творческа дейност, същото лице може по решение на съда да прибави псевдонима към своето име. При пълно осиновяване бащиното и фамилното име се определят според името на осиновителя по реда на този закон, а при непълно осиновяване бащиното и фамилното име могат да се променят по решение на съда при желание на осиновителите. При прекратяване на осиновяването по съдебен ред на осиновеното лице се възстановява името преди осиновяването му. Със съгласието на осиновителя или при важни обстоятелства съдът може да постанови осиновеното лице да запази името, дадено при осиновяването. 

Промяната на собствено, бащино или фамилно име се допуска от съда въз основа на писмена молба на заинтересувания, когато то е осмиващо, опозоряващо или обществено неприемливо, както и в случаите, когато важни обстоятелства налагат това. Лице, придобило или възстановило българското си гражданство, също може да промени бащиното и фамилното си име с наставка -ов или -ев и окончание съобразно пола му, както и да побългари собственото си име. Тези изменения в имената се отразяват в указа на президента на Република България, с който лицата придобиват или възстановяват българското си гражданство.

Адресна регистрация. Законът за гражданската регистрация определят адресът като еднозначно описание на мястото, където лицето живее или получава кореспонденцията си. Адресът в Република България се състои задължително от името на областта, общината и населеното място. Всяко лице, подлежащо на гражданска регистрация по горе посочения закон, е задължено да заяви писмено своя постоянен и настоящ адрес. Адресната регистрация на лицето е отразяване на постоянния и настоящия му адрес в регистрите на населението и в Национална база данни "Население". Тя се извършва от общините и кметствата при заявяване от лицето. Постоянен адрес на лицето е адресът в населеното място, което то избира да бъде вписано в регистрите на населението; винаги е на територията на Република България; всяко лице може да има само един постоянен адрес. Настоящият адрес е адресът, на който лицето пребивава; всяко лице има само един настоящ адрес. 

Актовете за гражданско състояние са официални писмени документи. В тях по законов ред длъжностните лица по гражданското състояние регистрират събитията раждане, брак и смърт. Актовете за гражданското състояние, съставени по установен ред, имат доказателствена сила за отразените в тях данни. Те се съставят от длъжностното лице по гражданско състояние в общината, на чиято територия са станали събитията. Данните за гражданското състояние на лицата се вписват в регистрите по гражданско състояние и в личните регистрационни картони на лицата. 

 

 

ЗА САМОПОДГОТОВКА
Задачи
1. Кои са субектите на административното право. Направете им обща характеристика.

2. Анализирайте понятията административна правоспособност и административна дееспособност.

3. Охарактеризирайте термина административноправен статут на физическите лица.

4. Как бихте описали понятието гражданското състояние на физическите лица и как ще го охарактеризирате като средство за индивидуализация.

5. Кои са елементите на гражданското състояние. Нормативна уредба.


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
VІ. АДМИНИСТРАТИВНОПРАВНИ НОРМИ
 

Административноправните норми са вид правни норми и съдържат в себе си общата характеристика на всяка правна норма. Същевременно те разкриват и свои специфични белези. Това означава, че административноправната норма е общо, абстрактно правило за поведение, регулатор на отношенията в сферата на държавно управление и което при необходимост може да бъде прилагано с помощта на държавна принуда. Административноправната норма притежава всички белези на родовото понятие и следователно е най-малкият компонент на административното законодателство, съдържащ в синтезиран вид връзките в сферата на държавно управление, на изпълнително-разпоредителната дейност и на правата и задълженията, които имат субектите в администрацията. Но за разлика от другите правни норми, административноправната норма е онова, което поражда административноправни правоотношения. Следователно специфичното тук е сферата на държавно управление. Освен това тя има императивен характер, който се изразява в това, че обикновено обвързва субекта и адресата към точно определено поведение и рядко предполага многовариантност на поведението. В структурно отношение има същата триелементна структура: хипотеза (указани в нея факти и обстоятелства, при наличието на които настъпват предвидените правни последици), диспозиция (основна част на правната норма, която определя правилото за поведение, предписано от нея), санкция (предвижда мярката за държавновластническо въздействие при неизпълнение на предвиденото правило). Трите части на правната норма не винаги се съдържат в един и същи текст на нормативния акт. Най-често в един член са очертани хипотезата и диспозицията на административноправната норма, а в отделен текст - санкцията.

А. Видове административноправни норми
Според диспозицията си, т.е. характера и целта на съдържащото се в тях правно предписание, административноправните норми могат да бъдат: задължаващи (например тези по Закона за гражданската регистрация), забраняващи, упълномощаващи.

Съществуват и редица други критерии за разграничаване на административноправните норми. Например: 

· според пределите, в които действат - отнасящи се за цялата територия или за отделни нейни части; 

· според ролята, която изпълняват - материалноправни и процесуални; 

· за общи случаи (административноправни норми по смисъла на Закона за българското гражданство); 

· за отделни категории лица и за единични случаи.
Действие на административноправните норми по време, пространство и спрямо лицата. 

По правило те проявяват своето действие безсрочно, смятано от деня на влизане в сила на нормативния акт, в който се съдържат. По изрично предписание на закона обаче административноправната норма може да се прилага само за определено време. Законите влизат в сила три дена след обнародване в Държавен вестник освен ако в самия закон не е определен друг срок. Същият срок важи и за нормативните подзаконови актове на Министерски съвет и тези на министрите. Действието на административноправните норми се прекратява по правило с издаването на друг, равностоен на този, в който те се съдържат, нормативен акт. При промяна в съдържанието на административноправните норми новото правило може да се прилага само по отношение на случаи, които са възникнали след неговото влизане в сила. По принцип, административноправните норми, с които се установяват права и задължения, нямат обратно действие (обратна сила). За да може да се даде обратно действие на едно правило, трябва да има изрично разпореждане от съответния нормативен акт. Относно процесуалните административноправни норми важи правилото, че могат да се прилагат и за заварени положения, с обратна сила, ако с това не биха се засегнали съществуващи права и задължения (например няма да прояви действие една процесуална административноправна норма по отношение на заварени положения, ако в нея се съкращават срокове за подаване на документи за конкурс, подаване на жалби срещу административни актове и пр. - тя може да прояви действие в този случай само по отношение на случаите на подаване на документи или жалби, които са възникнали след нейното приемане). 

В пространството правните норми действат за територията на цялата страна и за част от територията (когато са от местно значение). 

По отношение на лицата административноправните норми се прилагат в две насоки: спрямо българските граждани и спрямо чужденците стига да не подлежат на някакъв специален режим.

А. Обща характеристика
Административноправните отношения са централна категория в административното право. Определят се като такъв вид обществено отношение, което възниква въз основа на административноправна норма и се развива и прекратява в сферата на държавно управление.

Административноправните отношения са последица от прилагането на административноправните норми. Тяхното възникване, изменяне или преустановяване може да стане само в случаите, когато се появят предвидените в правната норма юридически факти и обстоятелства. По принцип правните отношения (като правни последици) могат да бъдат предизвикани от юридически действия или бездействия и от юридически събития. Например издаването на разрешително от компетентните органи (юридическо действие) поражда правото на едно лице за носене на оръжие; настъпването на някакво бедствие като епидемия, земетресение, наводнение и пр. (юридическо събитие) е основание съответните компетентни органи да вземат мерки по опазване живота, здравето и имуществото на пострадалото население; раждането на дете (юридическо събитие) задължава родителите и компетентните органи на администрацията да извършат необходимото по издаване на акта за раждане и пр. От посочените примери е видно, че връзката между юридическия факт и настъпилата след неговото появяване правна последица е нормативна, т.е. само правната норма определя кой факт каква правна последица предизвиква. Настъпилите последици внасят промяна в правната действителност. Така например за гражданина, който е получил покана да се яви в полицията, е възникнало задължение, което той трябва да изпълни. По същия начин стои въпросът и при задължение да се плати данък, да се яви пред военна комисия и пр. Изпълнението на съдържащите се в административноправните отношения задължения представлява и реализация на тези отношения, т.е. с това те са се претворили в материалната действителност.

Б. Специфични особености на административноправните отношения
Административноправните отношения са отношенията, които се наблюдават единствено при разгръщане на изпълнително-разпоредителната дейност на държавата. Във връзка с тази особеност, свързана с приложното им поле, могат да се изведат и всички останали техни специфични особености, свързани с характера на административноправните норми, които се прилагат в тази област.

· Задължително едната страна по административноправното отношения е държавен орган, най-често административен, т.е. орган с административно властнически правомощия или приравнен на него орган. На другата страна, субектът на административноправното отношение, е гражданин, организация или друг държавен орган. 

· Двете страни на административноправното отношение не са равнопоставени. Разпоредбата на чл. 7 ЗАП указва, че инициативата за възникване на административноправното отношение може да принадлежи на която и да е страна по правната връзка, най-често на самите граждани. Независимо чия е инициативата, ако административноправното отношение е веднъж формирано и държавният орган встъпи в него, той винаги действа властнически.

· Държавният орган, който заема господстващо положение в административноправните отношения, притежава власт да прибегне до принуда спрямо другата страна, ако тя не изпълни доброволно възложеното й задължение. 

В. Видове административноправни отношения 
Административноправните отношения най-общо могат да се разграничат на два основни вида - вертикални и хоризонтални. 

Вертикалните се изграждат чрез два основни белега. 1. Организационна (административна), йерархическа подчиненост и 2. Надведомствена власт. При първия случай - връзките наподобяват пирамида. Например на върха на пирамидата на изпълнителните органи стои Министерският съвет, после областен управител, в основата са кметовете, специализираните звена към общините; аналогична е структурата в отделните министерства. При тази пирамидална структура организационната подчиненост посочва, че отделните звена са включени в обща организационна система, взаимно са подчинени един на друг. Едновременно с това има и линейна организация на връзките, при която има ясно разграничение на функциите (кой може да издава съответни актове, да делегира правомощия и пр.). При втория случай - отделните звена не са организационно обединени, а са от различно ведомство - адресатът е от различно ведомство спрямо издаващия административния акт (например при специализирания контрол).

Хоризонталните се наблюдават в два случая: 1. Когато се упражнява координационна (министърът на здравеопазването и министърът на образованието издават съвместен акт за спиране на учебните занятия поради грип) или контролна власт и 2. В рамките на едно ведомство.

Определянето на административната дейност като юридическа, подзаконова, властническа и творческа дейност на органите на администрацията предполага уточняване на въпроса за пределите на тяхната компетентност при решаването на конкретни въпроси. Става реч за определяне обвързаността на компетентния административен орган с предписанията на правната норма, от една страна, и от друга, за възможността да прави избор на действията си в съответствие с преценката на възникналия проблем и съществуващите обстоятелства.

А. Обвързана компетентност
За обвързана компетентност говорим във случаите, когато правната норма сама определя точно какво решение следва да вземе органът по конкретен въпрос, кога да го вземе и по какъв начин да го изрази. Администрацията в този случай не разполага с възможност да преценява дали, кога и как да издаде административния акт. Правната норма обвързва органите на администрацията с точно определен по предмет, субект и време акт на държавно управление. Единственото законово решение, което може да вземе органът на администрацията е това, което е очертано стриктно в самата правна норма. Така например административни актове, издавани при обвързана компетентност, са определянето на такса или данък, на задължителна застраховка, на пенсия и пр.; така също - издаването на диплома за висше образование. В посочените примери административният орган няма възможност за преценка и съобразяване на поведението си с конкретния случай. Той не прави преценка на фактическата обстановка с цел да реши дали и как да действа. Той извършва проверка с цел да констатира дали са налице предпоставките, предвидени в правната норма, и ако установи наличието им, действа по нормативно предписания му начин. Когато административният орган установи наличието на условията, предвидени от закона, за съответното административно действие, той пряко пристъпва към осъществяване на това точно посочено действие. При наличието на нормативно предвидените предпоставки поведението на административния орган е точно определено и той не може да не извърши предписаното му от закона юридическо действие. Класически пример за “обвързана компетентност са действията на данъчната администрация”, на службите по социално подпомагане в случаите на определяне на социалните помощи.

Б. Оперативна самостоятелност 

Определението на това понятие се изгражда чрез следните съставни компонента:

1. Властническа юридическа дейност. При оперативната самостоятелност не се касае за материална или техническа дейност, защото тя се състои от волеизявления, които създават едностранно и пряко правни последици - това е винаги изпълнително-разпоредителна дейност.

2. Властническата юридическа дейност изразява свобода на преценката и избиране на средства и начини на действие измежду няколкото, които се представят пред административния орган. Органът не е поставен в задължение по закон да вземе само едно точно и предварително определено по закон решение.

3. Свободата на преценка и изборът на средствата начините на действие се развиват само вътре в рамките, установени от закона или по посоката, указана от закона. Налице е следователно едно указание, условие, понятие, изразено изрично или тацитно от законодателя, което обвързва с определени граници административния орган и създава законова рамка.

4. Тази дейност се осъществява от надеждно посочен, компетентен за случая орган на държавно управление. За оперативна самостоятелност става дума само при административните органи, а не и при законодателните или съдебните органи.

5. Този орган чрез дейността си упражнява свободата на преценка - оперативната самостоятелност - само за осъществяване на целта, която е предвидена от закона.

Оперативната самостоятелност на административните органи следователно означава известна тяхна самостоятелност за оперативно решаване на въпросите от сферата на компетентност на тези органи. В този смисъл оперативната самостоятелност се схваща като механизъм за проявяване на инициативност в административната дейност. Доколкото законите не са в състояние да предвидят и определят всички възможни ситуации, които могат реално да възникнат, правото установява известна самостоятелност в дейността на административните органи, която позволява разрешаване на възникналите проблеми да бъдат разрешавани по възможно най-добрия за обществото начин.

Оперативната самостоятелност е самостоятелност, определена от закона и ограничена от рамките на закона. Тя не означава своеволие или беззаконие в дейността на административните органи. Оперативната самостоятелност е административна юридическа дейност, осъществявана в изпълнение на закона, въз основа на закона и в рамките на закона. Тя е дейност, предвидена и осъществявана за изпълнение на закона. При това всички варианти на действие, които могат да се предприемат от съответните органи при упражняване на оперативната самостоятелност, трябва да са предвидени от закона. Затова оперативната самостоятелност трябва да се схваща като власт на администрацията, определена от закона да прецени и избере начина и средствата за действията си. Тя не е самоцелна възможност за действие на административния орган, доколкото с нейното възлагане на даден орган, законодателят отчита възможността за постигане на определени цели при осъществяване на компетентността на този орган.

Оперативната самостоятелност, обаче, независимо изключителната си важност и полезност трябва да бъде регулирана. Най-общо това регулиране се изразява в определяне на границите й и организиране на проявите вътре в нея. Основните начини за регулиране на оперативната самостоятелност са структурирането и контролът (за законосъобразност на административните актове и за целесъобразност) върху нейното осъществяване. 

 

 

ЗА САМОПОДГОТОВКА
Задачи
Разсъждавайте върху следните проблеми:

1. Понятие за административна правна норма. Особености.

2. Видове административни норми. Действие.

3. Понятие за административни правоотношения. Особености.

4. Видове административни правоотношения.

5. Оперативна самостоятелност - определяне и белези

6. Обвързана компетентност - определяне и белези

7. Съпоставка на принципа на оперативната самостоятелност и обвързаната компетентност.

А. Административен акт - понятие
Определението за административен акт, което изразява неговата правна природа, е едностранно властническо волеизявление на компетентен орган въз основа и в изпълнение на закона при осъществяване на изпълнително-разпоредителната дейност, което предизвиква правни последици, има задължителен характер и при нужда може да бъде изпълнено с помощта на държавна принуда.

Административният акт е изключително важен елемент на правните явления в сферата на изпълнително-разпоредителната дейност. По предписание на правната норма тъкмо административният акт е този юридически факт, при наличността на който се предизвикват пряко предвидените от нея правоотношения, права и задължения за различните области на правото, в частност на административното право. В този смисъл административният акт съдейства за реализацията на правната норма чрез пренасяне на установения в нея модел на правни отношения върху конкретни отношения, свързани с определени субекти. Повиквателната заповед създава задължение за военнозадълженото лице да се яви на определеното място и определеното време; заповедта на кмета на общината за даване на общински жилища под наем на конкретно определени като крайно нуждаещи се лица създава определени права и задължения на адресатите на тази заповед; разрешението за право на строеж създава определени права и задължения за лицето, което ще се възползва от него. 

Ролята на административния акт се проявява и в случаите на правоотношения, които възникват от настъпването на юридическо събитие - раждането на дете поражда направо задължение за родителите да обявяват раждането му и да му дадат име; заедно с това е възникнало и задължението за администрацията да регистрира този факт по определения от закона начин и да оформи правния статут на новия гражданин. Подобни изводи относно ролята на административния акт могат да се направят и в случаите, когато правните отношения между конкретните правни субекти възникват направо по силата на закона. Така например данъчното задължение на гражданина възниква с реализирането от него на някакъв доход, правото на пенсия - след навършване на определена възраст и придобиване на определен трудов стаж и пр.

Във връзка с горепосоченото административният акт може да се определи като много важна форма на изпълнително-разпоредителната дейност и в този смисъл носител на всички нейни белези.

· Като една от формите на административна власт, предоставена от закона на органите на държавно управление при осъществяване на изпълнително - разпоредителната власт, административният акт има властнически характер. 

· Доколкото властническите волеизявления на администрацията черпят силата си от закона и са подчинени изцяло на него, следва, че административният акт е винаги подзаконов.
· Административният акт е волеизявление на орган на административната власт. По принцип това са административните органи - министерски съвет, министър, областен управител и пр. По изключение и други държавни органи могат да издават административни актове, когато действат в случая като административен орган. Например, когато прокурорът издава акт за възстановяване на самоуправно променено фактическо положение или окръжният съд дава разрешение за сключване на брак между лица, които не са навършили пълнолетие.

· Властническото волеизявление, което се съдържа в административния акт, едностранно предизвиква юридическите промени, към които е насочено. Осъществено по предписания от закона ред, то води до възникване на правоотношения, визирани в правната норма. При това тези правоотношения възникват независимо от съгласието на адресата на административния акт. Тази особеност на правния ефект на съдържащото се в акта волеизявление и компетентния орган е налице както в случаите, когато се възлагат задължения, така и в случаите, когато се придобиват права за адресатите на издадения акт. Тази особеност различава административния акт от другите юридически актове, преди всичко от гражданските сделки. Така например особено видно е това различие в сравнение с договорите. При тях възникването на правоотношенията е свързано с наличието на насрещни волеизявления, т.е. постигане на съгласие между двете страни на договора. По своя правен ефект административният акт като властническо волеизявление, което едностранно предизвиква предвидените правоотношения, се различа и от едностранните сделки на гражданското право. Например направеното завещание не може да породи своя ефект спрямо заветника, ако той не го е приел, т.е. не се е съгласил да се възползва от него.

· Административният акт е юридически акт, т.е. властническото волеизявление предизвиква и установява предписаните в правната норма правни отношения и свързаните с тях субективни права и правни задължения. Правният ефект може да се прояви не само в областта на административното право, а също и в областта на гражданското, финансовото, трудово и др. отрасли на правото. Във всички случаи на административни актове с гражданскоправни последици последните винаги се предхождат и съпътстват от определени административни правоотношение и последици, които гарантират и охраняват тяхното нормално проявление.

· Възможност за принудително изпълнение при необходимост. Нормалното развитие на правоотношенията, възникнали след издаването на административен акт предполага ефективно изпълнение на съдържащите се в тях взаимни права и задължения. Така например възникналото от данъчния облагателен акт данъчно правоотношение обикновено предполага съобразено с предписанията на правната норма поведение на данъкоплатеца за ефективно изплащане на определената сума и от поведението на данъчния орган да приеме това плащане. С настъпването на тези конкретни правни последици се реализира и самото данъчно правоотношение. Нормативната връзка между обложеното лице и данъчната администрация по този начин се ликвидира. Ако обаче предписаното от закона и установено с акта поведение на адресата му не бъде проявено и не се стигне до изпълнение на създадените правоотношения, администрацията има правната възможност да обезпечи необходимото изпълнение на административноправното задължение с помощта на принудата. При това принудителните действия, които са необходими за ефективното изпълнение, се предприемат пряко от заинтересованата администрация по пътя на пряката акция без намесата на съда за разлика от положението при изпълнение на гражданскоправни задължения, когато такава намеса е задължителна. Тази привилегия за изпълнение, с която се ползват органите на държавно управление, се свързва с факта, че издаденият административен акт по надлежен ред се приема за годно изпълнително основание на създадените от него правни задължения. 

Б. Видове административни актове 

Законодателството и практиката на държавната администрация разкриват богато разнообразие на актовете на държавно управление. Това разнообразие на административните актове съответства на разнообразието на функциите и дейностите в държавната администрация, както и на многобройността на органите, натоварени да ги извършват. В българската административноправна литература съществуват различни становища за класификация на тези актове в зависимост от възприетите критерии за тяхното обособяване и подреждане. Тук ще бъдат разгледани най-важните класификации на административните актове, които очертават техни съществени характеристики.

а) Според съдържанието и юридическите им свойства:
· Нормативни. Нормативни актове са тези, които съдържат административноправни норми. С тях се формулират общи, абстрактни, безлични и задължителни правила за поведение. Нормативните актове имат всеобщ задължителен характер. Адресатите им са определени най-общо или по общи белези - граждани, организации; лица с определена професия - медицински специалисти, адвокати и др. Прилагат се многократно - винаги когато възникнат условията, предвидени за тяхното действие. Режимът на издаване на нормативните актове на държавно управление е уреден от Закона за нормативните актове. Такива нормативни актове са постановленията на министерски съвет, правилниците, наредбите, инструкции и пр.

· Общи. Общи (ненормативни) административни актове са тези, които съдържат конкретно определени права и задължения за неопределен брой адресати. Те са ненормативни, доколкото тяхното действие се изчерпва с еднократно изпълнение. Съдържанието им е конкретно, а адресатите, въпреки че не са индивидуално идентифицирани, са определени качествено. Например заповед, с която се определя датата, на която определени групи или вид моторни средства трябва да минат на технически преглед.

· Индивидуални. Индивидуални са административните актове, които създават конкретни права или задължения за точно определени адресати или създават правен статут на определено лице. С други думи, за разлика от нормативните актове, при тях се наблюдава двойно конкретизиране и индивидуализиране на създаваните правни отношения - по посока на субектите, които участват в тях и по предметното им съдържание. Адресатът е винаги конкретно и персонално обозначен, от една страна, а от друга, индивидуализирано и конкретизирано е и предметното съдържание на това правоотношение - в акта са определени точно правата и задълженията на двете страни в правоотношението с конкретното определяне на всяка една от тях и съдържанието на дължимите престации. В нашето законодателство не е дадено общо определение на индивидуалния административен акт. Такова определение с по-специално предназначение се установява от Закона за административното производство. Индивидуални административни актове по смисъла на Закона за административното производство са актовете, издавани от ръководителите на ведомства, областни управители, от кметовете на общини, от кметове на населени места и от други органи на общинската изпълнителна власт, както и от други овластени за това органи, с които се създават права или задължения или се засягат права или законни интереси на отделни граждани и организации, както и отказите за издаване на такива актове.

б) Според адресата на акта:
· Административни актове, засягащи адресати, които са пряко подчинени на органа, издал акта. Тези административни актове имат вътрешен, служебен или служебно-организационен характер. Адресатът на акта и органът, който го е издал влизат в структурата на едно и също йерархическо или друго подчинение, например подчинението, което съществува между министър, ръководител на централно управление към министерството и ръководител на териториално поделение на същото министерство. 

· Административни актове, засягащи лица и отношения извън административния апарат. Това са т.нар. административни актове с външно действие. Адресатите тук се намират вън от подчинението на органа, издаващ акта. Такива могат да бъдат граждани, организации на граждани или държавни органи. Актове от този вид са например издаване на паспорт, авторско свидетелство, свидетелство за упражняване на определена професия, облагането с данък и пр. Характерно за режима на тези актове е, че споровете относно създадените от тях права, задължения и статути могат да се разрешават освен по административен и по съдебен ред, установен по закона.

в) Според характера на съдържанието:
· Облагоприятстващи актове. Такива актове са тези, които създават за адресатите си определени права или привилегии (право на строеж, право на стипендия, право на пенсия, помощ за дете, награждаване). Към този вид актове се отнасят също и разрешенията и актовете за правоспособност, с които се създава нов личен статут от права и задължения на лицето, например свидетелство за провоуправление на МПС. Най-често те се издават при упражняване на оперативна самостоятелност

· Утежняващи или задължаващи административни актове. Това са актове, с които на адресатите се възлагат задължения или тежести от различен характер: имуществени, например отчуждаване на имот; материални, например да се почистят парковите площи; лични, например задължение за военна служба. Към тези актове принадлежат също така и забраните и отказите, като забраната да се влиза в охранявани зони, да се преминава с превозни средства по определени улици и пр. 

г) Според юридическата си интензивност на въздействие:
· Декларативни административни актове. Наричат ги още актове-решения. Свързани са с признаването на факти и обстоятелства, засягащи права и задължения на различни правни субекти, когато тези права и задължения са възникнали в посочените от закона случаи преди самото издаване на акта на държавно управление. В този случай органът на администрацията е обвързан от правната норма да декларира пораждането, изменението или преустановяването на съответните права и задължения. Най-често се издават, за да бъде признато някакво право на гражданин или организация, които те вече имат по закон, например определяне на пенсия; или случаите с издаване на авторско свидетелство и пр. При този вид актове е налице т.нар. обратно действие, т.е. на адресатите се признават правата и задълженията от момента, в който се е предоставила предвидената в правната норма фактическа и правна обстановка, а не от момента на издаването на самия административен акт. Например увеличаването на стипендията или заплатата се зачита от момента на издаването на самия нормативен акт, а не от момента на издаването на индивидуалния акт от ръководителя на учреждението или заведението, където е на служба или следва лицето. 

· Конститутивни актове. Наричат ги още актове-разпореждания. Тези актове, за разлика от декларативните, създават непосредствено занапред права и задължения, които дотогава не са съществували. Могат да бъдат както облагоприятстващи, така и утежняващи. От този вид са например актовете за настаняване в жилищно помещение, разрешение за носене на оръжие, отнемане на разрешително за упражняване на някаква дейност. При този вид административни актове правните последици възникват за неговите адресати след неговото издаване.

· Констативни актове. Това са административни актове, които констатират, удостоверяват факти и обстоятелства с правно значение. Обикновено те служат като предпоставка за издаването на някакъв друг акт. Правното им действие не е самостоятелно, то е насочено към констатиране на факти. Такъв е например съставеният акт за установяване на административно нарушение; така също удостоверенията за смърт, за платени данъци, за наследници; свидетелства за съдимост. В посочените административни актове няма самостоятелно изразена правна воля. Те не установяват пряко правни отношения, а чрез тях надлежно се удостоверява съществуването на един факт или едно събитие. Те са “официални документи” в смисъл, че по официален начин се доказва, че едно събитие е станало или един факт е налице.

д) Според почина на издаването им:
· Административни актове, издавани по почин на автора на акта, т.е. по инициатива на самия административен орган.

· Административни актове, издавани по почин - молба, искане на заинтересования гражданин или организация.

· Административни актове, издавани по инициатива - нареждане на по-горестоящ административен орган. 

е) Според формата им:
· Писмени.

· Устни.

· Конклудентни (заключителни). 

ж) Според начина на изразяването им:
· Изрични. Този вид актове, които имат изрично съдържание. Могат да бъдат писмени или устни. Волеизявлението е конкретно изложено.

· Мълчаливи. В случаите, когато по изрично разпореждане на правната норма се приема, че волеизявление съществува при наличието на определени символи, знаци, даващи основание да се заключи, че актът е издаден. Тези актове се определят като конклудентни, например знаците за движение по пътищата, маркировки и изображения на обекти. Към този вид административни актове спадат и т.нар. мълчаливи откази, при които се предполага, че мълчанието на компетентния орган да издаде в предвидения срок искания от него акт се приравнява на отказ да се издаде този акт.

 
ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
Х. ЗАКОНОВ СТАТУТ НА АДМИНИСТРАТИВНИТЕ АКТОВЕ
 

Законовият статут на административния акт се очертава от условията (изискванията), съдържащи се в закона, на които трябва да отговаря всеки акт на държавно управление. С други думи, правото признава за действителни, за същински административни актове само тези, които са законосъобразни.

Основните изисквания, на които трябва да отговаря всеки административен акт, са: компетентност на органа, издал акта; спазване на установените форми и производство; съобразяване със съдържанието на закона; съобразяване с целта на закона (чл. 41, ал. 3 от Закона за административното производство).

А. Компетентност на органа, издал акта
Компетентността е властническо правомощие на определен от закона орган да може само той за определена материя (случаи), в определени териториални предели и за даден период от време да издава предвидените актове на държавно управление. 

В степенната йерархия на администрацията всяка длъжност има правомощие с точно определен периметър. Предоставената по закона компетентност не може да се делегира (преотстъпва) на други органи от апарата, освен в изрично предвидени от закона случаи.

Компетентността на органите на държавно управление се различава от правомощията, които притежават правните субекти в областта на гражданското право, които са обусловени от тяхната гражданска правоспособност и дееспособност. Най-важната отличителна характеристика на правомощията в гражданското право е, че техният носител по принцип разполага с възможността да ги упражнява или не по свое усмотрение, докато органът на държавно управление, който притежава компетентността, има не само възможността да упражнява съдържащите се в нея правомощия, но е длъжен да ги упражнява. Така например полицаят не може да не вземе мерки, необходими за опазване на обществения ред при мероприятия, при които има опасност този ред да бъде нарушен; прокурорът не може да бездейства при наличието на извършено самоуправство, а е длъжен да предприеме действия за неговото отстраняване и пр. Във посочените и подобни случаи бездействието ще представлява нарушение на служебните задължения, свързани с упражняването на компетентността.

Б. Законосъобразност по форма и производства
Формата е външен израз, чрез който се развива изпълнително-разпоредителната дейност на държавата. Разграничават се две групи - правни и неправни форми. Неправните не пораждат правни последици, такива например са изявления, социологически проучвания и пр. (тук те не са предмет на анализ).

Правните форми се разделят на следните видове:

а) правоустановителна - това е формата, в която се създават нормативните актове;

б) правоприлагаща - формата, в която се издават индивидуалните административни актове;

в) правозащитна - формата, в която се съставят наказателните постановления, с които се санкционират нарушителите.

Освен посочените формите могат да се представят като предшестващи (например мнения, вземане на становища, обяснения по чл. 11 от Закона за административното производство); съпътстващи (изискванията например на закона за кворум при колективните органи, публичност на заседанията, мотиви по чл. 15 от Закона за административното производство); последващи (например съобщение по чл. 17 от Закона за административното производство, обнародване при нормативните актове). 

Друго разграничение на формите е на писмени (за нормативните актове, за индивидуалните по чл. 15, ал. 2 от Закона за административното производство) и устни (за всички актове, извън приложното поле на закона за административното производство, например вътрешнослужебни заповеди).

Изискването за спазване на определени процесуални правила е свързано с извършване на последователни действия от страна на административния орган; при неспазване им актът е атакуем. 

В. Съобразяване на акта със съдържанието на закона
Това е т.нар. законосъобразност по същество или материална законосъобразност и означава, че съдържанието на акта трябва да съответства на правната норма, която е основа за създаване на такъв акт. Конкретното изискване тук е за пълно съответствие между диспозицията на правната норма и диспозицията на административния акт. В този смисъл не може да се забранява нещо с акта, което законът разрешава.

Г. Съответствие на акта с целта на закона
Актът на държавно управление трябва да преследва предвидената в закона цел, т.е. да е целенасочен. Целта на закона обикновено се установява от конкретното тълкуване на конкретната обстановка. Целенасочеността не трябва да се отъждествява с целесъобразността. Целесъобразността е израз на правилното виждане и постигане на целта на закона от страна на служебното лице, което издава акта; целенасочеността като изискване на закона е елемент от правното съдържание на акта. При наличие в административния акт на цел, различна от тази на закона, актът е атакуем.


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
ХІ. НЕДЕЙСТВИТЕЛНОСТ НА АДМИНИСТРАТИВНИТЕ АКТОВЕ
 

А. Понятие за недействителност на административните актове
Недействителни административни актове са тези, които са издадени в нарушение на закона, т.е. те са незаконосъобразни, невалидни. Такива са административните актове с недостатък (порок), което най-общо означава, че не е спазено някое от изискванията за законност, а именно:

а) некомпетентност или превишаване на власт - при заповед на директора на МВР до гражданин за плащане на данъци е налице материална некомпетентност; 

б) незаконосъобразност по същество - издаването на диплома за висше образование, без да са положени необходимите изпити;

в) нецеленасоченост по закон (т.нар. превратно упражняване на власт) - заповед на кмета за определяне място на автобусна спирка по съобразеност с личното му удобство;

г) нарушаване на процесуални правила;

д) неспазване на определена по закон форма.
В нашето законодателство липсва подробна правна уредба на института на недействителността на административните актове. Последната се разглежда по аналогия с проявлението на недействителността в гражданското право като нищожност и унищожаемост.
Б. Нищожност на административните актове
Нищожността на административните актове се свързва с дълбоко, тежко, съществено нарушение на изискванията за законност. Такъв акт не поражда преследваните от автора правни последици. Нищожен административен акт означава липса на акт. Той не подлежи на отмяна, но е необходимо да се констатира нищожността му от надлежен орган. Нищожният административен акт в този смисъл не може да бъде саниран и не подлежи на изпълнение.

Нищожен административен акт например е актът, издаден от некомпетентен орган, или акт, издаден не в предвидената от закона форма.

В. Унищожаемост на административните актове
Унищожаем административен акт е акт, при издаването на който е допуснато нарушение на изискванията на закона, но то не е дотолкова дълбоко, за да бъде актът нищожен. Най-често за унищожаем се приема административен акт, издаден при превишаването на власт, при превратно упражняване на власт или при неспазване на закона по същество. 

За разлика от нищожния, унищожаемият акт поражда визираните правни последици и подлежи на изпълнение, т.е. той е валиден, но оспорим административен акт. Такъв акт следва да бъде отменен или изменен с нов акт при спазване на сроковете за оспорване.

В административното право за разлика от гражданското право липсва законов текст, който да указва кога един административен акт е нищожен и кога унищожаем, което е свързано с известни трудности. В някои случаи обаче правната норма не създава съмнения; така например е ясно, че нищожен ще бъде административен акт, издаден от некомпетентен орган или чийто адресат не съществува. 

 

 

ЗА САМОПОДГОТОВКА
Задачи
1. Анализирайте понятието административен акт, посочете характеристиките му. 

2. Какви видове административни актове познавате? 

3. Направете разлика между индивидуален административен акт, документ, общ административен акт и нормативен акт.

4. Опишете правното действие на отделните видове административни актове.

5. Посочете условията за редовно действие на административните актове - компетентност на органа, издал акта; законосъобразност по форма и производство. 

6. Посочете условията за редовно действие на административните актове - законосъобразност по същество и целенасоченост. 

7. Какво разбирате под понятието недействителност на административните актове. 

8. Посочете формите на недействителността. Охарактеризирайте ги. 

9. Кои са критериите за разграничаване на нищожните и унищожаемите административни актове - общ критерий и конкретни критерии за всеки вид порок на административните актове.

 


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
ХІІ. АДМИНИСТРАТИВНОНАКАЗАТЕЛНА ОТГОВОРНОСТ. АДМИНИСТРАТИВНИ НАРУШЕНИЯ И АДМИНИСТРАТИВНИ НАКАЗАНИЯ
 

А. Административнонаказателна отговорност - обща характеристика
1. По българското законодателство съществуват четири вида юридическа отговорност: наказателна (углавна), административна, дисциплинарна (служебна) и гражданска. Обект на анализ тук са административната и дисциплинарната отговорност, които представляват осъществяване на санкции, използвани в административното право.

Административната отговорност, наричана още административнонаказателна отговорност е осъществяване на санкции, предвидени за виновно неизпълнение или лошо изпълнение на административноправни задължения. Нейното осъществяване е властническа наказателна мярка, израз на държавната наказателна репресия, налагана по административен ред. 

Разпоредбата на чл. 31 от ЗАНН съдържа общото правило за административнонаказателната отговорност - “Който не изпълни или наруши законно разпореждане, заповед или наредба на орган на властта, включително във връзка със стопанските мероприятия на държавата, се наказва с глоба от 2 до 50 лева”. Това правило, разбира се, се прилага само ако специалните административни закони не предвиждат други административни наказания, в който случай важи принципът - специалният закон дерогира общия.

Административната отговорност се базира на някои основни принципи и те са следните:

· принцип за законоустановеност на съставите и на наказанията - всяко административно нарушение и съответстващото му наказание трябва да бъдат установени в правна норма, издадена преди неговото извършване;

· справедливост на административните наказания - наказанията трябва да са адекватни на степента на обществената опасност на деянието, на субективната ангажираност на нарушителя и неговия личен и обществен статус;

· недопустимост за налагане на повторно наказание за едно и също деяние - за едно административно нарушение може да се наложи само едно административно наказание, предвидено от закона;

· принцип на вината - административното наказание може да се наложи само заради проявена лична вина при извършването на наказуемото деяние, независимо от формата й;

· принцип на зачитане на личността и морала на нарушителя - административната отговорност е израз на временен укор спрямо виновното лице, което не подронва положението му на добър гражданин на обществото, нито пък е основание да се подронва престижа му; изпълнението на административното наказание заличава всякакви неблагоприятни последици за нарушителя; за разлика от наказателното право, където съществува институт за съдимост, административното наказание не се свързва с никакви регистрации, които установяват, че дадено лице е било нарушител; отчетността, която се води в някои ведомства за извършени административни нарушения, може да преследва само информационни и статистически цели;

· принцип на бързина и ефективност на административната отговорност;

· принцип на компетентността (подсъдност);

· принцип на обективната истина;

· равнопоставеност на страните в административнонаказателния процес;

· право на защита на обвиняемото лице.

2. Административната отговорност като всяка друга наказателна отговорност е лична. Това означава, че тя може да се носи само от определено физическо лице, което е в състояние да ръководи и контролира своите постъпки.

Съгласно разпоредбата на чл. 26 от ЗАНН административнонаказателно отговорни са пълнолетните лица, навършили 18 години, които са извършили административни нарушения в състояние на вменяемост. 

При определени условия административнонаказателно отговорни са и непълнолетните, които са навършили 16 години, но не са навършили 18 години, когато са могли да разбират свойството и значението на извършеното нарушение и да ръководят постъпките си. Не носят административна отговорност лицата, които са малолетни, непълнолетни на възраст от 14 до 16 години и поставени под пълно запрещение; вместо тях отговарят съответно родителите, попечителите или настойниците, които съзнателно са допуснали извършването им.

Приетото от ЗАНН правило, че административната отговорност е лична, изключва възможността такава отговорност да се носи от юридически лица. Чл. 24, ал. 2 от ЗАНН постановява, че “за административни нарушения, извършени при осъществяване дейността на предприятия, учреждения и организации, отговарят работниците и служителите, които са ги извършили, както и ръководителите, които са наредили или допуснали да бъдат извършени”. Въпреки това обаче за определени случаи ЗАНН допуска санкциониране и на самите юридически лица като изключение. Чл. 83 на ЗАНН регламентира това изключение - “В предвидените в съответния закон, указ или постановление на Министерския съвет случаи на юридически лица и еднолични търговци може да се налага имуществена санкция за неизпълнение на задължения към държавата при осъществяване на тяхната дейност”. 

3. Административната отговорност е самостоятелен вид отговорност. Тя може да се реализира самостоятелно или заедно с имуществената и дисциплинарната отговорности. Недопустимо е съвместяването на административната отговорност с наказателната поради еднородното им естество. Като обща и абстрактна възможност за всички възможни нарушители, административната отговорност се конкретизира между точно определени от закона страни при извършване на предвиденото в закона деяние.

4. Законът възлага функции по осъществяването на административната отговорност на точно определени органи. Това е специална парвораздавателна компетентност, която не може да се преотстъпва. Изпълнителните органи в тези случаи действат като правораздавателни юрисдикционни органи.

5. Нормативната основа на административната отговорност има своите особености. 

Общите положения и принципи са уредени в Закона за административните нарушения и наказания. За разлика от Наказателния кодекс, посоченият закон не съдържа специална част, която да определя конкретните състави на видовете нарушения и наказанията за тях. Последните са определени в редица специални закони. 

Б. Административно нарушение
1. Легалното определение на административното нарушение се съдържа в чл. 6 от Закона за административните нарушения и наказания - “Административно нарушение е това деяние (действие или бездействие), което нарушава установения ред на държавното управление, извършено е виновно и е обявено за наказуемо с административно наказание, налагано по административен ред “. 

2. Правното съдържание на административните нарушения според цитираното горе определение разкрива две страни - обективна и субективна.

· обективна страна - съдържа следните елементи:

· деяние - административното нарушение може да бъде само човешко деяние (действие или бездействие);

· противоправност - изразява преди всичко противоречие с предписанията на определена административноправна норма; това означава, че съдържа и определена степен на обществена опасност в смисъл, увреждане или застрашаване с увреждане на защитени от нормата права и интереси на държавата, обществото или гражданите;

· насоченост на административните нарушения - като специфични закононарушения административните нарушения са извършват в сферата на държавното управление и в този смисъл те се изразяват в неспазване и неподчинение на “установения ред на държавно управление”; в случая достатъчно е да има заплаха или застрашаване на този ред, без да е необходимо да са настъпили някакви материални увреждания (например пресичане на червена светлина, без да е настъпило автопроизшествие);

· наказуемост - като елемент от обективния състав на нарушението това е ценностна категория, свързана с противоправността и определената степен на обществена опасност; наказуемостта зависи от волята и преценката на законодателя и в този смисъл нарушение е само това деяние, което е изрично предвидено като наказуемо в закона.

· субективна страна - свързва се преди всичко с вината, която деецът проявява при извършване на закононарушението. Вината по своето съдържание е една и съща човешка проява за всички области на правото.

Вината е особено отношение (поведение) на дееца на неправомерното деяние към извършеното общественоопасно деяние и неговите общественоопасни последици, обусловено от определено негово психическо състояние (вменяемост). При административните нарушения вината в своите две форми - умисъл и непредпазливост - има същото значение както и при останалите закононарушения. “Деянието е умишлено, когато деецът е съзнавал общественоопасния му характер, предвиждал е неговите общественоопасни последици и е искал или допускал настъпването на тези последици” (чл. 11, ал. 2 на Наказателния кодекс); а непредпазливо, “когато деецът не е предвиждал настъпването на общественоопасните последици, но е бил длъжен и е могъл да ги предвиди, или когато е предвиждал настъпването на тези последици, но е мислил да ги предотврати” (чл. 11, ал. 3 на Наказателния кодекс).

Принципът тук е: без вина не може да има наказуемо деяние и отговорност. За разлика от наказателното право, където по правило се наказват само умишлените деяния, а непредпазливите се санкционират само в изрично предвидените от закона случаи (чл. 11, ал. 4 на Наказателния кодекс), то в административното право общото правило е да се наказват и непредпазливите и умишлените деяния, освен когато законът изрично предвижда да не се наказват непредпазливи - чл. 7 ал. 2 на ЗАНН.

Към субективната страна на административните нарушения се отнасят също така мотивите и целите, от които се е ръководил нарушителят при извършване на деянието. Те могат да играят важна роля на смекчаващи или отегчаващи вината обстоятелства.

В. Обстоятелства, изключващи административнонаказателната отговорност
· Липсата на който и да е от горепосочените елементи на състава на административното нарушение дисквалифицира деянието като нарушение, за което може да се търси административнонаказателна отговорност. 

Има обаче случаи, когато независимо че елементите на състава да са налице, по изрично предписание на закона извършеното деяние не се счита за административно нарушение. Съгласно разпоредбата на чл. 8 на ЗАНН “Не са административни нарушения деянията, които са извършени при неизбежна отбрана или крайна необходимост”. Неизбежната отбрана и крайната необходимост са обстоятелства, които изключват административната отговорност на дееца. Общата характеристика на тези обстоятелства е дадена в съответните текстове на Наказателния кодекс, към които препраща чл. 11 на ЗАНН. 

· Съгласно чл. 12, ал. 1 на Наказателния кодекс деянието е извършено при неизбежна отбрана, когато е предприето, “за да се защитят от непосредствено противоправно нападение държавни или обществени интереси, личността или правата на отбраняващия се или на другиго чрез причиняване на вреди на нападателя в рамките на необходимите предели”. 

· Крайната необходимост е регламентирана в чл. 13, ал. 1 на Наказателния кодекс - извършителят на дадено деяние се намира в положение на крайна необходимост, когато действа, “за да спаси държавни или обществени интереси, както и свои или на другиго лични или имотни блага от непосредствена опасност, която деецът не е могъл да избегне по друг начин, ако причинените от деянието вреди са по-малко значителни от предотвратените”. При крайна необходимост могат да бъдат извършени например деянията - палене на огън в забранено место, за да се предпази деецът или лице от измръзване; убиване на дивеч, за да се нахрани човек при липса на друга възможност за това и пр.

· Малозначителност на деянието в областта на административното право не е основание за отпадането му като административно нарушение, както е в наказателното право (съгласно разпоредбата на чл. 9, ал. 2 на НК), независимо от ниската степен на обществена опасност. 

· Други обстоятелства, изключващи административната отговорност.

Съществуват случаи, когато неправомерното деяние е налице като завършено административно нарушение или са предприети действия за неговото довършване, което обуславя по правило привличането към административна отговорност, но въпреки това по изрично разпореждане на закона административно наказание не може да бъде наложено. Тези случаи са следните:

· имунитет на нарушителя - чл. 35 на ЗАНН - “Въпросът за отговорността на чужденци, които се ползуват с имунитет по отношение на административнонаказателната юрисдикция на Република България, се решава съобразно приетите от нея норми на международното право”

· смърт на виновното лице - чл. 34, ал. 1, б. “а”; 

· нарушителят е изпаднал в постоянно разстройство на съзнанието - чл. 34, ал. 1, б. “б”;

· давност - чл. 34, ал. 1 на ЗАНН посочва случаите, при които отговорността на нарушителя отпада, когато е изтекъл предвидения от закона преклузивен срок на санкциониране на нарушението - “ако не е съставен акт за установяване на нарушението в продължение на три месеца от откриване на нарушителя или ако е изтекла една година от извършване на нарушението, а за митнически, данъчни, банкови, екологични и валутни нарушения, както и по Закона за публичното предлагане на ценни книжа и на нормативните актове по прилагането му - две години”; ал. 2 посочва, че “За нарушение на нормативен акт, уреждащ бюджетната, финансово-стопанската и отчетната дейност по чл. 41, т. 1 от Закона за държавния вътрешен финансов контрол, както и за нарушение на нормативен акт, уреждащ хазартната дейност, не се образува административнонаказателно производство, ако не е съставен акт за установяване на нарушението в продължение на шест месеца от откриване на нарушителя или ако са изтекли повече от пет години от извършване на нарушението. В тези случаи предвидените срокове в ал. 1 не се прилагат. Не може да се наложи административно наказание и когато не е издадено наказателно постановление в шестмесечен срок от съставянето на акта - ал. 3 “Образуваното административнонаказателно производство се прекратява, ако не е издадено наказателно постановление в шестмесечен срок от съставянето на акта”. 

Освен това административна отговорност не може да бъде осъществена и когато наказанието е наложено, стига да са изтекли: а) две години, когато наложеното наказание е глоба; б) шест месеца, когато наложеното наказание е временно лишаване от право да се упражнява определена професия или дейност; в) три месеца, когато наложеното наказание е обществено порицание. Давността започва да тече от влизане в сила на акта, с който е наложено наказанието, и се прекъсва с всяко действие на надлежните органи, предприето спрямо наказания за изпълнение на наказанието. След завършване на действието, с което е прекъсната давността, започва да тече нова давност (чл. 82, ал. 1-4 на ЗАНН). 

· изпълнение на неправомерна заповед - съгласно разпоредбата на чл. 25 на ЗАНН: “Когато извършителят на административно нарушение е действувал в изпълнение на неправомерна служебна заповед, дадена по установения ред, той не носи административнонаказателна отговорност, ако заповедта не е съдържала очевидно за него нарушение”.

Г. Приготовление, опит, съучастие
Приготовлението, опитът и съучастието (под формата на подбудителство, помагачество или укривателство) са деяния (действие или бездействие), насочени към реализиране на неправомерния резултат на нарушението. 
· Приготовлението се изразява, най-общо, в създаване на условия за извършване на замисленото административно нарушение (чл. 17, ал. 1 от НК). По изрично разпореждане на чл. 9, ал. 1 на ЗАНН - приготовлението не се наказва.

· Опитът като неправомерно деяние е определен от чл. 18, ал. 1 на НК като “започнатото изпълнение на умишлено престъпление, при което изпълнителното деяние не е довършено или макар и да е довършено, не са настъпили предвидените в закона и искани от дееца общественоопасни последици от това престъпление”. Това определение, съгласно чл. 11 на ЗАНН, важи изцяло и за опита при административните нарушения. Тук е важно да се обърне внимание на обстоятелството, че опит може да има само при умишлените нарушения, свързани с настъпването на определен неправомерен резултат. Следователно опит не може да има при административни нарушения, извършени по непредпазливост, а също и при формалните административни нарушения. С изключение на опита при валутните и митнически нарушения, в случаите, изрично предвидени в съответен закон или указ, по правило опитът не се наказва.

· Подбудителството, помагачеството и укривателството като форми на съучастие при извършване на административно нарушение, съгласно чл. 10 на ЗАНН, се наказват само ако за това има специален текст в закон или указ. 

Д. Административно наказание
1. Определение - административното наказание е специфична санкция за неспазване на установения ред в сферата на държавно управление. Налагането на административно наказание като израз на държавна принуда е и реализация на административната отговорност. Административното наказание в този смисъл е винаги установено от закона (чл. 2, ал. 1 на ЗАНН). Освен това, според чл. 12 на ЗАНН “Административните наказания се налагат с цел да се предупреди и превъзпита нарушителят към спазване на установения правен ред и се въздействува възпитателно и предупредително върху останалите граждани”. Независимо от приоритета на възпитателната и предупредителна функции, очертани в цитирания горе текст, няма съмнение, че наказанието има и своята репресивна функция, както и това, че неговата цел е да принуди нарушителя да претърпи известни неблагоприятни последици, засягащи негови материални и морални блага.

Административното наказание не е самоцелна, увреждаща нарушителя реакция, а строго съобразена със закона и степента на обществената опасност на нарушението необходима мярка, която може да се вмести само в определените от правото рамки и цели. С други думи, за да изиграе определената му от закона роля, административното наказание трябва да бъде справедливо и адекватно на извършеното нарушение. 

Административното наказание се налага при спазването на строго определен административен ред, предвиден в ЗАНН (за което ще стане дума по-нататък в текстовете по административен процес). 

При отчитане на гореизложеното може да се приеме и следното определение за административно наказание: административнотото наказание е предвидена по закон или указ санкция, израз на държавната наказателна репресия, налагана по административен ред за извършено административно нарушение, която принуждава нарушителя да претърпи определено по закона увреждане на негови материални или други интереси и има за цел да окаже предупредително и възпитателно въздействие върху него и останалите членове на обществото (Дерменджиев 2000).

2. Видове административни наказания
Съгласно разпоредбата на чл. 13 от ЗАНН за административни нарушения се предвиждат и налагат следните административни наказания: обществено порицание; глоба; временно лишаване от право да се упражнява определена професия или дейност. 

· Общественото порицание се регламентира в чл. 14 на ЗАНН като “публично порицание на нарушителя пред трудовия колектив, където работи, или пред организацията, в която членува”. 

· “Глобата е наказание, което се изразява в заплащане на определена парична сума” - чл. 15, ал. 1 на ЗАНН. По отношение на непълнолетните тя се заменя с обществено порицание (ал. 2).

· Лишаването от право да се упражнява определена професия или дейност като административно наказание засяга правната сфера на нарушителя, свързана с упражнявана от него определена дейност или професия (медицински специалисти, архитекти, адвокати и пр.). Условията и характеристиките на това наказание са изложени в чл. 16 на ЗАНН: “Лишаването от право да се упражнява определена професия или дейност се изразява във временна забрана за нарушителя да упражнява професия или дейност, във връзка с която е извършил нарушението. Продължителността на това наказание не може да бъде по-малка от един месец и повече от две години, а за нарушения, свързани с безопасността на движението при употреба на алкохол или друго силно упойващо вещество - до пет години. То не засяга придобитата правоспособност освен в случаите, предвидени в съответния закон или указ”. Следователно това наказание: 

· не засяга придобитата правоспособност от нарушителя в областта на дадена професия или дейност; 

· има временен характер.

· Конфискация
Административната конфискация е наказание, засягащо имуществото на нарушителя и има в сравнение с другите наказания субсидиарен характер, т.е. не може да се налага отделно от другите основни наказания, а само заедно с тях освен ако нормата на закон или указ не предвижда друго (чл. 20, ал. 1 на ЗАНН).

· Имуществени санкции, налагани на юридически лица и еднолични търговци 

Този вид наказание е регламентирано в хипотезата на чл. 83, ал. 1 на ЗАНН - “В предвидените в съответния закон, указ или постановление на Министерския съвет случаи на юридически лица и еднолични търговци може да се налага имуществена санкция за неизпълнение на задължения към държавата при осъществяване на тяхната дейност”.

· Други административни наказания 

Освен изброените, административното право познава и други административни наказания, които не са изброени в ЗАНН, но са предвидени в редица специални нормативни актове като Закона за движение по пътищата, Закона за устройство на територията, Закона за МВР и др. 

3. Определяне и индивидуализиране на административните наказания
Определянето на административното наказание се свързва с избиране на посоченото в правната норма наказание, предвидено за даден вид административни нарушения, за всеки конкретен случай. Необходимо е още наказателната мярка да се съобрази с конкретното неправомерно деяние на всеки нарушител, т.е. административното наказание следва да се индивидуализира. Определяне или индивидуализиране на наказанието не се извършва, ако наказващият орган се убеди, че допуснатото административно нарушение е маловажно - чл. 28, б. “а” сочи, че в тези случаи наказващият орган може да не наложи наказание, като предупреди нарушителя устно или писмено, че при повторно извършване на нарушение ще му бъде наложено административно наказание. При маловажни случаи на административни нарушения, извършени от непълнолетни, наказващите органи изпращат съставените актове на местните комисии за борба срещу противообществените прояви на малолетните и непълнолетните за налагане мерки от възпитателен характер (чл. 29 на ЗАНН). Във всички останали случаи наказващият орган е длъжен да вземе отношение към извършеното деяние и да наложи съответстващото му наказание.

При определяне на административното наказание: 

а) не се допуска замяна на една санкция с друга - по-лека по вид, ако се приеме, че административното нарушение е с по-малка обществена опасност и не може да квалифицира като маловажно. Единственият случай на такава замяна е указана в чл. 15, ал. 2 на ЗАНН, съгласно който, в случай че нарушението е извършено от непълнолетен предвиденото наказание “глоба”, се заменя с “обществено порицание”;

б) не се допуска слизане под определения минимум, когато предвидената санкция търпи степенуване (глоба или лишаване от право да се упражнява определена професия или дейност) - чл. 27, ал. 5 на ЗАНН.

Основните положения за индивидуализиране на наказанията са посочени в чл. 27 на ЗАНН: “(1) Административното наказание се определя съобразно с разпоредбите на този закон в границите на наказанието, предвидено за извършеното нарушение. 

(2) При определяне на наказанието се вземат предвид тежестта на нарушението, подбудите за неговото извършване и другите смекчаващи и отегчаващи вината обстоятелства, както и имотното състояние на нарушителя.

(3) Смекчаващите обстоятелства обуславят налагането на по-леко наказание, а отегчаващите - на по-тежко наказание.

(4) Заменяването на предвидените за нарушенията наказания с по-леки по вид не се допуска освен в случаите, предвидени в чл. 15, алинея 2.

(5) Не се допуска също така определяне на наказание под предвидения най-нисък размер на наказанията глоба и временно лишаване от право да се упражнява определена професия или дейност”.


ПЪРВА ГЛАВА. АДМИНИСТРАТИВНО ПРАВО. ОБЩА ЧАСТ
ХІІІ. ПРИНУДИТЕЛНИ АДМИНИСТРАТИВНИ МЕРКИ
 

А. Обща характеристика
В правната доктрина относно естеството на принудителните мерки господстващо е мнението, че те се различават съществено от принудата, изразена като административно наказание, че те не са административни наказания. Принудителните административни мерки са действия на администрацията по прилагане на диспозицията на съответната правна норма, докато административните наказания - по прилагане на нейната санкция. За разлика от административните наказания, които могат да се налагат само ако е извършено административно нарушение, то принудителните административни мерки могат да се прилагат не само при извършени закононарушения, но и при непосредствена опасност от такива закононарушения, в това число и за предотвратяване вредните последици от юридически събития. Това е и основанието за формалното им обособяване в отделен текст на ЗАНН (раздел ІІІ, чл. 22 и 23). 

Б. Видове принудителни административни мерки
Класификацията на видовете административни мерки се извършва при използване на различни критерии - обект на принуда, лицата, до които се отнася принудата, насоченост и предназначение и пр. От гледна точка на всеобхватност на класификацията, изградена върху единен критерий - предмет и предназначение на принудителната мярка, принудителните мерки на администрацията се подразделят на следните видове:

· Превантивни принудителни административни мерки - тяхното предназначение е да предотвратят извършването на едно закононарушение и вредните му последици (например събаряне на постройка, застрашена от самосрутване; принудително медицинско лечение на лице, страдащо от опасна болест; отнемане свидетелство за правоуправление на водач на МПС до решаване на въпроса за неговата отговорност или спиране на технически неизправни МПС и др.);

· Преустановителни административни мерки - прилагат се в случаите на неправомерни деяния, чието извършване е започнало, но не е било приключено към момента на вземане на мярката; например спиране работата на предприятие, нарушаващо разпоредбите по опазване на околната среда; 

· Възстановителни принудителни административни мерки - прилагат се в случаите на закононарушения, които са причинили вредоносни последици за някого; предназначени са да отстранят реално настъпили увреждания; например, мерките на прокурорът при възстановяване на самоуправно променени фактически положения; изземвания на предмети, придобити от закононарушението и пр.

В. Изисквания за законност на принудителните административни мерки
Административните принудителни мерки трябва да бъдат подчинени на общо основание на принципа на законността както по отношение на издаването им, така и по отношение на изпълнението им. Този момент се подчертава от законодателя при постановяването в чл. 23 на ЗАНН, че: “Случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване, се уреждат в съответния закон или указ”.

 

 

ЗА САМОПОДГОТОВКА
Задачи
1. Анализирайте термина административнонаказателна отговорност.

2. Посочете общото правило за административнонаказателната отговорност - чл. 31 на ЗАНН.

3. Кои са основните принципи на административнонаказателната отговорност.

4. Посочете белезите на административнонаказателната отговорност.

5. Дайте легално определение на понятието админинистративно нарушение -- чл. 6 на ЗАНН

6. Охарактеризирайте правното съдържание на административното нарушение; обективна и субективна страна - елементи.

7. Посочете обстоятелства, при които се осъществява изключване на административнонаказателната отговорност.

8. Охарактеризирайте следните понятия: приготовление, опит, съучастие. Дайте определение на термина административно наказание. 

9. Какви видове административни наказания бихте откроили.

10. Посочете механизми за определяне и индивидуализация на административните наказания.

11. Направете обща характеристика на принудителните административни мерки.

12. Посочете видовете принудителни административни мерки - чл. 22 и 23 на ЗАНН

13. Избройте изисквания за законност на принудителните административни мерки.

 


ВТОРА ГЛАВА. АДМИНИСТРАТИВЕН ПРОЦЕС
І. АДМИНИСТРАТИВЕН ПРОЦЕС - ОБЩА ХАРАКТЕРИСТИКА
 

А. Понятие за административен процес
Понятието за административен процес е обект на дългогодишни дискусии; в административноправната книжнина съществуват различни мнения, които тук не са обект на внимание.

Най-общо на понятието за административен процес може да бъде дадено следното определение: правоприлагаща и правораздавателна дейност на органите на изпълнителната власт, както и разрешаването на административноправни спорове от съдебни органи. Това определение очевидно изисква своята конкретизация, кореспондираща с уточняване на съдържанието на получилото в литературата разграничавана на “тясно” и ”широко” понятие за административен процес. За административно правната теория у нас приоритетно споделено е т.нар. “широко” понятие, съгласно което административният процес е “съвкупност от последователно развиващи се, целенасочени, регулирани от административното процесуално право действия на неговите участници - субекти, които в съответствие с обективната истина допринасят в решаваща степен за издаването, контролирането и изпълнението на властническите актове на администрацията, а в случай на неизпълнение, поради нарушение на закона - за налагане на установената от административното право санкция” (Дерменджиев 2000). Това понятие е възприето и в българското административно процесуално законодателство - двата сега действащи основни закона - ЗАП и ЗАНН, които изхождат от понятието за административен процес като съвкупност от производства. Според законодателя понятието процес е по-широко и включва в себе си редица отделни производства. Тези закони включват в своите норми както дейността по решаване на административни спорове, така също безспорните производства и производствата по изпълнение на различните актове. Всяко от производствата има своите особености, но общо за всички е наличието на три основни стадия (етапи, фази): издаване, контрол и изпълнение.

Съобразно съществуващата правна уредба административният процес по действащото право на Република България обхваща следните административни производства:

· административно правораздаване;

· производство по издаване на индивидуални административни актове, по обжалването им по административен ред и по тяхното изпълнение;

· производство по установяване на административни нарушения и по изпълнение на наказателните постановления и на съдебните решения в административнонаказатения процес;

· производство по издаване на общи и нормативни административни актове, както и на други правни актове - юридически израз на изпълнителната дейност;

· производство по разглеждане на жалбите, сигналите, предложенията и молбите на гражданите и организациите по реда на Закона за предложенията, сигналите, жалбите и молбите и по изпълнение на решенията по тях;

· дейността по разглеждане от административните органи на протестите и предложенията на прокурорите, подавани срещу тяхната незаконосъобразна дейност и по изпълнение на решенията, взети от тях.

Следователно административният процес е динамичен процес, представляващ по своята същност съвкупност от последователно развиващи се, регулирани от административното процесуално право действия на неговите участници. Той образува единна система, която обхваща реда и формите за извършване на изпълнителната дейност на държавата. В този смисъл единният административен процес е обективен факт на правната реалност и това се проявява най-вече чрез единния предмет, който е в основата на всички административни производства, а именно: специфичните обществени отношения, които се развиват в сферата на изпълнителната дейност, в сферата на държавната администрация. Съществуващата у нас система на единния административен процес на следващо място се опира на еднаквата цел (гарантиране правата и задълженията на всички граждани и организации), преследвана от всички административни производства; на единни принципи и начала (принципите на законността, на обективната истина, на правото на защита в процеса, на равенството на страните в процеса, на бързината, н ефективността и пр.); на единни методи и средства за осъществяване.
Б. Нормативна основа на административния процес
Административният процес у нас все още не е регламентиран в единен нормативен акт.

Двата основни закона в областта на процесуалната дейност на администрацията са Закон за административното производство и Закон за административните нарушения и наказания. 

Административният процес у нас все още не е регламентиран в единен нормативен акт.

Нормативната основа на административния процес съдържа три големи групи нормативни актове:

1. Нормативни актове, които регламентират основни административни производства. Това са двата основни закона в областта на процесуалната дейност на администрацията - Закон за административното производство и Закон за административните нарушения и наказания. Сега действащият Закон за административното производство представлява цялостна кодификация на процесуалните правила по издаване, контрол и изпълнение на индивидуалните административни актове, а Законът за административните нарушения и наказания - на правилата за налагане на административните наказания, засягащи издаването на наказателните постановления, техния контрол и тяхното изпълнение. По въпроса за издаване на нормативните административни актове съществуват редица правила в Закона за нормативните актове; в областта на дисциплинарните наказания - Кодекса на труда; относно дейността на администрацията - Закон за предложенията, сигналите, жалбите и молбите, Закон за административното обслужване на физическите и юридическите лица. Така също - Закон за Върховния административен съд, Закон за съдебната власт.

2. Нормативни актове, които съдържат специални регламенти за отделните отрасли на националното стопанство и имат отношение към процеса, регламентиращи една или друга негова фаза. Тук се отнасят - Закон за устройство на територията, Закон за патентите, Закон за отбраната и въоръжените сили, Закон за здравето, Закон за висшето образование, Закон за МВР, Закон за движение по пътищата и пр. 

3. ГПК и НПК - поради препращането било от ЗАП или ЗАНН към тях, техните норми твърде често се прилагат в административния процес.

В. Принципи на административния процес
Принципите са основни, ръководни начала. В сферата на правото се говори за правни принципи, които са съставка на действащия правен ред. Административният процес на Република България се изгражда и развива при действието на неговите основни начала, които влизат в основните принципи на държавното управление. Различните становища относно определянето на основните принципи на административния процес не са обект на настоящия анализ. Независимо от съществуващото разнообразие на тези мнения, обаче, всички автори са единодушни по въпроса за извеждането на някои от основните начала като неотменни и присъстващи на административния процес. Тези основни начала, произтичащи от същността на процеса, са следните:

1. Принцип на законността;

2. Принцип на публичността;

3. Принцип на обективната истина;

4. Принципи на равенството на страните в процеса;

5. Принцип на компетентност и самостоятелност в решаването;

6. Принцип на защита интересите на държавата, организациите и гражданите;

7. Принцип на зачитане националния език на страните на процеса;

8. Принцип на служебното издирване на истината в процеса;

9. Принцип на отговорността.

 

 

ЗА САМОПОДГОТОВКА
Задачи
1. Какво разбирате под понятието административен процес?

2. Охарактеризирайте административния процес и административните производства.

3. Анализирайте нормативната основа на аадминистративния процес

4. Посочете принципите на административния процес.


ВТОРА ГЛАВА. АДМИНИСТРАТИВЕН ПРОЦЕС
ІІ. УЧАСТНИЦИ, СУБЕКТИ И СТРАНИ В АДМИНИСТРАТИВНИЯ ПРОЦЕС
 

А. Участници
Адресатите на административните актове могат да бъдат най-различни - държавни органи, обществени организации, граждани - български и чужди и пр. По принцип всеки субект на административното право е потенциален адресат на индивидуален административен акт. В този смисъл кръгът на участниците в административния процес е твърде широк, “участници” в процеса изобщо - това са всички органи, лица или организации, които имат определени права или задължения при възникването, развитието и приключването на административния процес. 

Всеки от участниците в административния процес заема различно положение, има различни права и задължения. Тъкмо с оглед на положението, ролята и мястото, което заемат в административния процес, участниците се разграничават на три групи: участници, субекти и страни. 

Б. Субекти 
По правило въпросът за субектите принадлежи към проблематиката на общата теория на правото и намира отражение във всички отрасли на правото. 

Всички субекти на материалното административно право - държавни органи, държавни служители, граждани (физическите лица) и техните организации - могат да участват в административния процес, да влизат в различни правоотношения с органите на администрацията. В този смисъл е и твърдението, че всички субекти на материалното административно право са евентуални адресати на индивидуален административен акт, че всеки от субектите на материалното административно право може да бъде субект на процесуалното право. Но субектите на административното процесуално право се различават по своето правно положение, по различната си процесуална роля и дейност. Така например съдът при решаване на административен спор е субект на редица правоотношения и едновременно субект на административния процес като водещ процеса и като решаващ спора орган. Съдът или юрисдикцията, които решават административен спор, са също субекти на административното процесуално право, без да са субекти на материалното административно право.

В други случаи някои от лицата, които участват в процеса, макар да са субекти на административното процесуално право, действат от името и в интерес на представлявани от тях лица, осъществяват процесуални права и изпълняват процесуални задължения на своите доверители, които са субекти на процесуалното правоотношение. Представителите в този случай не са субекти на материалното право, защитавано в процеса.

Свидетелите, преводачите, експертите, които имат определени права и задължения във връзка с поставени задачи, влизат в редица правоотношения по повод на процеса, но не са субекти на административния процес.

Особена група от всички участници в административния процес представляват тези, които защитават свои права или интереси пред администрацията или пред съда от свое име. Тези лица, органи или организации имат определени права и задължения, свързани със започването, развитието и приключването на административния процес. По това те се отличават от останалите участници. Тези лица, органи или организации са субекти на административния процес. В тази връзка и твърдението, че субекти на процеса са онези участници в различните производства, чиито действия имат решаващо значение за процеса.

В. Страни
Страна е основна, необходима фигура в административното производство, на която законодателят е отредил определена роля, определени процесуални права и възможности. Страната е основен участник в производството, без който е невъзможно основното процесуално правоотношение. 

Страни в процеса са граждани или организации, за които индивидуалният административен акт създава права или задължения или чиито защитени от правото интереси той засяга, и административният орган - автор на акта, във фазата на съдебното обжалване. 

Органите на администрацията заема особено място сред участниците на административния процес. Доколкото развиващите се тук отношения са властнически, администрацията може да бъде разгледана като страна в процеса единствено във фазата на съдебното обжалване на издадения от нея акт. 

Г. Ролята на прокурора
Прокурорът е субект на процеса и има правата на страна - това е най-общото определение за ролята на прокурора в процеса, за което разбира се е нужна конкретизация. 

В административния процес прокурорът участва като представител на държавата и поради това се ползва с правата на страна, има участие във всички основни стадии на процеса. Така например може да инициира започването на процеса по издаване на административен акт (чл. 7, ал. 1 на ЗАП); може да протестира издадения акт и така да постави в ход контролната фаза - и по административен и по съдебен ред (чл. 21, ал. 3 на ЗАП, чл. 35, ал. 1 на ЗАП); в административния процес по ЗАНН може да инициира съдебното обжалване на издадено наказателно постановление (чл. 59, ал. 2 на ЗАНН).

Във всички случаи - като активен участник в процеса, като субект на процеса и ползващ се с правата на страна или като встъпващ в процеса като наблюдател - прокурорът има задачата за опазване на законността. Освен това неговото участие позволява да бъдат реално защитени правата и интересите на гражданите и техните организации като адресати на административните актове.

 

 

ЗА САМОПОДГОТОВКА
Задачи
1. Посочете участниците в административния процес.

2. Охарактеризирайте субектите на административния процес.

3. Посочете и опишете страните на административния процес. 

4. Анализирайте ролята на прокурора в административния процес.


ВТОРА ГЛАВА. АДМИНИСТРАТИВЕН ПРОЦЕС
ІІІ. ПРОИЗВОДСТВО ЗА ИЗДАВАНЕ НА ИНДИВИДУАЛНИ АДМИНИСТРАТИВНИ АКТОВЕ
 

А. Въпросът за уредбата на производството за издаване на индивидуални административни актове е решен със Закона за административното производство (ЗАП). 

Производството за издаване на индивидуални административни актове като относително самостоятелна част от цялостния административен процес по своята правна същност представлява съвкупност от процесуални административноправни норми. На основата на тези норми се развива система от целесъобразни действия, насочени към решаване на определени материалноправни административни въпроси. Административноправните норми в този смисъл регламентират дейността, свързана с издаването на административни актове, по-конкретно, на индивидуални административни актове.

Производството за издаване на индивидуални административни актове не съдържа спор. Спорът би могъл да се появи след издаването на акта и след наличието на претенция от някоя от засегнатите страни за неговата незаконосъобразност или неправилност. По тази причина това производство се характеризира като “безспорно” производство. 

От разпоредбата на чл. 1, ал. 1 на ЗАП се извежда определянето и на приложното поле на разглежданото производство, а именно - “индивидуалните административни актове”. Законът дава определение на понятието “индивидуален административен акт” в чл. 2, ал. 1, според което “индивидуални административни актове по смисъла на този закон са актовете, издавани от ръководители на ведомства, от кметовете на общините, от кметовете на кметства и на райони и от други органи на общинската изпълнителна власт, както и от други овластени за това органи, с които се създават права или задължения или се засягат права или законни интереси на отделни граждани или организации, както и отказите за издаване на такива актове”. Видно от определението тук става реч за юридическа дейност, чрез която се разрешават със задължителна сила въпроси относно права или интереси на участниците в производството, установяват се права или задължения и пр. При това правните последици са в сферата на държавното управление. Така например с разрешението за строителство се създава едно право на гражданин или организация да започне съответна дейност; отказът да се приеме лицето в училище засяга правото му на образование и пр. Следователно издаването на индивидуални административни актове е израз на изпълнителна дейност на държавата и последиците, които възникват в резултат на тяхното действие, са преди всичко в областта на държавното управление. Разбира се, един административен акт може да породи правни последици и в други области на правото, например в областта на гражданското право (заповедта за отчуждаване на недвижим имот засяга правото на собственост); на трудовото право (отказът да се разреши отпуск) и пр. 

Главните субекти по издаване на индивидуалните административни актове, както сочи определението, са органите на администрацията - ръководителите на ведомства, кметове на общини, на кметства и други органи на общинската изпълнителна власт.

Във връзка с характеристиката на предмета на производството законът сочи, че производството е валидно за отношения между административните органи и “външни” спрямо тях правни субекти - лица и организации. 

По изричното разпореждане на чл. 3 от ЗАП разглежданото административно производство не се отнася за индивидуалните актове: 

· на президента на републиката; 

· на Министерския съвет; 

· както и за актовете по планиране на социално-икономическото развитие и по определяне на цени; 

· актове, с които се създават права или задължения за органи или организации, подчинени на органа, издал акта.

Б. Участниците в производството за издаване на индивидуални административни актове са преди всичко органът, който издава административния акт, лицата и органите, чийто права и законни интереси административният акт засяга, прокурорът като инициатор за издаването на такъв акт. Освен посочените, в производството могат да вземат участие и вещи лица, свидетели, експерти и др., които нямат правен интерес от изхода на това производство.

Принципът, който законът отстоява относно органите, издаващи индивидуалните административни актове е, че това трябва да бъдат компетентни органи. Разпоредбата на чл. 6, ал. 1 от ЗАП гласи , че “административният акт се издава от овластения за това орган съобразно предоставената му компетентност”. При това по-горестоящ орган не може да изземе за решаване въпрос от органа, овластен за неговото разглеждане и решаване освен ако това е предвидено в друг закон. Административният орган осъществява производството самостоятелно. 

Когато нормативен акт не определя органа, който трябва да издаде административен акт по въпроси от компетентността на органи на общинската изпълнителна власт, административният акт се издава от кмета на общината или от кмета на кметството или на района съобразно определените им (правомощия от общинския съвет), а актовете, свързани с управление на държавна собственост, се издават от областните управители.

В. На основание чл. 7 от ЗАП инициативата за образуване на производството за издаване на индивидуалните административни актове принадлежи на компетентния или на по-горестоящия административен орган по устна или писмена молба на гражданин или организация, или по предложение на прокурора. 

Ходът на производството след поставянето на неговото начало е свързан по-нататък с изясняването на фактическите и правните обстоятелства, имащи значение за издаването на съответния административен акт. Тежестта за изясняване на фактите около дадения проблем е изцяло прехвърлена на администрацията. Чл. 11, ал. 1 постановява, че “административният акт се издава, след като се изяснят фактите и обстоятелствата от значение за случая и се обсъдят обясненията и възраженията на заинтересуваните граждани и организации”. При това на административния орган е предоставена свободата за установяване на фактите и обстоятелствата да се използват всички начини и средства, които не са забранени от закона освен ако друг нормативен акт предписва доказването на някои факти или обстоятелства да стане по определен начин или с определени средства. Доказването може да стане и с писмени декларации, когато това е предвидено в закон, указ или нормативен акт, издаден от Министерския съвет. Освен това установява се и задължението за гражданите и организациите да представят исканите им доказателства. “Организациите са длъжни в определения от административния орган срок да дадат исканите им документи, сведения, обяснения и мнения” (чл. 12, ал. 1); “Гражданите са длъжни да представят исканите им документи или предмети и да дават сведения от съществено значение за решаването на въпроса, освен ако това може да увреди правата или законните им интереси или да накърни достойнството им” (чл. 12, ал.2).

Г. Производството може да приключи с издаване на индивидуалния административен акт или с отказ за издаването му. Въведено е и изискване за срок относно приключването. С това е свързаната разпоредбата на чл. 13, ал. 1 - “Когато производството е започнало по молба или по предложение на прокурора, административният акт се издава най-късно 7 дни от постъпването им”. В случаите, които са с по-висока степен на сложност, срокът е едномесечен - “Когато е необходимо да се събират доказателства за съществени обстоятелства или да се даде възможност на други граждани и организации да се защитят, актът се издава не по-късно от един месец от започване на производството” (чл. 13, ал. 2). Съществуват и други варианти, свързани с естеството на органа: 1. Когато органът е колективен, въпросът за издаването на акта се решава най-късно на първото заседание след изтичането на срока по предходните алинеи; 2. Когато трябва да се поиска съгласието или мнението на друг орган, срокът за издаването на акта се смята съответно продължен, но не с повече от един месец. Ако в определения срок мнението не бъде съобщено, актът може да се издаде и без него; 3. Когато издаването на акта зависи от предварителното решаване на въпрос от компетентност на друг орган, производството се спира до неговото решаване. 

Непроизнасянето в срок се смята за мълчалив отказ да се издаде актът. А когато по административен или съдебен ред бъде отменен мълчалив отказ, смята се за отменен и изричният отказ, който е последвал преди решението за отмяна. И една нова разпоредба, свързана с непроизнасянето в срок, считано за мълчаливо съгласие в случаите и при условията, предвидени в Закона за ограничаване на административното регулиране и административния контрол върху стопанската дейност (чл14, ал. 3 (Нова - доп. ДВ бр. 55/2003 г. - в сила от 17.12.2003 г.). 

Административният орган издава административния акт или отказва издаването му с мотивирано решение. Административният акт се издава в писмена форма и има следния реквизит: 

· наименование на органа, който го издава; 

· наименование на акта; 

· фактически и правни основания за издаване на акта; 

· разпоредителна част, с която се определят правата или задълженията, начинът и срокът за изпълнението; 

· пред кой орган и в какъв срок актът може да се обжалва; 

· дата на издаване и подпис на лицето, издало акта, с означаване на длъжността му. Когато органът е колективен, актът се подписва от председателя и секретаря на този орган. 

· когато с акта се удовлетворяват изцяло направените искания и не се засягат права или законни интереси на други граждани и организации, както и когато въпросът е свързан със защита на класифицирана информация, представляваща държавна или служебна тайна, се посочва само правното основание. 

· в административния акт се включва разпореждане за предварителното му изпълнение, когато това се налага, за да се осигури животът или здравето на гражданите, да се предотвратят загуби за народното стопанство или да се защитят други важни държавни или обществени интереси, както и при опасност, че може да бъде осуетено или сериозно затруднено изпълнението на акта. 

Административният акт, съответно отказът да се издаде акт се съобщава в тридневен срок от издаването му на всички заинтересувани граждани и организации, включително и на тези, които не са участвували в производството. Съобщаването може да се извърши чрез устно уведомяване за съдържанието на акта, което се удостоверява с подпис или чрез отделно съобщение. Когато адресът на някои от заинтересуваните не е известен или той не живее на посочения от него адрес, съобщението се поставя на таблото за обявления в общината, района или кметството. В тези случаи съобщаването може да се направи и по друг обичаен начин. 

Преди изтичане на срока за обжалване административният орган може да отстрани допуснати непълноти в акта. Очевидни фактически грешки, допуснати в административния акт, могат да се поправят от органа, който го е издал, и след изтичане на срока за обжалване.


ВТОРА ГЛАВА. АДМИНИСТРАТИВЕН ПРОЦЕС
ІV. КОНТРОЛ ВЪРХУ АДМИНИСТРАТИВНИТЕ АКТОВЕ ПО ЗАКОНА ЗА АДМИНИСТРАТИВНОТО ПРОИЗВОДСТВО
 

А. Оспорване на индивидуалните административни актове по административен ред
Издадените по реда на ЗАП индивидуални административни актове не пораждат автоматично своите правни последици. По правило е възможно тяхното преразглеждане, което означава, че те не са окончателни. Заинтересованите лица и организации могат да искат въпроса, който е решен вече с издадения административен акт, да се разгледа отново и евентуално да бъде внесено изменение на взетото решение. Това е допустимо по пътя на обжалването. Така чрез производството за оспорване на индивидуалните административни актове Законът за административното производство обезпечава “редовен път” за повторно разглеждане по същество на въпросите с оглед коригирането на евентуалните незаконосъобразно и неправилно издадени административни актове.

За разлика от производството за издаване на индивидуалните административни актове, което е безспорно, производството по тяхното обжалване е спорно производство. То има административен характер поради естеството на органа, пред който се развива, а именно, административен орган. Оттук и определянето на това производство като обжалване по административен ред, т.е. пред самата администрация. Упражненият в този случай административен контрол има формален характер, т.е. подчинен е на строго определен от закона ред.

За обжалването е валидна т.нар. “обща клауза” - всички индивидуални административни актове подлежат на обжалване по административен ред. Обжалването се извършва пред по-горестоящ орган, т.е. то е въззивно (чл. 19, ал. 1 от Закона за административното производство). 

Производството по оспорване на индивидуалните административни актове представлява само едната част от контролната фаза на процеса, като другата е оспорването по съдебен ред. То има контролно-отменителен характер. Решаване по същество на въпроса ще има отново от органа, издал първоначално отменения акт тогава, когато преписката му е върната за ново преразглеждане. Това производство освен това е едноинстанционно, което означава, че се развива пред една единствена контролна инстанция.

Административният контрол по Закона за административното производство по правило не намира приложение по отношение на нормативните актове. Освен това по изрична разпоредба на закона някои индивидуални административни актове също са изключени от възможността за административно обжалване. Става реч за разпоредбата на чл. 20 от Закона за административното производство, съгласно която “не подлежат на обжалване по предвидения в този закон административен ред актовете: 1. на министрите, на ръководителите на другите ведомства, подчинени непосредствено на Министерския съвет, и на областните управители; 2. за които в специалните закони се предвижда обжалване направо пред съд или пред особена юрисдикция”. Оспорването на тези актове се пренася в съдебната система, като при случаите от първата група съдебният контрол се упражнява от Върховният административен съд, а при втората - от окръжните и районните съдилища.

Принципът, установен от Закона за административното производство при осъществяване на административния контрол, е сезирането. За да се осъществи контролът, е необходимо компетентният орган да бъде сезиран, т. е. ангажиран по реда на закона. Правно-техническите средства, чрез които това може да стане, са жалба или протест. Съгласно чл. 21 жалби могат да подават заинтересуваните граждани и организации, а прокурорът може да подава протест. С жалбата може да се оспори както законосъобразността, така и правилността на административния акт, а с протеста само законосъобразността на административния акт.

Обжалването по административен ред на актовете се извършва в сравнително кратки срокове: принципно установеният срок е седемдневен срок от съобщението за издаването на индивидуалния административен акт, респективно отказа за неговото издаване (този срок се отнася и за жалбата, и за протеста). Сроковете са преклузивни. Пропускането им засяга самото право на оспорване; то се счита за изчерпано. Съгласно чл. 25, ал. 1 “подадената след срока жалба се връща на подателя срещу разписка”.

Жалбата следва да бъде оформена съгласно изискванията на закона: да бъде в писмена форма и да съдържа няколко задължителни реквизита, които са посочени в чл. 24, ал. 2 и са следните: органът, до който се подава, името и адресът на жалбоподателя, актът, който се обжалва, органът, който го е издал, оплакванията и искането на жалбоподателя. 

Към жалбата се прилагат и писмените доказателства, на които жалбоподателят се позовава. С нея може да се иска събирането на доказателства за факти и обстоятелства, които не са били взети предвид при издаването на акта или са настъпили след издаването му. 

Обжалването има значение относно изпълнението, което се спира. Това е т.нар. суспенсивен ефект на жалбата или протеста. Изключенията са посочени в чл. 23, ал. 3.

Компетентен да разгледа жалбата или протеста е:

· непосредствено по-горестоящият административен орган, на който е подчинен органът, издал обжалвания акт; 

· кметът на общината за административните актове на специализираните изпълнителни органи на общинския съвет;

· кметът на общината за административните актове, издавани от кметовете на кметства и на райони; 

· областният управител за административните актове на кметовете на общини. 

Решението на по-горестоящият орган се постановява след обсъждане на обясненията и възраженията на заинтересованите граждани и организации; допустимо е събирането и на нови доказателства. 

Сроковете за произнасяне по жалбата от по-горестоящия административен орган са законово установени - двуседмичен срок, а когато органът е колективен - в месечен срок от получаването й. При непроизнасянето в посочените срокове жалбоподавателят има право на обжалване по съдебен ред.

По-горестоящият административен орган се произнася с мотивирано решение. Решението може: 1. да отменя изцяло или отчасти административния акт като незаконосъобразен или неправилен; 2. да отмени незаконосъобразен отказ; 3. да измени административния акт и 4. да отхвърли жалбата или протеста и по този начин да остави в сила административния акт като законосъобразен или правилен.

Ако преписката не подлежи на връщане за преразглеждане, по-горестоящият административен орган има задължение за съобщаване на жалбоподателя, на прокурора, ако е участвувал в производството, и на другите заинтересовани граждани и организации решението в тридневен срок от неговото постановяване. По този начин се приема, че контролното производство в тази фаза на процеса (оспорването по административен ред) е приключило и оттук нататък се разкрива възможността за оспорване за законосъобразност на въпросното решение по съдебен ред.

 

Б. Оспорване на индивидуалните административни актове по съдебен ред
А. Възможността за оспорване на всички индивидуални административни актове пред съд се нарича обща клауза. 

Всеки индивидуален административен акт от приложното поле на Закона за административното производство може да бъде оспорван пред съд по два начина: 1. след като е изчерпана възможността за оспорване по административен ред и жалбоподавателят не е удовлетворен или 2. след изтичане на срока за оспорване по административен ред (чл. 35, ал. 2 от Закона за административното производство).

 

Въпреки общата клауза не всички индивидуални административни актове подлежат на съдебно оспорване. В чл. 34 на Закона за административното производство се правят следните ограничения: “Не подлежат на обжалване по предвидения в този закон съдебен ред административните актове: 

· свързани непосредствено с отбраната и сигурността на страната; 

· по Закона за сделките с валутни ценности и за валутния контрол; 

· за които със закон или указ е предвидено, че не подлежат на обжалване по съдебен ред или е определен друг ред за обжалване пред съд или пред особена юрисдикция.”.

Оспорването по съдебен ред е свързано само със законосъобразността на акта, не с неговата правилност; съдът трябва да провери дали актът отговаря на изискванията за неговото редовно действие.

Това производство за разлика от производството за оспорване по административен път е двуинстанционно. Решението на първата съдебна инстанция - Окръжен съд или Върховен административен съд - подлежи на касационно оспорване по правилата на Закона за Върховния административен съд. Пред първата съдебна инстанция се оспорва законосъобразността на издадения акт, а по касационен път се проверява решението на съда като първа инстанция. Извънреден способ за проверка на съдебните решения остава и отмяната на влезли в сила съдебни решения по административен път.

Подобно на оспорването по административен ред и оспорването по съдебен ред има суспенсивен ефект на своевременно подадените жалба или протест (чл. 37, ал. 3 на Закона за административното производство).

Право на подаване на жалба срещу издаден административен акт имат само граждани или организации, които имат пряк и личен интерес, т. е. тези, които са засегнати от акта (чл. 35, ал. 1 на ЗАП). Наличието на пряк и личен интерес по отношение на прокуратурата не се доказва. Компетентните да разгледат жалбата или протеста органи са посочени в чл. 36, ал. 1 от ЗАП: “Когато обжалваният акт е издаден, одобрен или изменен от министър, ръководител на друго ведомство, непосредствено подчинено на Министерския съвет, от централно ръководство на обществена организация или от областен управител, компетентен да разгледа жалбата или протеста е Върховният административен съд, а в останалите случаи - окръжният съд, като за кмета на Столичната община това е Софийският градски съд”. Съгласно ал. 2 Върховният административен съд разглежда и жалбите, и протестите срещу административни актове, които са били потвърдени от министър или ръководител на друго ведомство, непосредствено подчинено на Министерски съвет. 

Жалбата и протестът се подават в определен срок, в писмена форма чрез административния орган, издал обжалвания акт. Към тях се прилагат преписи за този орган и за заинтересованите граждани и организации, участвуващи в административното производство, както и писмените доказателства. В тридневен срок от получаването на жалбата или протеста, а когато актът не е подлежал на обжалване по административен ред - в тридневен срок от изтичане на срока по чл. 26, ал. 4, административният орган е длъжен да изпрати жалбата или протеста на съда заедно с цялата преписка. Ако в срока по предходната алинея преписката не бъде изпратена на съда, жалбоподателят може да изпрати препис от жалбата, а прокурорът - от протеста направо до съда. Съдът изисква преписката служебно. Жалбата, подадена след изтичането на срока по чл. 37, ал. 1, се връща на подателя срещу разписка (чл. 39-40 на ЗАП). 

Съдът разглежда жалбите и протестите в съдебно заседание в състав от трима съдии с участието на прокурор - чл. 41, ал. 1 на ЗАП. Това е валидно за окръжния съд, доколкото в Закона за административното производство са уредени само неговите правомощия. Когато компетентен е Върховният административен съд, се прилага чл. 22 от Закона за Върховния административен съд: “Жалбите и протестите срещу незаконосъобразността на ненормативните административни актове на министри, ръководители на други ведомства, непосредствено подчинени на Министерски съвет, на областните управители, както и срещу други актове, посочени в закон като подлежащи на обжалване само пред Върховния административен съд, се разглеждат от тричленен състав. От тричленен състав се разглеждат и образуваните дела по касационни жалби”.

Правомощията на окръжния съд и Върховния административен съд са посочени в чл. 42 на Закона за административното производство: “Съдът може да отмени изцяло или отчасти административния акт, да го измени или да отхвърли жалбата. Когато въпросът не е предоставен на преценката на административния орган, съдът решава делото по същество. Извън случаите по предходната алинея, както и когато естеството на акта не позволява прилагането на предходната алинея, съдът отменя административния акт и изпраща преписката на съответния компетентен административен орган за решаване на въпроса по същество със задължителни указания по тълкуването и прилагането на закона. При незаконен отказ да се издаде документ съдът задължава административния орган да го издаде, без да дава указания по съдържанието му”. 

Решението на съда подлежи на касационно обжалване и на отмяна на влязло в сила решение по Закона за Върховния административен съд. 

Б. Обжалване на индивидуални административни актове - специална клауза 
“Специална клауза” означава не забрана за обжалване пред съда, а обжалване по специален ред, предвиден в специален закон. В този смисъл е разпоредбата на чл. 34, ал. 1 “когато е определен друг ред за обжалване пред съд или особена юрисдикция”. Специфичното на обжалването тук е, че може да се извърши не само пред съд, но и пред особена юрисдикция, т.е. пред несъдебен орган, пред орган извън съдебната власт.

 

В. Касационно производство
Основна функция на Върховния административен съд (възложена от Закона за съдебната власт и преутвърдена в чл. 3 на Закона за Върховния административен съд) е осъществяването на върховен съдебен надзор за точно и еднакво прилагане на законите в административното правораздаване.

Пред Върховния административен съд (ВАС) се развиват три производства: 1. Производство за отмяна на административни актове; 2. Касационно производство и 3. Производство за отмяна на влезли в сила съдебни решения. Касационното производство като едно от развиващите се пред ВАС е специфично производство. Чрез него се цели възстановяване на нарушената законност с издадените съдебни решения по повод на административни актове.

Предмет на всяко касационно производство е съдебен, правораздавателен акт, постановен по повод обжалване на административен акт. Там съдът се е произнесъл като първа инстанция - чл. 5, т. 4 на Закон за Върховния административен съд (ЗВАС). При това съдебните решения трябва да са невлезли в сила съдебни решения. Аргумент за това дава чл. 33, ал. 1 на ЗВАС, съгласно който касационната жалба се подава “в 14-дневен срок от датата на съобщението, че решението с мотивите е изготвено”. 

Касационното производство протича пред ВАС и това е принципът. Но доколкото съдебните решения, обект на касационно обжалване, се постановяват от различни по ранг съдебни органи, чл. 34 на ЗВАС конкретизира този принцип: “Делото се разглежда в открито заседание от тричленен състав на Върховния административен съд, когато решението е постановено от окръжен съд, и от петчленен състав - когато решението е постановено от Върховния административен съд”. В същата разпоредба - чл. 34 на ЗВАС -е постановено задължителното участие на прокурор. 

Касационното производство пред ВАС може да бъде образувано с жалба от заинтересованите лица и протест на главния прокурор или на заместник-главния прокурор при ВАС. Чл. 33 ЗВАС указва изисквания за спазване на срок: за лицата - 14-дневен от датата на съобщаването на съдебното решение; за главния прокурор и заместник-главния прокурор при ВАС - 6-месечен. Формата на жалбата е писмена, на български език, със задължителен реквизит (чл. 35 на ЗВАС). Посочените изисквания са законно установени и трябва да бъдат спазвани. Същото важи и за т.нар. допълни изисквания - пълномощно, преписи, документи за платени такси (чл. 36 на ЗВАС). 

Специално внимание изисква въпросът за касационните основания, които трябва да бъдат формулирани и обосновани в жалбата (чл. 35, т.4). ЗВАС обаче не дава отговор на въпроса, кои са тези основания. Решението се регламентира от Гражданския процесуален кодекс, основание за което дава чл. 11 на ЗВАС. Конкретно това е разпоредбата на чл. 218б на ГПК, която сочи три касационни основания: нищожно, недопустимо и неправилно съдебно решение. Независимо къде са посочени тези основания - те са законно установени и строго ограничени. Чл. 39 на ЗВАС гласи: “Върховният административен съд се произнася по посочените в жалбата касационни основания”. Очевидно не съдът формулира касационните основания; това се решава от жалбоподавателя; отделен е въпросът, дали тези основания ще бъдат уважени. 

Правомощията на касационната инстанция са уредени в чл. 40 на ЗВАС. Принципът е, че съставът, който действа като касационна инстанция, решава самостоятелно въпроса, без да връща делото на друга съдебна инстанция. Има само едно изключение: когато е отменено решение поради съществени процесуални нарушения, делото се връща за решение от друг съдебен състав - чл. 40, ал. 2 на ЗВАС. Следователно всичко приключва в една фаза. Правомощията на касационния съд очевидно са по-съществени, защото освен “контролно-отменителни”, те са и и правомощия “по същество” (това и основната разлика с правомощията на ВКС по ГПК, който по правило няма правомощия за решаване по същество).

 

 

ЗА САМОПОДГОТОВКА
Задачи
1. Какво представлява процесът по производството за издаване на индивидуални административни актове като относително самостоятелна част от цялостния административен процес.

2. Охарактеризирайте правната същност на производството за издаване на индивидуални административни актове (ЗАП). 

3. Посочете участниците в производството за издаване на индивидуални административни актове. Опишете инициативата за образуване на производството за издаване на индивидуалните административни актове

4. Посочете сроковете за завършване на производството по издаване на индивидуални административни актове. 

Направете характеристика на формите и реквизита на издадения индивидуален административен акт. 

5. Какви мерки включва контролът върху административните актове по ЗАП. 

6. Как се осъществява оспорване на индивидуални административни актове по административен ред - компетентен орган, срокове. 

7. Как се осъществява оспорване на индивидуални административни актове по съдебен ред - обща и специална клауза. 

8. Анализирайте касационното производство (ЗВАС) - предмет, касационни основания, правомощия на касационната инстанция.

 


ВТОРА ГЛАВА. АДМИНИСТРАТИВЕН ПРОЦЕС
V. ИЗВЪНРЕДНИ СПОСОБИ ЗА КОНТРОЛ
 

А. Отмяна на влезли в сила съдебни решения по административни дела
Оспорването на индивидуални административни актове по съдебен ред е двуинстанционно. В случаите, когато първата съдебна инстанция е окръжен съд, неговото решение подлежи на касационно обжалване пред тричленен състав на Върховния административен съд. В случаите, когато първа съдебна инстанция е тричленен състав на Върховния административен съд, втората е петчленен състав на Върховния административен съд. Петчленен състав на ВАС е първа инстанция само при оспорване на нормативни административни актове. 

Ако не бъде оспорено - в срока за подаване на касационно жалба или протест - съдебното решение на първата съдебна инстанция става окончателно; оспорено по касационен ред, решението на втората инстанция, което в повечето случаи е по същество, е окончателно, т.е. влиза в законова сила, което означава, че повече не може да се обжалва и между същите страни, за същото искане и на същото основание спор повече не може да се води. С други думи, спор, решен с влязло в сила решение, не може да се пререшава. Съдебното решение е окончателно и подлежи на изпълнение. 

В нашето законодателство е възприет принципът, че съдебните решения са окончателни и не се допуска тяхното преразглеждане. Но допустима е хипотезата, че съдебното решение от своя страна може да има някакъв порок и ако той изрично е посочен от законодателя като отменително основание, тогава съдебното решение подлежи на преразглеждане. Това става по пътя на извънареден способ, наречен отмяна на влезли в сила решения по административни дела. 

В административния процес липсват собствени отменителни основания и поради това Законът за административното производство препраща в разпоредбата на своя чл. 44 към Закона за Върховния административен процес - “Решението на съда подлежи на касационно обжалване и на отмяна на влязло в сила решение по закона за Върховния административен съд”. 

В ЗВАС отмяната е уредена в чл. 41-43, като чл. 41, ал. 1 препраща към Гражданския процесуален кодекс - “На основание и в сроковете по чл. 231 и 232 от Гражданския процесуален кодекс лицата, участвали в производството по административни дела, могат да искат отмяна на влезлите в сила съдебни решения”. Процедурата обаче е уредена от ЗВАС и първият въпрос, който този закон решава в чл. 41, ал. 2 е относно лицата, можещи да искат отмяна, и това са: 

· лицата, участвали в производството по административни дела и

· председателите на ВАС, главният прокурор на РБ или заместник-главният прокурор при ВАС. 

В първия случай възможността относно сроковете да се иска отмяна е различна в зависимост от конкретното основание (посочени в чл. 232 на ГПК), а във втория до една година от възникване на основанието за отмяна. Общо правило обаче за всички случаи е, че молбата за отмяна не може да се подаде по-късно от изтичането на една година от възникването на основанието за отмяна. 

Основанията, които трябва да са налице, за да се иска отмяна на влязло в сила съдебно решение са изчерпателно изброени в чл. 231 на ГПК, съгласно текста на който отмяна може да се иска: 

а) когато се открият нови обстоятелства или нови писмени доказателства от съществено значение за делото, които при решаването му не са могли да бъдат известни на страните; 

б) когато по надлежния съдебен ред се установи неистинност на показанията на свидетелите, на заключението на вещите лица, върху които е основано решението, или престъпно действие на страната, на нейния представител или на член от състава на съда, във връзка с решаването на делото; 

в) когато решението е основано на документ, който по надлежния съдебен ред е признат за подправен, или е основано на постановление на съд или на друго държавно учреждение, което впоследствие е било отменено; 

г) когато между същите страни, за същото искане и на същото основание е постановено преди него друго влязло в сила решение, което му противоречи; 

д) при две противоречиви указания на Върховния касационен съд по тълкуване и прилагане на закона по едно и също дело; 

е) когато страната, вследствие нарушаване на съответните правила, е била лишена от възможност да участва в делото или не е била надлежно представлявана, или когато не е могла да се яви лично или чрез повереник по причина на препятствие, което не е могла да отстрани; 

ж) когато страната е била призована по реда на чл. 16, ал. 5, макар да е имала установено местожителство; 

з) когато с решение на Европейския съд за защита на правата на човека е установено нарушение на Европейската конвенция за защита на правата на човека и основните свободи. 

Молба за отмяна може да се подава в три месечен срок от узнаване на обстоятелството, което служи за основание за отмяна на решението, а в случаите на точки “д”, ”е” и ”ж” - от деня, в който страната или нейният представител са узнали за решението. Молбата трябва да отговаря на изискванията, определени от ГПК, и да съдържа точно и мотивирано изложение на основанията за отмяна. 

Производството се развива пред Върховния административен съд. Съгласно чл. 42 от ЗВАС молбата за отмяна се подава чрез съда, постановил решението. Разглежда се в открито съдебно заседание от тричленен състав на ВАС, когато решението е постановено от окръжен съд и от петчленен състав, когато е постановено от ВАС. Съгласно чл. 43 на ЗВАС съдът има правомощия на контролно- отменителна инстанция. 

Б. Отмяна и изменение на индивидуални административни актове по чл. 32 от ЗАП. 
Отмяната на индивидуални административни актове по чл. 32 на ЗАПе специфичен институт на административния процес. Неговата същност е отмяна или изменение на един вече влязъл в сила административен акт от страна на самата администрация. 

Приложното поле на този извънреден способ за контрол е относно само онези административни индивидуални актове, които са влезли в сила и не са били обжалвани по съдебен ред. Административен акт, влязъл в сила, е този, който: 1. Не е бил обжалван в срока за административно обжалване и 2. Бил е обжалван в този срок, но жалбата (протестът) е била отхвърлена като неоснователна, т.е. актът е бил потвърден. 

Производството по чл. 32 на ЗАП е строго формално производство. Свързано е с точно определени срокове, правно-технически средства за задействането му, ограничен кръг органи за произнасяне и пр. 

Образуването на производството може да стане по два начина: 1. С молба на заинтересованото лице и 2. По предложение на прокурора. Прокурорът действа служебно. Относно сроковете, в които следва да се отправят тези искания, се прилагат нормите на ГПК - чл. 232 и чл. 233 - тримесечен срок от узнаване на обстоятелството, служещо за основание за отмяна на акта; едногодишен от момента на възникване на основанието за отмяна. 

Основанията за осъществяване на този извънреден способ на контрол могат да се обособят в две групи. 

1. Съгласно чл. 32, ал. 1 отмяната или изменението на административния акт може да се осъществи при условията на чл. 231 от ГПК . Към тази група основания се отнасят случаите, изброени в чл. 231 на ГПК, и те са следните: 

а) когато се открият нови обстоятелства или нови писмени

доказателства от съществено значение за административната преписка, които при решаването на въпроса от административните органи не са могли да бъдат известни на страната; 

 

б) когато по надлежния съдебен ред се установи престъпно действие на страната, на нейния представител или на административния орган или пък на член от състава му във връзка с решението на въпроса, предмет на административното производство; 

 

в) когато административният акт е основан на документ, който по надлежния съдебен ред е признат за подправен, или е основан на постановление на съд или на друго държавно учреждение, което впоследствие е било отменено; 

 

г) когато на същото основание (и за същото искане) е издаден преди това друг влязъл в сила административен акт, който му противоречи; 

 

д) когато страната, вследствие нарушение на съответните правила, е била лишена от възможност да участва в административното производство или не е била надлежно представлявана, или когато не е могла да участва лично или чрез пълномощник по причини на препятствие, което не е могла да отстрани; 

 

е) когато административният орган, прилагайки по аналогичния чл. 16, ал. 5 ГПК, е приел, че страната е с неизвестно местожителство и е постановил тя да бъде представлявана от специално определено лице, докато всъщност тя е била с установено местожителство и 

 

ж) когато с решение на Европейския съд за защита на правата на човека е установено нарушение на Европейската конвенция за защита на правата на човека и основните свободи. 

2. Когато съществено е нарушен законът - чл. 32, ал. 1 ЗАП. Най-общо това се съотнася с изискванията за редовно действие на административния акт - компетентност, форма, производство, целенасоченост, законосъобразност по същество. Ако с едно от тях не е съобразен административният акт, той се превръща в незаконосъобразен или издаден в нарушение на закона. 

Компетентен орган, пред който ще протече производството или който ще се произнесе по молбата или предложението, е по принцип непосредствено по-горестоящият административен орган на органа, издал влезлия в сила административен акт; ако няма такъв - от органът, който го е издал. Компетентният административен орган се произнася с решение, с което административният акт може да бъде отменен или изменен. В случаите, когато е изменен, е налице по същество нов административен акт. Той от своя страна ще подлежи на обжалване както по административен, така и по съдебен ред. Същото ще важи и в случаите при отказ за пререшаване на въпроса. 

По-специална е хипотезата на чл. 32, ал. 2, според която: “Когато от административния акт не са придобити права или е отказано издаването на документ, въпросът може да бъде преразгледан от административния орган и без да са налице условията по предходната алинея. В този случай преразглеждането може да се извърши и по инициатива на административния орган, по искане на заинтересуван гражданин или организация или по указания на по-горестоящ орган”. Отказите по преразглеждане на тази хипотеза не подлежат на обжалване. 

Извънредният контрол по чл. 32 не може да се отразява неблагоприятно върху правата на третите добросъвестни лица. Това гласи и ал. 5. Добросъвестността се предполага до доказване на противното.

 

 

ЗА САМОПОДГОТОВКА
Задачи
1. Опишете процедурата, основанията, сроковете за отмяна на влезли в сила съдебни решения по административни дела (ЗВАС).

2. Опишете компетентните органи, процедурата, основанията, сроковете за отмяна и изменение на индивидуални административни актове по чл. 32 от ЗАП. 

 


ВТОРА ГЛАВА. АДМИНИСТРАТИВЕН ПРОЦЕС
VІ. ИЗПЪЛНЕНИЕ НА АДМИНИСТРАТИВНИТЕ АКТОВЕ
 

Изпълнението на административните актове е трета, задължителна фаза на административния процес. Изпълнението е крайната цел на всеки административен акт; с него се постига законовата цел; за разлика от оспорването то не зависи от преценката на органите на изпълнителната власт.

На изпълнение подлежат: 1. станалите окончателни административни актове или съдебни решения, постановени по жалба или протест срещу издаден акт; 2. случаите по чл. 16 от ЗАП, когато има разпореждане за предварително изпълнение на административния акт и 3. в случаите, когато съгласно чл. 23, ал. 1 от ЗАП заинтересованите са заявили, че няма да го обжалват.

Изпълнението на издадения административен акт е фаза, в която отношенията се развиват като неравнопоставени, като отношения на власт и подчинение. Тази фаза се ръководи от органите на администрацията, най-често от автора на акта. В други случаи - изпълнението започва по искане на заинтересовани граждани или организации. За започване на изпълнението освен това е нужно актът да е изпълним.

Изпълнението обикновено се провежда също от автора на акта, т.е. от органа, издал акта или длъжностно лице, определено от него, освен в случаите, когато със закон изпълнението е възложено на друг орган.

Изпълнението на задълженията може да стане по два начина - доброволно и принудително. Към принудително изпълнение на административните задължения се прибягва, когато задължението не е изпълнено навреме, изцяло, точно, доброволно; необходимо е да е налице неизпълнение или лошо изпълнение на задължението, възложеното с акта. 

При провеждането на принудителното изпълнение трябва да се спазват т.нар. “задължителни процесуални предпоставки” за принудително изпълнение, неспазването на които води до незаконосъобразни действия по изпълнението. Те са следните: 

1. Преди предприемането на принудително изпълнение органът по изпълнението трябва да определи нов, допълнителен срок за доброволно изпълнение - чл. 49 на ЗАП; 

2. При провеждане на принудата да се спазва “екзистенц-минимумът” на задълженото лице; това са вещи или права върху вещи, които не могат да бъдат предмет на изпълнение, доколкото са свързани с професията на задълженото лице или са лични, осигуряващи минимални условия на живот на задълженото лице. Съгласно чл. 339 от ГПК: “Изпълнението не може да бъде насочено върху следните вещи на длъжника: 

а) вещи за всекидневно употребление на длъжника и неговото семейство, необходима храна и топливо, предмети за упражняване занятието и необходимия работен добитък, посочен в списък, одобрен от Министерския съвет;

б) земите на земеделските стопани до размер на средния тип частно-трудово земеделско стопанство (чл. 36 от Закона за ТПС);

в) жилището на длъжника, ако той или някой от членовете на семейството му, с които живее заедно нямат друго жилище, независимо от това, дали длъжника живее в него. Ако жилището надхвърля жилищните нужди на длъжника и членовете на семейството му, горницата се продава, ако са налице условията на чл. 39 ал. 2 ЗС;

г) предвидените в други закони вещи и права като неподлежащи на принудително изпълнение”.

3. Когато има възможност, изпълнението да се извърши по няколко начина и с прилагането на различни средства. Член 50, ал. 2 от ЗАП разпорежда използването на начините и средствата, които са най-благоприятни за задълженото лице.

Средствата, които се използват при принудителното изпълнение, трябва да съответстват на характера и тежестта на задължението. 

Изпълнението се насочва към лицата адресати на издадения административен акт. Смъртта на задълженото лице преустановява изпълнението, когато то е от личен характер. В останалите случаи то се извършва срещу наследниците на задължения. 

Когато естеството на задължението налага, съгласно чл. 50, ал. 3 от ЗАП, се предвижда органът по изпълнението да поиска съдействие от органите на Националната полиция или от други органи.

Тези предпоставки трябва да се спазват и като защита срещу неспазването им ЗАП дава възможност на задълженото лице да обжалва всяко незаконосъобразно действие. Жалбата се подава в 7-дневен срок от започване на незаконосъобразното действие пред по-горестоящия административен орган на органа, провеждащ изпълнението. Решението му относно законосъобразността на изпълнителното действие е окончателно и не подлежи на обжалване - чл. 52 от ЗАП.

При издаването на административния акт в някои случаи - точно посочени в закона - неговият автор може да включи разпореждане за предварителното му изпълнение. Съгласно чл. 16 от ЗАП това може да стане в три случая: актът се изпълнява веднага без да се връчва, без да се чака евентуалното му оспорване, без жалбата срещу него да има суспензивен ефект. Но текстът на чл. 51 от ЗАП предвижда възможността за защита на правата и интересите на задълженото лице, както и за отговорността на административния орган, автор на акта: “Когато административният акт бъде отменен, след като е започнало неговото изпълнение, административният орган е длъжен в срок от един месец да възстанови нарушеното право, а ако това е невъзможно - да удовлетвори засегнатото лице по друг законен начин”.

С изпълнението възникналото задължение се погасява, а с това и възникналото с издаването на административния акт правоотношение между органа на администрацията и лицето адресат.

 

 

ЗА САМОПОДГОТОВКА
Задачи
1. Направете обща характеристика за изпълнение на административни актове. 

2. Опишете доброволното и принудителното изпълнение на администартивни актове. 

3. Посочете и опишете средствата и адресатите на “задължителни процесуални предпоставки” за принудително изпълнение на административни актове.


ВТОРА ГЛАВА. АДМИНИСТРАТИВЕН ПРОЦЕС
VІІ. НАЛАГАНЕ НА АДМИНИСТРАТИВНИ НАКАЗАНИЯ
 

Производството по налагане на административни наказания съдържа две фази: фаза по установяване на административното нарушение и фаза по налагане на административното наказание.

А. Установяване на административното нарушение
Установяването на административното нарушение е дейност, подчинена на специални процесуални правила, уредени в ЗАНН. Образуването като първоначален процесуалноправен момент е свързано със съставянето на акт за извършеното нарушение. Чл. 36, ал. 1 на ЗАНН гласи: “административнонаказателното производство се образува със съставянето на акт за установяване на извършеното административно нарушение”. Това е принципът, изключение от който се допуска само при прекратяване на наказателно производство от съда или прокурора и то е било препратено на административнонаказващия орган. В този случай производството се счита за образувано и без наличие на съставен акт за нарушение.
Функциите по съставянето на актовете се възлага на специални длъжностни лица, като се изхожда от идеята за съответната компетентност. По правило това са длъжностни лица от системата на администрацията, по-точно от системата на централните и териториалните органи на държавно управление, съответно контролиращи спазването на различните административноправни режими. По изключение тази функция може да се възложи и на представители на неправителствени организации - по пътя на изричното упълномощаване.

Определянето на длъжностните лица става по два начина:

· от нормативен акт, който определя кои длъжностни лица имат право да съставят актове за нарушение (чл. 37, ал. 1, б. “а”);

· от ръководителите на ведомствата, организациите, областните управители и кметовете на общините, на които е възложено приложението и контрола по приложението на съответните нормативни актове (чл. 37, ал.1, б. “б”).

Текстът на чл. 40, ал. 1 на ЗАНН гласи, че “актът за установяване на административното нарушение се съставя в присъствието на нарушителя и свидетелите, които са присъствали при извършване или установяване на нарушението”. Тази хипотеза обаче не винаги е реално изпълнима, най-вече по отношение на нарушителя и свидетелите. Затова е допустимо съставянето на акт и в отсъствието на нарушителя в следните два случая: 1. когато той е известен, но не може да се намери и 2. когато е поканен за съставянето на акта и не се яви (чл. 40, ал. 2 на ЗАНН). Относно свидетелите се допуска също съставяне на акт и в тяхно отсъствие - в случай на липса на такива свидетели или в случай на “невъзможност да се състави акт в тяхно присъствие” (пред вид непреодолими причини). При това положение съгласно разпоредбата на чл. 40, ал. 3 на ЗАНН актът се съставя в “присъствието на двама други свидетели, като това изрично се отбелязва в него”; тези “други свидетели” са всъщност свидетели на самото съставяне на акта. Допълнителна хипотеза относно свидетелите представлява ал. 4 на чл. 40 на ЗАНН, в която се предвижда, че в случаите, когато административното нарушение е установено въз основа на официални документи, актовете за нарушения могат да се съставят в отсъствието на всякакви свидетели.

Законосъобразното съставяне и оформяне на акта се свързва с точно определени изисквания на закона. Актът трябва да се състави в писмен вид и да съдържа следните елементи: 1. собственото, бащиното и фамилното име на съставителя и длъжността му; 2. датата на съставянето на акта; 3. датата и мястото на извършване на нарушението; 4. описание на нарушението и обстоятелствата, при които е извършено; 5. законните разпоредби, които са нарушени; 6. собственото, бащиното и фамилното име и възрастта на нарушителя, точния му адрес и месторабота, единен граждански номер; 7. имената и точните адреси на свидетелите, единен граждански номер; 8. обясненията или възраженията на нарушителя, ако е направил такива; 9. имената и точните адреси на лицата, които са претърпели имуществени вреди от нарушението, единен граждански номер и 10. опис на писмените материали и на иззетите вещи, ако има такива, и кому са поверени за пазене.

Посочените горе елементи в своята съвкупност представляват един законосъобразно оформен акт за нарушение. Липсата на някой от тях означава нередовност на акта, т. е. незаконосъобразност. Всяко от посочените изисквания поотделно има своето значение, но само като съвкупност те правят от този акт строго официален документ, който може да задвижи процедурата по наказването на едно деяние.

Важно изискване по отношение формата на съставения акт е свързано с подписването на акта от неговия съставител, поне от един от свидетелите и от нарушителя - чл. 43, ал. 1 на ЗАНН. Липсата на подписите на съставителя на акта и на нарушителя прави съставения акт недействителен от процесуална гледна точка. В частност липсата на първия би следвало да се тълкува като липса на годен правен субект да състави акта, а с това и липсата на компетентен за това орган. Липсата на втория е със същото принципно положение - той не е само формален, но и съдържателен елемент на акта.

Друго важно изискване относно съставения акт е той да бъде добре обоснован, т.е. обвинението трябва да бъде подкрепено със съответните доказателства.

Съставеният акт е акт с констативно значение, който служи и като предпоставка за издаването на друг акт - наказателното постановление. В това си качество той има три основни функции: констатираща (установява официално факта на извършеното административно нарушение), обвинителна (по официален ред се отправя обвинение към конкретно лице, че е извършило правонарушение от категорията на административните нарушения) и сезираща (законно ангажиране на определен административнонаказващ орган да се произнесе по обвинението, като упражни своите административнонаказателни правомощия).

Фазата по образуването на административнонаказателното производство е свързана със следните особености:

1. Производството може да бъде прекратено, когато: 

· нарушителят е изпаднал в състояние на невменяемост;

· не е издадено наказателно постановление в шестмесечен срок от съставянето на акта;

· нарушителят е починал;

· когато това е предвидено в закон или указ (например, извършеното деяние вече не се счита за нарушение);

· когато се установи, че деянието не е административно нарушение, а престъпление - чл. 33, ал. 2 на ЗАНН.

2. Не се образува производство: 

· когато не е съставен акт в продължение на три месеца от откриване на нарушителя или ако е изтекла една година от извършването на нарушението (чл. 34, ал. 1);

· когато не е съставен акт в продължение на шест месеца от откриването на нарушителя или ако са изтекли повече от пет години от извършване на нарушението в специални случаи: за нарушаване на нормативен акт, уреждащ бюджетната, финансово-стопанската и отчетната дейност по чл. 41, т. 1 от Закона за държавния вътрешен финансов контрол, когато в резултат на това нарушение са причинени вреди, както и за нарушение на нормативен акт, уреждащ хазартната дейност (чл. 34, ал. 2 ЗАНН);

· когато за въпросното деяние е възбудено вече наказателно преследване от органите на прокуратурата; 

· когато нарушителят след щателно издирване не може да бъде намерен (чл. 43, ал. 6 на ЗАНН). 

3. В случаите на “явно маловажни” и “маловажни” административни нарушения длъжностните лица съставители на акта налагат на място глоба по квитанция или фиш (чл. 39, ал. 1 и 2 на ЗАНН).

Б. Налагане на административно наказание
Моментът, в който наказващият орган получи административнонаказателната преписка, изпратена от актосъставителя, се счита за начало на тази втора фаза на производството по налагане на наказанията. Органът разполага с едномесечен срок за произнасяне. Разпоредбата на чл. 34, ал. 3 на ЗАНН задължава наказващият орган да се произнесе, т.е. да издаде наказателно постановление най-късно в шестмесечен срок от съставянето на акта. 

Наказващият орган е свързан с администрацията и характерната за нея дейност. Основен за определяне на административнонаказателната компетентност е чл. 47 на ЗАНН, който възлага наказващата функция основно на органите на държавно управление. Съгласно този текст административни наказания могат да налагат:

а) ръководителите на ведомствата и организациите, областните управители и кметовете на общините, на които е възложено да прилагат съответните нормативни актове или да контролират тяхното изпълнение;

б) длъжностните лица и органите, овластени от съответния закон или указ и

в) съдебните и прокурорските органи в предвидените в закон или указ случаи.

Процедурата по налагане на наказанието се реализира на базата на определени правила, в това число и в установени срокове. Административнонаказващият орган следва да извърши съответни процесуални действия, които най-общо са следните:

1. Процесуални действия “преди” налагане на наказанието - основно са свързани с извършване на проверка на това, дали актът е законосъобразен и дали е обоснован, както и действия с оглед на реализирането на гражданска отговорност на дееца;

2. Процесуални действия “по” налагане на наказанието - това са действия в смисъл “произнасяне”, доколкото налагането на административното наказание е логичен и възможен изход на разглежданата фаза, но не единствен; наказание може и да не се наложи, ако липсват достатъчно основания за това (чл. 54 на ЗАНН). Вариантът за налагане на наказанието е регламентиран в разпоредбата на чл. 53, ал. 1 на ЗАНН, която гласи: “Когато се установи, че нарушителят е извършил деянието виновно, наказващият орган издава наказателно постановление, с което налага на нарушителя съответното административно наказание”. Следователно административнонаказващият орган действа на принципа на съдебните органи - само чрез сезиране. Наказателното постановление по съществото си е израз на правораздавателна дейност, а не на типично административна. Резултатът е признаването на едно лице за виновно в извършването на правонарушение, в случая административно нарушение. Спрямо наказателното постановление като акт на администрацията, с който се налагат административни наказания, законът предявява строго изисквания относно неговото издаване - в строго официална писмена форма със съответните законно определени реквизити, посочени в чл. 57 на ЗАНН. Към оформянето му се прибавя и подписът на длъжностното лице, което го е издало.

3. Процесуални действия “след” налагане на наказанието - тези действия обвързват административнонаказващия орган със задължението да връчи препис от наказателното постановление на нарушителя и на поискалия обезщетение, ако има такъв. Това следва да се извърши срещу подписи. Правното значение на този момент се състои във възникването на правото за посочените субекти да поставят началото на своята защита срещу издаденото наказателно постановление.

 

 

ЗА САМОПОДГОТОВКА
Задачи
Охарактеризирайте следните процедури, свързани с административните наказания и нарушения:

1. Установяване на административни нарушения (ЗАНН).

2. Определяне на длъжностните лица за съставяне на акта за установяване на административно нарушение.

3. Изисквания за законосъобразното съставяне и оформяне на акта.

4. Налагане на административни наказания - компетентни органи.

5. Налагане на административно наказание. Срокове.

6. Процесуални действия на административнонаказващия орган.

 

 
ВТОРА ГЛАВА. АДМИНИСТРАТИВЕН ПРОЦЕС
VІІІ. КОНТРОЛНА ФАЗА
 

А. Оспорвана на наказателните постановления пред съд
Съгласно чл. 58, ал. 1 на ЗАНН след връчване срещу подпис на препис от наказателното постановление на нарушителя и поискалото обезщетение лице, започва да тече седемдневен срок, в който срещу постановлението може да се подаде молба от посочените две лица. За прокурора, който следи служебно за издаваните наказателни постановление, се предвижда срок от две седмици от датата на издаването на постановлението за подаване на протест - съгласно чл. 59, ал. 2 на ЗАНН.

Компетентен да разгледа жалбата или протеста е районният съд, в района на който е извършено или довършено нарушението, а за нарушенията, извършени в чужбина - Софийски районен съд (чл. 59, ал. 1 на ЗАНН).

По принцип всички наказателни постановления подлежат на контрол от районен съд (изключението е посочено в чл. 59, ал. 3). Обжалването се извърша чрез наказващия орган, който го е издал - чл. 60, ал. 1 на ЗАНН. Преписката се изпраща на районен съд в седемдневен срок - чл. 60, ал. 2. Изчаква се решението на съда. В този смисъл и разпоредбата на чл. 64 от ЗАНН, която гласи: “Влизат в сила наказателните постановления, които:

а) не подлежат на обжалване;

б) не са били обжалвани в законния срок;

в) са били обжалвани, но са били потвърдени или изменени от съда”.

Следователно само влезлите в сила наказателни постановления подлежат на изпълнение.

Лицата, които трябва да бъдат призовани при разглеждане на делото от районния съд, са нарушителят, поискалите обезщетение, учреждението или организацията, чийто орган е издал наказателното постановление и допуснатите от съда свидетели.

Съдът може да остави жалбата без разглеждане, без ход или без движение.

Жалбата или протестът срещу наказателно постановление се разглеждат от районния съд в състав само от съдия. Съдът винаги е инстанция по същество. Районният съд трябва да провери на първо място дали са налице реквизитите на акта, посочени в чл. 42 от ЗАНН, след това реквизитите на наказателното постановление по чл. 57 от ЗАНН.

Съгласно чл. 63, ал. 3 на ЗАНН районният съд се произнася по жалбата или протеста с решение, с което може да потвърди, да измени или отмени наказателното постановление.

Решението на районния съд по жалбата или протеста следва да бъде доведено до знанието на участвалите в производството. То не е окончателно, а подлежи на касационно обжалване - чл. 63, ал. 1 от ЗАНН.

Б. Касационно оспорване на решението на районния съд
Решението на районния съд подлежи на касационно обжалване пред окръжния съд по реда на Закона за Върховния административен съд, а този ред е посочен в чл. 33-40.

Касационната жалба се подава в 14 дневен срок от датата на съобщаването, че решението на районния съд е изготвено. Касационен протест може да подава окръжния прокурор при 6-месечен срок.

Делото се разглежда в тричленен състав на окръжния съд, като участва и прокурор. Съдът се произнася само по посочените в жалбата или протеста основания. Допускат се само писмени доказателства. 

Относно основанията тук се прилагат разпоредбите на Наказателния процесуален кодекс. Чл. 352 от НПК предвижда следните касационни основания: 

· нарушаване на закона - когато законът е неправилно приложен или пък е приложен друг закон; 

· когато е допуснато съществено нарушение на процесуалните правила и

· когато наложеното наказание е явно несправедливо.

Съдът може:

· да остави оспореното решение на районния съд в сила, когато установи, че то е постановено при спазване на материалния и процесуалния закон и няма дефекти;

· да отмени решението на районния съд по жалбата срещу наказателното постановление и да прекрати административнонаказателното производство;

· да измени или отмени решението и тогава трябва да върне делото за ново разглеждане от друг съдия от районния съд;

· да оправдае подсъдимия.

Решението на окръжния съд като касационна инстанция е окончателно, когато е по същество. Той може да остави в сила решението на районния съд и тогава то вече може да бъде изпълнявано.

 


ВТОРА ГЛАВА. АДМИНИСТРАТИВЕН ПРОЦЕС
ІХ. ВЪЗОБНОВЯВАНЕ НА АДМИНИСТРАТИВНОНАКАЗАТЕЛНИ ПРОИЗВОДСТВА
 

Възобновяването на административнонаказателните производства е способ, чрез който се осъществява контрол както върху влезли в сила наказателни постановления, така и върху контролните спрямо тях решения и определения на съдилищата.

Образуването на това производство е служебно. Възложено е като функция на окръжния прокурор - той е решаващият орган от процесуална гледна точка; само неговите действия имат правнорелевантно значение за образуването на производството.

Правното основание за образуването на това производство ЗАНН посочва в чл. 70:

а) с влязла в сила присъда е установено, че някои от доказателствата, въз основа на които е издадено наказателното постановление, решението или определението на съда, са неистински;

б) с влязла в сила присъда е установено, че административнонаказващият орган, съдия или съдебен заседател, е извършил престъпление във връзка с издаването на наказателното постановление, решение или определение на съда;

в) открити са обстоятелства или доказателства от съществено значение за разкриване на обективната истина, които не са били известни при издаването на постановлението, решението или определението на съда;

г) ако с влязла в сила присъда е установено, че деянието, за което е наложено административно наказание, съставлява престъпление.

Правно-техническото средство за образуване на производството е прокурорското предложение - “предложение за възобновяване на административнонаказателното производство”. Три основни елемента трябва да съдържа този акт - наименованието, обекта на предложението, т.е. производството и основанието за възобновяване.

Компетентен орган за разглеждане на предложението на прокурора е окръжният съд. Той се произнася само по основанията, посочени в предложението.

Предложението се разглежда в открито заседание, на което се призовават задължително и страните. Съдът прави своя преценка относно основанията, относно тяхната наличност и обоснованост. В този смисъл той може да не уважи предложението. Така административнонаказателният акт се стабилизира, производството повече не може да бъде възобновявано.

Когато предложението бъде уважено, т.е. съдът го прецени за основателно, той следва да приложи правилата на чл. 364 на НПК. Това означава, че окръжният съд не решава делото по същество. Той отменя наказателното постановление или решението на съда и връща делото за ново разглеждане на съда, постановил решението, респ. административнонаказателния орган, издал наказателното постановление. Там то ще се разглежда и решава по същество. Освен това след като отмени наказателното постановление или решението на съда, окръжният съд може да прекрати или спре административнонаказателното производство.

 
ВТОРА ГЛАВА. АДМИНИСТРАТИВЕН ПРОЦЕС
Х. ИЗПЪЛНЕНИЕ НА АДМИНИСТРАТИВНИТЕ НАКАЗАНИЯ
 

На изпълнение подлежат влезлите в сила наказателни постановления или решенията на съда, постановени по жалба или протест. Съгласно чл. 74 на ЗАНН в тридневен срок от влизане в сила на наказателното постановление административнонаказващият орган или съдът предприемат действия за привеждането му в изпълнение. Възприет е принципът, че всяко наложено наказание се изпълнява по различен начин и от различни органи в рамките на администрацията.

Когато е наложено наказанието обществено порицание, препис от наказателното постановление или решението на съда се изпраща на съответната организация или ръководството на предприятието, където наказаният работи - чл. 75-76 от ЗАНН.

Глоби или присъдени парични обезщетения в полза на държавата се изпълняват по реда за събиране на държавните вземания (по Закона за държавните вземания).

Временно лишаване от право да се упражнява определена професия или дейност може да се налага само ако нарушението е извършено при осъществяването на професията или при извършване на дейността. По правило това наказание трябва да се изпълнява от съответния орган, който признава упражняването на правото или разрешава извършването на дейността (чл. 81, ал. 1 на ЗАНН). Следователно трябва във всеки конкретен случай на подобно наказание да се преценява кой е посоченият орган. В изпълнението на това наказание задължения има и работодателят на наказаното лице. Съгласно чл. 81, ал. 2 от ЗАНН: “Ако наказаният заема длъжност по професия или дейност, от правото за упражняване на която е лишен, ръководителят на предприятието, учреждението или организацията го освобождава незабавно от тази длъжност”.

Чл. 82, ал. 1 от ЗАНН предвижда, че административните наказания не се изпълняват, ако са изтекли:

а) две години, когато то е глоба;

б) шест месеца, ако е временно лишаване от право да се упражнява определена професия или дейност и

в) три месеца, ако наказанието е обществено порицание.

Давността започва да тече от влизане в сила на акта, с който е наложено наказанието.

 

ЗА САМОПОДГОТОВКА
Задачи
1. Посочете пътищата за оспорване на наказателните постановления пред съд (ЗАНН).

2. Опишете възможностите за касационно оспорване на решението на районния съд (ЗВАС).

3. Направете обща характеристика на възобновяването на административнонаказателните производства. 

4. Посочете пътищата за образуване, правното основание (чл. 70 на ЗАНН) и компетентните орган в сферата на административнонаказателното производство. 

5. Посочете законовите основания за налагане на административни наказания (ЗАНН). 

6. Охарактеризирайте особеностите на изпълнението при налагане на различните наказания - обществено порицание, глоба и временно лишаване от право да се упражнява определена професия или дейност. 

7. Посочете някои хипотези за неизпълнение на наложени наказания (ЗАНН).

 


ПРИЛОЖЕНИЕ № 1
ЗАКОН ЗА ВЪРХОВНИЯ АДМИНИСТРАТИВЕН СЪД
 

Отразена деноминация
Обн., ДВ, бр. 122 от 19 декември 1997 г., изм., ДВ, бр. 95 от 1999 г., бр. 84 от 23 септември 2003 г. 
 

Глава първа. Общи разпоредби
Чл. 1. Този закон урежда производството по административните дела, подсъдни на Върховния административен съд. 

Чл. 2. Структурата, съставът, седалището и организацията на работата на Върховния административен съд, както и статутът на съдиите и съдебните служители, се уреждат от Закона за съдебната власт. 

Чл. 3. Върховният административен съд осъществява върховен надзор за точното и еднакво прилагане на законите в административното правораздаване и се произнася по спорове за законността на актове на Министерския съвет, министрите, както и на други актове, посочени в закон. 

Чл. 4. Споровете за подведомственост и споровете за подсъдност между Върховния касационен съд и Върховния административен съд се решават по реда на Закона за съдебната власт. 

 

Глава втора. Подсъдност на Върховният административен съд
Чл. 5. Върховният административен съд разглежда: 

1. (изм. ДВ бр. 95 от 1999 г.) жалби и протести срещу актове на Министерския съвет, министри, ръководители на други ведомства, непосредствено подчинени на Министерския съвет, министър-председателя, заместник министър-председателите актове на областните управители, както и други актове, посочени в закон; 

2. жалби и протести срещу решения на Висшия съдебен съвет и на дисциплинарния му състав; 

3. жалби и протести срещу актове на Българската народна банка; 

4. касационни жалби и протести срещу съдебни решения, постановени по обжалвани административни актове; 

5. молби за отмяна на влезли в сила съдебни решения по административни дела. 

Чл. 6. Нормативните и общите административни актове на общинските съвети се обжалват пред съответния окръжен съд, доколкото в специален закон не е предвидено друго. 

Чл. 7. Не подлежат на разглеждане от Върховния административен съд актове, с които: 

1. се упражнява законодателна инициатива; 

2. се осъществява външната политика, от-браната и сигурността на страната; 

3. се създават права или задължения за органи или организации, подчинени на органа, издал акта. 

 

Глава трета. Производство пред Върховния административен съд
Раздел I. Общи разпоредби
Чл. 8. Производството пред Върховния административен съд започва по жалба на заинтересованите лица или по протест на главния прокурор или на заместник главния прокурор при Върховния административен съд. 

Чл. 9. Разпорежданията на Върховния административен съд във връзка с производството по делата са задължителни за всички учреждения и длъжностни лица. 

Чл. 10. (1) Когато Върховният административен съд приеме, че е налице противоречие между закона и Конституцията, той спира производството по делото и сезира Конституционния съд по реда на Закона за съдебната власт. 

(2) Производството се възобновява служебно след влизане в сила на акта на Конституционния съд. 

Чл. 11. По въпросите, които не са уредени в този закон, се прилагат Законът за административното производство и Гражданският процесуален кодекс. 

Раздел II. Производство по дела за обжалване на административни актове 
Чл. 12. Основания за отмяна на административните актове са: 

1. липса на компетентност; 

2. неспазване на установената форма; 

3. съществени нарушения на административнопроизводствените правила; 

4. противоречия с материалноправни разпоредби; 

5. несъответствие с целта на закона. 

Чл. 13. (1) Жалба или протест срещу нормативен акт се подават без ограничение във времето. 

(2) За останалите актове срокът е 14-дневен и започва да тече: за индивидуалните - от съобщаването им, а за общите актове - от разгласяването им по предвидения в съответния закон начин. 

Чл. 14. Общинските съвети и кметовете на общините могат да подават жалби за отмяна на актове на органите по чл. 5, т. 1, с които се засягат права и законни интереси на общината. 

Чл. 15. (1) Жалбата или протестът срещу нормативен акт или общ административен акт не спира изпълнението му, освен ако съдът постанови друго. 

(2) Жалбата или протестът срещу индивидуален административен акт спира изпълнението му, освен ако съдът постанови друго. Когато административният орган е допуснал предварително изпълнение на акта, съдът по искане на заинтересованата страна може да спре изпълнението му. 

Чл. 16. (1) Жалбата или протестът се подават чрез органа, издал обжалвания акт. 

(2) В 3-дневен срок от получаването на жалбата или протеста органът, издал акта, изпраща във Върховния административен съд цялата преписка, включително и обжалвания акт, и уведомява подателя за това. 

(3) Когато жалбата или протестът са изпратени погрешно на друг орган, той незабавно ги препраща на органа, издал обжалвания акт. В този случай срокът не се смята за пропуснат. 

Чл. 17. Жалбата или протестът трябва да бъдат написани на български език и да съдържат: 

1. името, единния граждански номер и точния адрес на подателя, съответно името и длъжността на прокурора, както и номера на телефона, факса и телекса, ако има такива; 

2. посочване на обжалвания акт; 

3. посочване на основанията за отмяна и доказателства, които ги подкрепят; 

4. подпис на подателя. 

Чл. 18. Към жалбата или протеста се прилагат: 

1. пълномощното, когато жалбата се подава от пълномощник; 

2. писмените доказателства, с които подателят разполага; 

3. препис от жалбата или протеста и от приложенията към тях за органа, издал акта, и за заинтересованите лица; 

4. документи за платени държавни такси, когато се дължат такива. 

Чл. 19. (1) Съдът уведомява подателя на жалбата или протеста да отстрани допуснатите нередовности в 7-дневен срок. 

(2) Когато адресът на подателя не е посочен, уведомяването по ал. 1 се прави чрез поставяне на обявление на определеното за това място в съда в продължение на 7 дни. 

(3) Ако подателят не отстрани нередовностите, жалбата или протестът заедно с приложенията се връщат, а ако адресът е неизвестен, се оставят в канцеларията на съда на разположение на подателя. 

Чл. 19. (1) Съдът уведомява подателя на жалбата или протеста да отстрани допуснатите нередовности в 7-дневен срок. 

(2) Когато адресът на подателя не е посочен, уведомяването по ал. 1 се прави чрез поставяне на обявление на определеното за това място в съда в продължение на 7 дни. 

(3) Ако подателят не отстрани нередовностите, жалбата или протестът заедно с приложенията се връщат, а ако адресът е неизвестен, се оставят в канцеларията на съда на разположение на подателя. 

Чл. 20. (1) Жалбата или протестът се оставят без разглеждане: 

1. когато са неподведомствени или неподсъдни на Върховния административен съд; 

2. когато са подадени след срока по чл. 13, ал. 2; 

3. когато подателят няма интерес от отмяната на обжалвания акт; 

4. когато подателят писмено заяви, че оттегля жалбата или протеста; 

5. когато са налице други основания, предвидени в закон. 

(2) Председателят на Върховния административен съд, заместник-председател или съдебен състав в закрито заседание се произнасят по допускане на жалбата или протеста. 

(3) Актът, с който жалбата или протестът се оставят без разглеждане, подлежи на обжалване с частна жалба, която се разглежда от пет-членен състав на Върховния административен съд в закрито заседание. Определението не подлежи на обжалване. 

(4) Когато актът, с който жалбата или протестът се оставят без разглеждане, бъде отменен, делото се насрочва за разглеждане в открито съдебно заседание. 

Чл. 21. (1) Когато от изхода на делото са заинтересовани и други органи и лица, непосочени в жалбата или в протеста, съдът им изпраща съобщение за образуване на делото. 

(2) Органите и лицата по ал. 1 могат да встъпят в производството в 14-дневен срок от получаване на съобщението. 

Чл. 22. Жалбите и протестите срещу незаконосъобразността на ненормативни административни актове на министри, ръководители на други ведомства, непосредствено подчинени на Министерския съвет, на областните управители, както и срещу други актове, посочени в закон като подлежащи на обжалване само пред Върховния административен съд, се разглеждат от тричленен състав. От тричленен състав се разглеждат и образуваните дела по касационни жалби. 

Чл. 23. Жалбите и протестите срещу незаконосъобразността на нормативни актове на Министерския съвет, на министри и на ръководители на ведомства, непосредствено подчинени на Министерския съвет, се разглеждат от пет-членен състав. От петчленен състав се разглеждат и касационните жалби срещу решенията на тричленния състав на Върховния административен съд. Решенията на петчленния състав не подлежат на обжалване. 

Чл. 24. Съдът може да постанови събиране на доказателства, които смята за необходими, и когато няма направено искане от лицата, участващи в производството. Той може да събира допълнителни данни и обяснения, имащи значение за правилното решаване на делото. 

Чл. 25. Страните по делото могат да посочват нови доказателства, както и доказателства за новонастъпили факти и обстоятелства от съществено значение за делото. 

Чл. 26. (1) Съдът се произнася с решение в едномесечен срок от разглеждането на делото. 

(2) (Нова-ДВ, бр. 84 от 2003 г.) Съдът се произнася с решение в 14-дневен срок от постъпване на жалбата срещу отказа на Министерството на правосъдието да приеме молба по Европейската конвенция за признаване и изпълнение на решения за упражняване на родителски права и възстановяване упражняването на родителските права от 1980 г. и Хагската конвенция за гражданските аспекти на международното отвличане на деца от 1980 г. Решението на съда е окончателно. 

Чл. 27. (1) Когато съдът отмени нормативен акт, той не се прилага. 

(2) Възникналите правни последици от отменения нормативен акт се уреждат от органа, който го е издал. 

Чл. 28. По отношение на общите и индивидуалните административни актове Върховният административен съд има правомощията по чл. 42 от Закона за административното производство. 

Чл. 29. Когато съдът установи, че актът е нищожен, той обявява неговата нищожност. 

Чл. 30. Решенията на Върховния административен съд са задължителни за участващите по делото органи и лица. Ако обжалваният акт бъде отменен, решението е задължително за всички. 

Чл. 31. Диспозитивът на решението на Върховния административен съд, с който се отменя нормативен акт, или определението, с което се спира неговото действие, се обнародват в официалния раздел на “Държавен вестник” и влизат в сила от деня на обнародването им. 

Чл. 32. Решенията на Върховния административен съд подлежат на незабавно изпълнение от органите, издали или прилагащи отменения акт. 

Раздел III. Касационно производство
Чл. 33. (1) Касационната жалба се подава чрез съда, чието решение се обжалва, в 14-дневен срок от датата на съобщението, че решението с мотивите е изготвено. 

(2) Главният прокурор на Република България или заместник главният прокурор при Върховния административен съд могат да подават касационни протести в 6-месечен срок. 

Чл. 34. Делото се разглежда в открито заседание от тричленен състав на Върховния административен съд, когато решението е постановено от окръжен съд, и от петчленен състав - когато решението е постановено от Върховния административен съд. Делата се разглеждат с участието на прокурор. 

Чл. 35. Касационната жалба трябва да бъде написана на български език и да съдържа: 

1. името, единния граждански номер, точния адрес на подателя, както и номера на телефона, факса и телекса, ако има такива; 

2. посочване на решението, против което се подава; 

3. изложение на искането; 

4. кратко формулиране и обосноваване на касационните основания; 

5. подпис на подателя. 

Чл. 36. Към касационната жалба се прилагат: 

1. пълномощно, когато се подава от пълномощник; 

2. преписи от жалбата за участвалите в производството лица; 

3. документи за платени държавни такси, когато се дължат такива. 

Чл. 37. Касационната жалба се оставя без разглеждане: 

1. когато е подадена против решение, което не подлежи на касационно обжалване пред Върховния административен съд; 

2. когато е подадена след срока по чл. 33, ал. 1; 

3. когато се оттегли от подателя с писмено заявление. 

Чл. 38. В касационното производство се допускат само писмени доказателства. 

Чл. 39. Върховният административен съд се произнася по посочените в жалбата касационни основания. 

Чл. 40. (1) Върховният административен съд оставя в сила, отменя (изцяло или частично) или изменя обжалваното решение. 

(2) Когато Върховният административен съд отмени решението поради съществени нарушения на процесуални правила, той връща делото за ново разглеждане от друг състав на съответния съд. В останалите случаи делото се решава по същество. 

(3) Върховният административен съд решава делото по същество и когато отмени повторно обжалвано решение. 

Раздел IV. Производство за отмяна на влезли в сила решения
Чл. 41. (1) На основанията и в сроковете по чл. 231 и 232 от Гражданския процесуален кодекс лицата, участвали в производството по административни дела, могат да искат отмяна на влезлите в сила съдебни решения. 

(2) Председателят на Върховния админи-стративен съд, главният прокурор на Република България или заместник главния прокурор при Върховния административен съд могат да искат отмяна на влязло в сила решение до 1 година от възникване на основанието за отмяна.

(3) Отмяна на влезли в сила решения на Върховния административен съд, постановени по повод жалба или протест срещу нормативен акт, не се допуска.

Чл. 42. (1) Молбата за отмяна се подава чрез съда, постановил решението. 

(2) Молбата се разглежда в открито съдебно заседание само на посочените в нея основания от тричленен състав на Върховния административен съд, когато решението е постановено от окръжен съд, и от петчленен състав - когато е постановено от Върховния административен съд. 

Чл. 43. Когато отмени решението, Върховният административен съд връща делото за ново разглеждане на надлежния съд. 

Раздел V. Тълкувателни решения
Чл. 44. Общото събрание на съдиите от Върховния административен съд с участието на заместник главния прокурор при Върховния административен съд и на председателя или на член на Висшия адвокатски съвет се произнася с тълкувателни решения по противоречива или неправилна съдебна практика по предложение на министъра на правосъдието и правната евроинтеграция, на главния прокурор на Република България, на заместник главния прокурор при Върховния административен съд и на председателя на Върховния административен съд. 

Чл. 45. Тълкувателните решения на Върховния административен съд са задължителни за органите на съдебната и на изпълнителната власт, както и за органите на местното самоуправление. 

Раздел VI. Глоби и разноски
Чл. 46. В производството по делата Върховният административен съд може да налага глоби на основанията и по реда на Гражданския процесуален кодекс. 

Чл. 47. Определението за налагане на глоба може да бъде отменено от съда, ако лицето в 7-дневен срок от съобщението представи уважителни причини за неизпълнението на съответното задължение. 

Чл. 48. За воденето на делата по този закон се събират държавни такси по тарифа, приета от Министерския съвет по предложение на министъра на правосъдието и правната евроинтеграция. 

Чл. 49. Разноските по производството се определят по реда на Гражданския процесуален кодекс. 

Чл. 50. Когато обжалваният административен акт бъде отменен, държавните такси и разноските по производството, заплатени от подателя на жалбата, се възстановяват от бюджета на органа, издал отменения акт. 

 

Глава четвърта. Административнонаказателни разпоредби
Чл. 51. Длъжностно лице, което не изпълни задължение, произтичащо от решение на Върховния административен съд, се наказва с глоба в размер от 100 до 500 лв., ако не подлежи на по-тежко наказание. 

Чл. 52. Длъжностно лице, което не изпълни задължение, произтичащо от определение на състав на Върховния административен съд или писмено разпореждане на председателя, на заместник-председателя, на председателя на отделение или на председателя на състав на Върховния административен съд, се наказва с глоба в размер до 250 лв., ако не подлежи на по-тежко наказание. 

Чл. 53. Който не изпълни друго задължение, произтичащо от този закон, се наказва с глоба в размер до 200 лв., ако не подлежи на по-тежко наказание. 

Чл. 54. (1) В случаите на нарушение по тази глава актове за установяване на извършването им не се съставят. 

(2) Наказанията се налагат с определение или с разпореждане в зависимост от съдебния акт, който не е изпълнен. 

(3) Преди налагането на наказание на нарушителя се дава възможност да даде писмени обяснения в 14-дневен срок от събщаването. 

(4) Наказващият орган може да събира и други доказателства, ако прецени, че това е необходимо. 

Чл. 55. Определението, с което се налага наказанието, не подлежи на обжалване, но може да бъде изменено или отменено от органа, който го е издал.

  

Преходни и заключителни разпоредби 
§ 1. Висящите дела при влизането в сила на този закон се разглеждат по реда, предвиден в него. 

§ 2. Срещу съдебните решения, постановени преди влизането на този закон в сила, за които не са изтекли сроковете за подаване на молби за преглед по реда на надзора по чл. 226 от Гражданския процесуален кодекс, могат да се подават касационни жалби пред Върховния административен съд на основанията и по реда на този закон. 

§ 3. В Закона за административното производство (обн., ДВ, бр. 90 от 1979 г.; изм., бр. 9 от 1983 г., бр. 26 от 1988 г., бр. 94 от 1990 г., бр. 25 и 61 от 1991 г., бр. 19 от 1992 г. и бр. 65 и 70 от 1995 г.) се правят следните изменения и допълнения: 

1. В чл. 2, ал. 1 думите “населените места” се заменят с “кметства и на райони”. 

2. В чл. 5 накрая точката се заменя със запетая и се добавя “както и в случаите на обжалване по съдебен ред по този закон.” 

3. В чл. 6, ал. 4 думите “населеното място” се заменят с “кмета на кметството или на района съобразно определените им правомощия от общинския съвет”. 

4. В чл. 17, ал. 2 думите “народния съвет” се заменят с “общината, района”. 

5. В чл. 27 се правят следните изменения: 

а) в ал. 2 текстът “населените места и кметовете на общини - пред околийския управител” се заменя с “кметства и на райони - пред кмета на общината”; 

б) алинея 3 се изменя така: 

“(3) Административните актове на кметовете на общини се обжалват пред областния управител.” 

6. В чл. 34, т. 2 думите “по Закона за териториално и селищно устройство” се заличават. 

7. В чл. 37, ал. 1 думата “седемдневен” се заменя с “четиринадесетдневен”. 

8. Член 44 се изменя така: 

“Чл. 44. Решението на съда подлежи на касационно обжалване и на отмяна на влязло в сила решение по Закона за Върховния административен съд.” 

9. Член 45 се изменя така: 

“Чл. 45. По въпросите, които не са уредени в този раздел, окръжният съд прилага разпоредбите на Гражданския процесуален кодекс.” 

10. В чл. 53 думите “от 300 до 1000 лв.” се заменят с “до 80 000 лв.”. 

11. В чл. 54 думите “от 200 до 500 лв.” се заменят с “до 40 000 лв.”. 

12. В чл. 55 думите “до 100 лв.” се заменят с “до 20 000 лв.”. 

13. Навсякъде в закона думите “Върховния съд” се заменят с “Върховния административен съд”. 

§ 4. В Закона за съдебната власт (обн., ДВ, бр. 59 от 1994 г.; бр. 78 от 1994 г. - Решение № 8 на Конституционния съд от 1994 г.; бр. 87 от 1994 г. - Решение № 9 на Конституционния съд от 1994 г.; бр. 93 от 1995 г. - Решение № 17 на Конституционния съд от 1995 г.; изм., бр. 64 от 1996 г.; бр. 96 от 1996 г. - Решение № 19 на Конституционния съд от 1996 г.; изм., бр. 104 и 110 от 1996 г. и бр. 58 от 1997 г.) се правят следните изменения: 

1. В чл. 93 се правят следните изменения: 

а) алинея 1 се изменя така: 

“(1) Върховният административен съд се състои от две колегии, в които има отделения.”; 

б) алинея 2 се изменя така: 

“(2) Върховният административен съд има двама заместник-председатели, които заедно с председателя ръководят колегиите.” 

2. Член 95 се изменя така: 

“Чл. 95. Върховният административен съд заседава в състав от: 
1. трима съдии - когато разглежда: 
а) спорове по жалби срещу ненормативни административни актове на министри и срещу други административни актове, посочени в закон като подлежащи на обжалване пред Върховния административен съд; 
б) спорове като касационна инстанция срещу решения на окръжните съдилища; 
2. петима съдии - когато разглежда: 
а) спорове за законосъобразността на нормативни актове; 
б) спорове като касационна инстанция срещу решения, постановени от тричленен състав на Върховния административен съд; 
3. общо събрание на съдиите - когато произнася тълкувателни решения по приложението на закона при неправилна или противоречива съдебна практика и при вземане на решение за сезиране на Конституционния съд при констатиране, че законът противоречи на Конституцията.” 

3. В чл. 100 се правят следните изменения: 

а) в ал. 1 т. 4 се изменя така: 

“4. предлага на пленума, съвместно със заместник-председателите, разпределението на съдиите по колегии и отделения.”; 

б) алинея 2 се изменя така: 

“(2) Заместник-председателят на Върховния административен съд по реда на старшинството изпълнява функциите на председателя, когато той не е в състояние да ги изпълнява или му възложи изпълнението им.” 

§ 5. Изпълнението на закона се възлага на министъра на правосъдието и правната евроинтеграция.

 
ПРИЛОЖЕНИЕ № 2 
ЗАКОН ЗА АДМИНИСТРАТИВНОТО ОБСЛУЖВАНЕ НА ФИЗИЧЕСКИТЕ И ЮРЕДИЧЕСКИТЕ ЛИЦА 
 

Обн., ДВ, бр. 95 от 2.11.1999 г.
 

Глава първа. Общи положения
Чл. 1. Този закон урежда реда за организиране на административното обслужване на физическите и юридическите лица, както и производствата по извършване и по обжалване на отказите да бъдат извършени административни услуги, доколкото в друг закон не са установени особени правила.

Чл. 2. (1) Административното обслужване по смисъла на този закон е всяка дейност по извършване на административни услуги от органите на изпълнителната власт или други държавни органи в предвидените в закон случаи, както и дейността по извършване на административни услуги от организации, овластени за това със закон.

(2) Този закон се прилага и за административното обслужване, осъществявано от организации, предоставящи обществени услуги, при и по повод на тяхното предоставяне.

Чл. 3. (1) Административна услуга по смисъла на този закон е:

- издаване на актове, с които се удостоверяват факти с правно значение; 

- издаване на актове, с които се признава или отрича съществуването на права и задължения; 

- извършване на други административни действия, които представляват законен интерес за физическо или юридическо лице.

(2) Не са административна услуга всякакъв вид консултации и експертизи по въпроси, представляващи законен интерес на граждани или юридически лица, с изключение на:

- консултациите относно административноправен режим, които се дават по силата на нормативен акт; 

- консултациите, свързани с издаване на административен акт или извършване на друга административна услуга; 

- експертизите, когато нормативен акт предвижда тяхното извършване като задължение на администрация на държавен орган или от овластена организация.

Чл. 4. Административната услуга се извършва при спазване на принципите на законност, бързина, достъпност и икономичност на производството и изискванията за качествено и удобно за физическите и юридическите лица административно обслужване.

Чл. 5. (1) По производствата по този закон не се събират държавни такси и не се заплащат разноски, освен ако това е предвидено в друг закон.

(2) Административните услуги, извършвани от организации, овластени да извършват административни услуги или предоставящи обществени услуги, се заплащат по цени, определени от съответната организация, освен ако в нормативен акт е предвидено друго.

 

Глава втора. Организиране на административното обслужване 
Чл. 6. (1) За организиране на административното обслужване се определя: 

- звено, чрез което се подават исканията за извършване на административни услуги; 

- ред за регистрация на подадените искания; 

- вътрешни правила за работа и взаимодействие на звената в съответната администрация или организация по извършването на административни услуги.

(2) Звената, чрез които се подават исканията за извършване на административни услуги, осигуряват прием за подаване на заявленията в рамките на работното време на съответната администрация или организация.

Чл. 7. (1) Редът и организацията на административното обслужване, осъществявано от държавните органи, се определят в устройствените правилници на техните администрации, а неуредените в тях въпроси - чрез вътрешни правила, утвърдени от съответния административен секретар.

(2) Исканията за извършване на административни услуги от държавни органи се подават чрез съответно определено звено на тяхната обща администрация.

(3) Държавните органи и организациите, осъществяващи административно обслужване, осигуряват информация за реда, организацията и видовете извършвани от тях административни услуги.

Чл. 8. Организациите, овластени да извършват административни услуги или предоставящи обществени услуги, уреждат организацията за административното обслужване в своите вътрешни актове, освен ако в закон е предвидено друго.

Чл. 9. (1) Министерският съвет осъществява общото ръководство по организацията и функционирането на системата за административно обслужване в администрациите на изпълнителната власт.

(2) Министърът на държавната администрация осъществява методическото ръководство и координацията на всички органи и администрации в системата на изпълнителната власт по отношение на извършваните от тях административни услуги.

(3) Областните управители координират и контролират дейността на териториалните звена на министерствата и на другите административни структури, които осъществяват административно обслужване на територията на областта, независимо от тяхната йерархическа подчиненост.

 

Глава трета. Извършване на административни услуги
Чл. 10. (1) Административното обслужване се извършва от определените за това длъжностни лица от администрациите на държавните органи, освен ако в нормативен акт е предвидено органът да действа лично.

(2) Органите и длъжностните лица, осъществяващи административното обслужване в организация, овластена да извършва административни услуги или предоставяща обществена услуга, се определят съгласно нейните вътрешни актове, освен ако в закон е предвидено друго.

(3) Когато нормативен акт не определя конкретно административния орган или организацията, която да осъществи административното обслужване, административната услуга се извършва от органа, на когото е възложено прилагането на съответния нормативен акт, или от организацията, която осъществява съответната дейност съобразно естеството на въпросите, във връзка с които е административното обслужване.

Чл. 11. (1) Всяко физическо или юридическо лице може да поиска административна услуга, която е от значение за удостоверяване, признаване, предявяване, упражняване или погасяване на негови права или задължения.

(2) Всяко физическо или юридическо лице може да поиска административна услуга, осигуряваща му достъп до обществена услуга.

Чл. 12. (1) Административната услуга се извършва по искане на заинтересуваното лице.

(2) Искането може да бъде заявено устно или в писмена форма лично, чрез упълномощен представител на заинтересуваното лице или по друг начин, който дава възможност за установяване на самоличността на заявителя, когато това е необходимо.

(3) Искането може да се заяви устно, когато има установен ред за регистрация на устно направени заявления и/или административната услуга позволява да бъде извършена веднага.  В случаите на отказ да бъде регистрирано или незабавно удовлетворено искането заинтересуваният гражданин или юридическо лице може да подаде писмено заявление.

(4) Когато администрацията, към която принадлежи извършващият административната услуга, има териториално звено в района, в който е настоящият адрес или седалището на заинтересуваното лице, то може да подава чрез него своето писмено заявление.

Чл. 13. (1) Производството по извършване на административна услуга започва по искане на орган или длъжностно лице от неговата администрация или организация, когато:

- той е сезиран с искане за издаване на друг административен акт или за извършване на друга административна услуга, както и когато извършването на административната услуга е свързано с изясняване на факти и обстоятелства, които той е длъжен да установи; 

- нормативен акт предвижда той да направи предложението пред извършващия административната услуга.

(2) Когато няма предвиден срок за отправяне на искането по ал. 1, то се прави в 7-дневен срок от възникване на основанието за него.

Чл. 14. (1) Когато орган или длъжностно лице, което е започнало производството, установи, че административната услуга трябва да бъде извършена от друг орган или длъжностно лице в същата администрация, той му изпраща незабавно преписката, като уведомява лицето, по чието искане е започнало производството.

(2) Извън случаите по ал. 1 производството се прекратява, за което се уведомява лицето, по чието искане то е започнало, и по възможност му се дават указания относно компетентния да извърши услугата административен орган или организация.

Чл. 15. (1) Административната услуга се извършва, след като се изяснят фактите и обстоятелствата от значение за нейното предоставяне.

(2) За установяване на фактите и обстоятелствата могат да се използват всички начини и средства, които не са забранени от закон, освен ако друг нормативен акт предписва доказването на някои факти и обстоятелства да стане по определен начин или с определени средства.

(3) Извършващият административната услуга може да изисква от заявителя представяне само на документите, предвидени в нормативния акт, определящ реда за извършване на административната услуга.

(4) Извършващият административната услуга не може да изисква от заявителя доказване на факти и обстоятелства от значение за извършване на административната услуга, които се установяват от администрацията, към която принадлежи.  От заявителя не може да се изисква да доказва отрицателни факти. Когато е изрично предвидено удостоверяването на факта да става с документ, издаването му може да бъде поискано със заявлението за извършване на административната услуга.

(5) Извършващият административната услуга не може да откаже приемане на писмена декларация на заявителя, с която се установяват факти и обстоятелства, за които нормативен акт не предписва доказване по определен начин или с определени средства.

(6) Извършващият административната услуга може да приеме и писмена декларация, с която се установяват факти и обстоятелства, за които нормативен акт предписва доказване с официален документ, когато такъв не е издаден на заявителя в определения за това срок.

(7) Документите по ал. 3 и декларациите по ал. 5 се прилагат към заявлението, а когато това не е направено, извършващият административната услуга определя подходящ срок за представянето им.  Ако те не бъдат представени в определения срок, заявлението се оставя без разглеждане.

Чл. 16. (1) Административна услуга, за която няма предвиден срок за извършване, се извършва при възможност веднага, но не по-късно от 3 работни дни на съответната администрация.

(2) Извършващият административната услуга се произнася по искане за издаване на акт най-късно 7 дни от постъпването на искането.

(3) Извършващият административната услуга се произнася в срока по ал. 1 и по искания за извършване на други административни услуги, които се оформят писмено.

(4) Когато административната услуга включва експертиза или за нейното извършване е необходимо личното участие на заинтересуваното лице или спазването на друга предвидена процедура, извършващият административната услуга определя мястото и времето за извършването й най-късно 7 дни от постъпване на искането, за което незабавно уведомява заинтересуваното лице. Когато самата процедура не включва съставянето на документа за нейното провеждане или за резултата от нея, той се изготвя най-късно 7 дни от провеждането й.

(5) Когато извършването на услугата налага установяване на факти и обстоятелства, изискващи проверка, събиране на сведения или проучвания, срокът за нейното извършване може да бъде продължен в случаите по ал. 1 до 7 дни, а в случаите по ал. 2 и 3 - до един месец.

(6) В сроковете по предходните алинеи не се включват сроковете за издаване на документ по реда на чл. 15, ал. 4, изречение трето или за представяне на документ или декларация по реда на чл. 15, ал. 7.

(7) Сроковете започват да текат при административните услуги, осигуряващи достъп до обществени услуги, когато този достъп е ограничен по обективни причини, от момента на отпадане на причината.  При подаване на заявлението се съобщава на заявителя за отлагането на административната услуга.  Той се уведомява веднага, когато причината, поради която достъпът му до обществената услуга е бил ограничен, отпадне.

Чл. 17. (1) Административната услуга може да бъде извършена като устна справка, експертиза, устна или писмена консултация, издаване на удостоверение, схема, чертеж, скица или друг документ, материални действия и в друга подобна форма.

(2) Административната услуга се извършва в исканата форма, освен ако нормативен акт предвижда тя да се извърши в определена форма.

Чл. 18. (1) Извършването на административна услуга се отказва с мотивиран акт.

(2) Отказът да се извърши административна услуга се съобщава в 3-дневен срок от издаването на акта чрез уведомяване на заинтересуваното лице, а когато адресът му не е известен или то не живее на посочения адрес - чрез поставяне на съобщение на таблото за обявления на съответната администрация или организация или по друг обичаен начин.  По искане на заинтересуваното лице може да му бъде предоставено копие от мотивирания отказ.

Чл. 19. Отказ е налице и когато административната услуга не е извършена в исканата форма.

Чл. 20. (1) Непроизнасянето в срок по искане за извършване на административна услуга се смята за мълчалив отказ тя да бъде извършена.

(2) Мълчалив отказ е налице и когато извършващият административната услуга не определи в срок или не осигури на определеното от него място и време административно обслужване в случаите по чл. 16, ал. 4, изречение първо.

(3) Ненаправеното в срок искане за започване на производство за извършване на административна услуга в случаите на чл. 13 се счита за мълчалив отказ на съответния орган или длъжностно лице да извърши административна услуга.

Чл. 21. По въпросите, които не са уредени в този раздел, се прилага Законът за административното производство.

 

Глава четвърта. Обжалване на отказите за извършване на административни услуги 
Раздел I. Обжалване по административен ред
Чл. 22. (1) Отказът за извършване на административна услуга може да се обжалва по административен ред.

(2) По административен ред може да се оспори и съдържанието на документ, който удостоверява факти с правно значение или в който се признава или отрича съществуването на права и задължения.

Чл. 23. (1) Отказът на длъжностно лице да извърши административна услуга може да се обжалва пред ръководителя на администрацията или организацията, към която то принадлежи.

(2) Отказът на административен орган да извърши административна услуга може да се обжалва пред непосредствено по-горестоящия административен орган.

(3) Отказът на кмета на община може да се обжалва пред областния управител.

Чл. 24. Не подлежат на обжалване по предвидения в този раздел административен ред отказите:

- на министрите и на другите органи на изпълнителната власт, непосредствено подчинени на Министерския съвет; 

- за които в специални закони се предвижда обжалване направо пред съда.

Чл. 25. (1) Жалба срещу отказ може да подаде лицето, на което е отказано извършването на административната услуга.

(2) Съдържанието на документ може да бъде оспорено от всяко заинтересувано лице.

Чл. 26. (1) Жалбата се подава в 7-дневен срок от съобщението по чл. 18, ал. 2, а когато се оспорва отказ по чл. 19 - в 7-дневен срок от извършването на административната услуга.

(2) Мълчаливият отказ може да се обжалва в двуседмичен срок от изтичането на срока по чл. 16.

(3) Съдържанието на документ може да бъде оспорено в 7-дневен срок от узнаването му.

Чл. 27.   (1) Жалбата се подава в писмена форма.  В жалбата се посочва до кого тя се подава, какво се обжалва, името и адресът на жалбоподателя и неговите оплаквания и искания.

(2) Обжалването може да бъде направено и устно, когато има установен ред за регистрация и разглеждане на устно направени жалби от ръководителите на съответната администрация или организация.  В случаите на отказ да бъде регистрирана устно направена жалба, както и когато тя бъде устно отхвърлена, жалбоподателят може да я подаде в писмена форма.

(3) Към жалбата се прилагат или представят писмените доказателства, на които жалбоподателят се позовава.  С нея може да се иска събирането на доказателства за факти и обстоятелства, които не са взети предвид при издаването на документа или при постановяването на отказа.

Чл. 28. (1) Неподадените в срок или нередовни жалби се връщат на подателя срещу разписка.  Ако нередовността в жалбата може да бъде отстранена, административният орган определя срок за това.

(2) В 7-дневен срок от връщането на жалбата може да се поиска възстановяване на срока, ако пропускането се дължи на особени непредвидени обстоятелства.  Към искането се прилага върнатата жалба.  Възстановяване на срока може да бъде поискано и при условията и по реда на чл. 27, ал. 2.

(3) Ако искането за възстановяване на срока е основателно, се дава ход на жалбата, а ако е неоснователно - жалбата се оставя без разглеждане.

 Чл. 29.  (1) Жалбата може да бъде подадена и чрез извършващия административната услуга.

(2) В 7-дневен срок от получаването на жалбата извършващият административната услуга може да преразгледа въпроса и да извърши исканата услуга, съответно да извърши услугата в исканата форма или да издаде нов документ.  В тези случаи той е длъжен да уведоми заинтересуваното лице. Съдържанието на новия документ подлежи на обжалване по административен ред на общо основание.

(3) Когато извършващият административната услуга не намери основание за пререшаване на въпроса, той изпраща незабавно жалбата заедно с цялата преписка на компетентния да я разгледа орган.

(4) При условията на ал. 1 и в едномесечен срок от съобщаването може да се преразгледа и отказ, който не подлежи на обжалване по административен ред.

Чл. 30. Компетентният да разгледа жалбата орган постановява решението си, след като обсъди обясненията и възраженията на жалбоподателя.  Той може да обсъди и нови доказателства, за събирането на които се прилага съответно чл. 15.

Чл. 31. (1) Компетентният да разгледа жалбата орган се произнася по нея най-късно две седмици от постъпването й.

(2) Компетентният да разгледа жалбата орган се произнася с мотивирано решение, с което отменя отказа да се извърши административната услуга, съответно решението за издаване на документа, чието съдържание се оспорва, или отхвърля жалбата.

(3) Когато незаконосъобразно е отказано извършване на административна услуга, компетентният да разгледа жалбата орган задължава извършващия административната услуга да стори това, като му определя и срок.

(4) Когато следва да се издаде друг документ, компетентният да разгледа жалбата орган връща преписката на извършващия административната услуга със съответните задължителни указания.

Чл. 32. Решението, с което се отхвърля жалбата, се съобщава на заинтересуваните лица в 3-дневен срок от постановяването му.

Раздел II. Обжалване пред орган на изпълнителната власт
Чл. 33. (1) Всяко заинтересувано лице, на което е отказано административно обслужване от организация, овластена да извършва административна услуга, или от организация, предоставяща обществени услуги, може да обжалва пред орган на изпълнителната власт, ако отказът не е обжалван пред съд.

(2) По реда на този раздел се обжалват:

- отказите за извършване на административни услуги, когато те са постановени от орган на организация по смисъла на ал. 1; 

- отказите за извършване на административни услуги, когато те са обжалвани, но компетентният да разгледа жалбата орган на организацията не се е произнесъл в срок или е отхвърлил жалбата.

(3) С жалба до орган на изпълнителната власт не може да бъде оспорено съдържанието на документ.

Чл. 34. Отказът може да се обжалва пред съответния орган на изпълнителната власт съобразно естеството на въпросите, във връзка с които е административното обслужване.

Чл. 35. (1) Жалбата се подава в 3-месечен срок от съобщението по чл. 18, ал. 2, съответно по чл. 32, или от изтичането на срока по чл. 31, ал.1, а когато се оспорва отказ по чл. 19 - в 3-месечен срок от извършването на административната услуга.

(2) Жалбите се разглеждат от органа по чл. 34 или от определено от него длъжностно лице от неговата администрация.

Чл. 36. За неуредените в този раздел въпроси се прилагат съответно чл. 27, 28, 30, 31 и 32.

Раздел III. Обжалване по съдебен ред
Чл. 37. (1) Отказите за извършване на административни услуги, както и решенията за издаване на документи, които удостоверяват факти с правно значение или в които се признава или отрича съществуването на права и задължения, могат да се обжалват и пред съд.

(2) Съдържанието на документ не може да бъде обжалвано пред съд.

Чл. 38. Споровете относно законосъобразността на отказите за извършване на административни услуги, както и решенията за издаване на документи, които удостоверяват факти с правно значение или в които се признава или отрича съществуването на права и задължения, са подсъдни на окръжните съдилища по реда на Закона за административното производство или на Върховния административен съд по реда на Закона за Върховния административен съд в зависимост от органа, издал акта.

Чл. 39. Засегнатите лица могат да подават жалба, след като е изчерпана възможността или е изтекъл срокът за обжалване по предвидения в раздел I административен ред.

 

Глава пета. Административнонаказателни разпоредби 
Чл. 40. Наказва се с глоба от 20 до 100 лв., ако не подлежи на по-тежко наказание, длъжностно лице, което не изпълни нареждане на орган по чл. 23 и 34 или предписание на съд да извърши съответната административна услуга.

Чл. 41. Наказва се с глоба от 40 до 80 лв., ако не подлежи на по-тежко наказание, длъжностно лице, което без уважителни причини:

- не се произнесе в срок по искане за извършване на административна услуга или по жалба срещу административна услуга; 

- не препрати своевременно искане за извършване на административна услуга или жалба срещу отказ за извършване на административна услуга.

Чл. 42. Който не изпълни друго задължение, произтичащо от този закон, се наказва с глоба от 20 до 100 лв., ако не подлежи на по-тежко наказание.

Чл. 43. При повторно нарушение по чл. 40, 41 и 42 наказанието е глоба от 40 до 200 лв.

Чл. 44. (1) Актовете за установяване на нарушенията по чл. 40 се съставят от длъжностни лица на органа, чието нареждане или предписание не е изпълнено, а актовете за установяване на нарушения по чл. 32 и 41 - от длъжностни лица на съответния орган по чл. 23 и 34.

(2) Установяването на нарушенията, издаването, обжалването и изпълнението на наказателните постановления става по реда, определен в Закона за административните нарушения и наказания.

 

Допълнителна разпоредба
§1. По смисъла на този закон:

"Обществени услуги" са образователна, здравна, водоснабдителна, канализационна, топлоснабдителна, електроснабдителна, газоснабдителна, телекомуникационна, пощенска или други подобни услуги, предоставяни за задоволяване на обществени потребности, включително и като търговска дейност, по повод на чието предоставяне могат да се извършват административни услуги. 

"Организация, предоставяща обществени услуги" е всяка организация, независимо от правната форма на учредяването й, която предоставя една или повече от услугите по т. 1.

 

Преходни и заключителни разпоредби
§2. За производствата, заварени при влизането в сила на този закон, се прилага досегашният ред.

§3. В Закона за административното производство (обн., ДВ, бр. 90 от 1979 г.; изм., бр. 9 от 1983 г., бр. 26 от 1988 г., бр. 94 от 1990 г., бр. 25 и 61 от 1991 г., бр. 19 от 1992 г., бр. 65 и 70 от 1995 г., бр. 122 от 1997 г., бр. 15 и 89 от 1998 г., бр. 83 от 1999 г.) се правят следните изменения:

В чл. 2 ал. 2 се отменя. 

В чл. 11 ал. 3 се изменя така:

"(3) Административният орган не може да откаже приемане на писмена декларация, с която се установяват факти и обстоятелства, за които нормативен акт не предписва доказване по определен начин или с определени средства.  Той може да приеме и писмена декларация, с която се установяват факти и обстоятелства, за които нормативен акт предписва доказване с официален документ, когато такъв не е издаден на заявителя в определения за това срок."

В чл. 19 ал. 2 се отменя.

§4. В чл. 5, т. 1 от Закона за Върховния административен съд (обн., ДВ, бр. 122 от 1997 г.; изм., бр. 133 от 1998 г.) след думите "Министерския съвет" се добавя "министър-председателя, заместник министър-председателите".

§5.  Указ № 2472 за административно-правното обслужване на населението (обн., ДВ, бр. 61 от 1985 г.; попр., бр. 63 от 1985 г.; изм., бр. 36 от 1986 г. и бр. 67 от 1999 г.) се отменя.

§6. Изпълнението на закона се възлага на Министерския съвет.

 


ПРИЛОЖЕНИЕ № 3 
ЗАКОН ЗА АДМИНИСТРАТИВНИТЕ НАРУШЕНИЯ И НАКАЗАНИЯ
 

Отразена деноминацията от 5.07.1999 г.
Обн. ДВ. бр.92 от 28 Ноември 1969 г., изм. ДВ. бр.54 от 11 Юли 1978 г., изм. ДВ. бр.28 от 9 Април 1982 г., изм. ДВ. бр.28 от 8 Април 1983 г., изм. ДВ. бр.101 от 27 Декември 1983 г., изм. ДВ. бр.89 от 18 Ноември 1986 г., изм. ДВ. бр.24 от 27 Март 1987 г., изм. ДВ. бр.94 от 23 Ноември 1990 г., изм. ДВ. бр.105 от 19 Декември 1991 г., изм. ДВ. бр.59 от 21 Юли 1992 г., изм. ДВ. бр.102 от 21 Ноември 1995 г., изм. ДВ. бр.12 от 9 Февруари 1996 г., изм. ДВ. бр.110 от 30 Декември 1996 г., изм. ДВ. бр.11 от 29 Януари 1998 г., доп. ДВ. бр.15 от 6 Февруари 1998 г., изм. ДВ. бр.59 от 26 Май 1998 г., доп. ДВ. бр.85 от 24 Юли 1998 г., доп. ДВ. бр.51 от 4 Юни 1999 г., изм. ДВ. бр.67 от 27 Юли 1999 г., доп. ДВ. бр.114 от 30 Декември 1999 г., изм. ДВ. бр.92 от 10 Ноември 2000 г., изм. ДВ. бр.25 от 8 Март 2002 г., изм. ДВ. бр.61 от 21 Юни 2002 г., изм. ДВ. бр.101 от 29 Октмври 2002 г., доп. ДВ. бр.96 от 29 Октмври 2004 г.
 

Глава първа. Общи разпоредби
Чл. 1. (Изм. - ДВ, бр. 59 от 1992 г.) Този закон определя общите правила за административните нарушения и наказания, реда за установяване на административните нарушения, за налагане и изпълнение на административните наказания и осигурява необходимите гаранции за защита правата и законните интереси на гражданите и организациите. 

 Чл. 2. (1) Деянията, които съставляват административни нарушения, и съответните за тях наказания, се определят със закон или указ. 

(2) Когато нарушението на закон или указ е обявено общо за наказуемо с определено по вид и размер административно наказание, Министерският съвет и членовете на правителството, ако са овластени със съответния закон или указ, могат да определят съставите на конкретните нарушения.

(3) (Изм. - ДВ, бр. 59 от 1992 г.) Общинските съвети при издаване на наредби определят съставите на административните нарушения и съответствуващите на тях наказания, предвидени в Закона за местното самоуправление и местната администрация.

Чл. 3. (1) За всяко административно нарушение се прилага нормативният акт, който е бил в сила по време на извършването му. 

(2) Ако до влизане в сила на наказателното постановление последват различни нормативни разпоредби, прилага се онази от тях, която е по-благоприятна за нарушителя.

Чл. 4. (Изм. - ДВ, бр. 59 от 1992 г.) Този закон и другите закони и укази, в които са предвидени административни наказания, се прилагат за всички административни нарушения, извършени на територията на Република България, на български кораб или самолет и по отношение на български граждани, извършили административни нарушения в чужбина, наказуеми по българските закони, ако засягат интересите на нашата държава. 

Чл. 5. (Изм. - ДВ, бр. 59 от 1992 г.) Въпросът за отговорността на чужденци, които се ползуват с имунитет по отношение на административнонаказателната юрисдикция на Република България, се решава съобразно приетите от нея норми на международното право. 

 

Глава втора. Административни нарушения и наказания
Раздел I. Административни нарушения
Чл. 6. (Изм. - ДВ, бр. 59 от 1992 г.) Административно нарушение е това деяние (действие или бездействие), което нарушава установения ред на държавното управление, извършено е виновно и е обявено за наказуемо с административно наказание, налагано по административен ред. 

Чл. 7. (1) Деянието, обявено за административно нарушение, е виновно, когато е извършено умишлено или непредпазливо. 

(2) Непредпазливите деяния не се наказват само в изрично предвидените случаи.

Чл. 8. Не са административни нарушения деянията, които са извършени при неизбежна отбрана или крайна необходимост. 

Чл. 9. (1) Приготовлението към административното нарушение не се наказва. 

(2) (Изм. - ДВ, бр. 101 от 1983 г., бр. 11 от 1998 г.) Не се наказва и опитът към административно нарушение освен в случаите на:

а) митнически и валутни нарушения, ако това е предвидено в съответния закон или указ;

б) 218б, ал. 1 от Наказателния кодекс;

в) чл. 41, ал. 1 от Закона за опазване на селскостопанското имущество.

Чл. 10. (Доп. - ДВ, бр. 85 от 1998 г.) При административните нарушения подбудителите, помагачите и укривателите както и допустителите се наказват само в случаите, предвидени в съответния закон или указ. 

Чл. 11. По въпросите на вината, вменяемостта, обстоятелствата, изключващи отговорността, формите на съучастие, приготовлението и опита се прилагат разпоредбите на общата част на Наказателния кодекс, доколкото в този закон не се предвижда друго. 

Раздел II. Административни наказания
Чл. 12. Административните наказания се налагат с цел да се предупреди и превъзпита нарушителят към спазване на установения правен ред и се въздействува възпитателно и предупредително върху останалите граждани. 

Чл. 13. За административни нарушения могат да се предвиждат и налагат следните административни наказания: 

а) обществено порицание;

б) глоба;

в) временно лишаване от право да се упражнява определена професия или дейност.

Чл. 14. Общественото порицание за извършеното нарушение се изразява в публично порицание на нарушителя пред трудовия колектив, където работи, или пред организацията, в която членува. 

Чл. 15. (1) (Изм. - ДВ, бр. 59 от 1992 г., бр. 102 от 1995 г.) Глобата е наказание, което се изразява в заплащане на определена парична сума. 

(2) По отношение на непълнолетните административното наказание глоба се заменя с обществено порицание.

Чл. 16. (Изм. - ДВ, бр. 54 от 1978 г.) Лишаването от право да се упражнява определена професия или дейност се изразява във временна забрана за нарушителя да упражнява професия или дейност, във връзка с която е извършил нарушението. Продължителността на това наказание не може да бъде по-малка от един месец и повече от две години, а за нарушения, свързани с безопасността на движението при употреба на алкохол или друго силно упойващо вещество - до пет години. То не засяга придобитата правоспособност освен в случаите, предвидени в съответния закон или указ. 

Чл. 17. Никой не може да бъде наказан повторно за административно нарушение, за което е бил вече наказан с влязло в сила наказателно постановление или решение на съда. 

Чл. 18. Когато с едно деяние са извършени няколко административни нарушения или едно и също лице е извършило няколко отделни нарушения, наложените наказания се изтърпяват поотделно за всяко едно от тях. 

Чл. 19. За административните нарушения, наказуеми по реда на този закон, не се допуска условно наказание. 

Чл. 20. (1) Наред с предвидените в чл. 13 административни наказания наказващият орган постановява отнемане в полза на държавата на вещите, принадлежащи на нарушителя, които са послужили за извършване на умишлено административно нарушение, ако това е предвидено в съответния закон или указ. 

(2) Отнемат се в полза на държавата и вещите, предмет на нарушението, притежаването на които е забранено, независимо от тяхното количество и стойност, където и да се намират.

(3) Освен вещите по предходната алинея в предвидените в съответния закон или указ случаи се отнемат в полза на държавата и вещите, принадлежащи на нарушителя, които са били предмет на нарушението.

(4) Отнемане по алинеи 1 и 3 не се допуска, когато стойността на вещите явно не съответствува на характера и тежестта на административното нарушение, освен ако в съответния закон или указ е предвидено друго.

Чл. 21. Придобитите от нарушителя вещи в резултат на нарушението се отнемат в полза на държавата независимо от тяхното количество и стойност. 

Раздел III. Принудителни административни мерки
Чл. 22. За предотвратяване и преустановяване на административните нарушения, както и за предотвратяване и отстраняване на вредните последици от тях могат да се прилагат принудителни административни мерки. 

Чл. 23. Случаите, когато могат да се прилагат принудителни административни мерки, техният вид, органите, които ги прилагат, и начинът за тяхното приложение, както и редът за тяхното обжалване се уреждат в съответния закон или указ. 

Раздел IV. Административнонаказателно отговорни лица
Чл. 24. (1) Административнонаказателната отговорност е лична. 

(2) За административни нарушения, извършени при осъществяване дейността на предприятия, учреждения и организации, отговарят работниците и служителите, които са ги извършили, както и ръководителите, които са наредили или допуснали да бъдат извършени.

Чл. 25. Когато извършителят на административно нарушение е действувал в изпълнение на неправомерна служебна заповед, дадена по установения ред, той не носи административнонаказателна отговорност, ако заповедта не е съдържала очевидно за него нарушение. 

Чл. 26. (1) Административнонаказателно отговорни са пълнолетните лица, навършили 18 години, които са извършили административни нарушения в състояние на вменяемост. 

(2) Административнонаказателно отговорни са и непълнолетните, които са навършили 16 години, но не са навършили 18 години, когато са могли да разбират свойството и значението на извършеното нарушение и да ръководят постъпките си.

(3) За административни нарушения, извършени от малолетни, непълнолетни на възраст от 14 до 16 години и поставени под пълно запрещение, отговарят съответно родителите, попечителите или настойниците, които съзнателно са допуснали извършването им.

Раздел V. Определяне на административните наказания
Чл. 27. (1) Административното наказание се определя съобразно с разпоредбите на този закон в границите на наказанието, предвидено за извършеното нарушение. 

(2) При определяне на наказанието се вземат предвид тежестта на нарушението, подбудите за неговото извършване и другите смекчаващи и отегчаващи вината обстоятелства, както и имотното състояние на нарушителя.

(3) Смекчаващите обстоятелства обуславят налагането на по-леко наказание, а отегчаващите - на по-тежко наказание.

(4) Заменяването на предвидените за нарушенията наказания с по-леки по вид не се допуска освен в случаите, предвидени в чл. 15, алинея 2.

(5) Не се допуска също така определяне на наказание под предвидения най-нисък размер на наказанията глоба и временно лишаване от право да се упражнява определена професия или дейност.

Чл. 28. За маловажни случаи на административни нарушения наказващият орган може: 

а) да не наложи наказание, като предупреди нарушителя, устно или писмено, че при повторно извършване на нарушение ще му бъде наложено административно наказание;

б) (отм. - ДВ, бр. 105 от 1991 г.).

Чл. 29. За маловажни случаи на административни нарушения, извършени от непълнолетни, наказващите органи изпращат съставените актове на местните комисии за борба срещу противообществените прояви на малолетните и непълнолетните за налагане мерки от възпитателен характер. 

Раздел VI. Общи административнонаказателни разпоредби
Чл. 30. За отделни административни нарушения, които не са установени по реда, предвиден в чл. 2, ал. 1 и 2, се прилагат съответно чл. 31 и 32. 

Чл. 31. (Изм. - ДВ, бр. 59 от 1992 г., бр. 102 от 1995 г., бр. 11 от 1998 г.) Който не изпълни или наруши законно разпореждане, заповед или наредба на орган на властта, включително във връзка със стопанските мероприятия на държавата, се наказва с глоба от 2 до 50 лева. 

Чл. 32. (1) (Изм. - ДВ, бр. 59 от 1992 г., бр. 102 от 1995 г., бр. 11 от 1998 г., изм. - ДВ, бр. 25 от 2002 г.) Който не изпълни или наруши постановление, разпореждане или друг акт, издаден или приет от Министерския съвет, ако деянието не съставлява престъпление, се наказва с глоба от 100 до 2000 лева. 

(2) (Нова - ДВ, бр. 24 от 1987 г., изм., бр. 59 от 1992 г., бр. 102 от 1995 г., бр. 11 от 1998 г., доп. - ДВ, бр. 114 от 1999 г., в сила от 31 януари 2000 г., изм. - ДВ, бр. 25 от 2002 г., изм. - ДВ, бр. 61 от 2002 г.) Който не изпълни или наруши акт по ал. 1, свързан със счетоводното, данъчното, митническото, валутното или екологичното законодателство, ако деянието не съставлява престъпление, се наказва с глоба от 400 до 3000 лв.

(3) (Нова - ДВ, бр. 67 от 1999 г., в сила от 27.08.1999 г.) Когато държавен служител при изпълнение на държавната служба не изпълни или наруши задължения, произтичащи от актовете по ал. 1 и 2, се наказва с глоба от 40 до 300 лв.

(4) (Предишна ал. 2, изм. - ДВ, бр. 24 от 1987 г., предишна ал. 3 - ДВ, бр. 67 от 1999 г.) Разпоредбата на предходните алинеи се прилага за нарушенията на онези издадени или утвърдени от Министерския съвет актове, които изрично се позовават на този член.

 

Глава трета. Производство по установяване на административните нарушения, налагане и изпълнение на административните наказания 
Раздел I. Общи положения
Чл. 33. (1) Когато за дадено деяние е възбудено наказателно преследване от органите на прокуратурата, административнонаказателно производство не се образува. 

(2) Когато се установи, че деянието, за което е образувано административнонаказателно производство, съставлява престъпление, производството се прекратява, а материалите се изпращат на съответния прокурор.

Чл. 34. (1) (Изм. - ДВ, бр. 89 от 1986 г., доп., бр. 102 от 1995 г. и бр. 12 от 1996 г., доп. - ДВ, бр. 61 от 2002 г.) Не се образува административнонаказателно производство, а образуваното се прекратява, когато: 

а) нарушителят е починал;

б) нарушителят е изпаднал в постоянно разстройство на съзнанието;

в) това е предвидено в закон или указ.

Не се образува административнонаказателно производство, ако не е съставен акт за установяване на нарушението в продължение на три месеца от откриване на нарушителя или ако е изтекла една година от извършване на нарушението, а за митнически, данъчни, банкови, екологични и валутни нарушения, както и по Закона за публичното предлагане на ценни книжа и на нормативните актове по прилагането му - две години.

(2) (Нова - ДВ, бр. 12 от 1996 г., доп., бр. 51 от 1999 г., изм. - ДВ, бр. 92 от 2000 г., в сила от 1.01.2001 г., изм. – ДВ, бр. 101 от 2002 г., в сила от 01.01.2003 г.) За нарушение на нормативен акт, уреждащ бюджетната, финансово-стопанската и отчетната дейност по чл. 41, т. 1 от Закона за държавния вътрешен финансов контрол, както и за нарушение на нормативен акт, уреждащ хазартната дейност, не се образува административнонаказателно производство, ако не е съставен акт за установяване на нарушението в продължение на шест месеца от откриване на нарушителя или ако са изтекли повече от пет години от извършване на нарушението. В тези случаи предвидените срокове в ал. 1 не се прилагат.

(3) (Предишна ал. 2 - ДВ, бр. 12 от 1996 г.) Образуваното административнонаказателно производство се прекратява, ако не е издадено наказателно постановление в шестмесечен срок от съставянето на акта.

Чл. 35. Влязлото в сила решение на съда по гражданско дело е задължително за наказващия административен орган по въпросите за гражданското състояние и за правото на собственост. 

Раздел II. Образуване на административнонаказателно производство
Чл. 36. (1) Административнонаказателно производство се образува със съставяне на акт за установяване на извършеното административно нарушение. 

(2) Без приложен акт административнонаказателна преписка не се образува освен в случаите, когато производството е прекратено от съда или прокурора и е препратено на наказващия орган.

Чл. 37. (1) Актове могат да съставят длъжностните лица: 

а) посочени изрично в съответните нормативни актове;

б) (Изм. - ДВ, бр. 59 от 1992 г.) определени от ръководителите на ведомствата, организациите, областните управители и кметовете на общините, на които е възложено приложението или контрола по приложението на съответните нормативни актове.

(2) Актове могат да съставят и представители на обществеността, ако са овластени за това с нормативен акт.

Чл. 38. (Отм. - ДВ, бр. 94 от 1990 г.) 

Чл. 39. (1) (Изм. - ДВ, бр. 28 от 1983 г., бр. 59 от 1992 г., бр. 11 от 1998 г., изм. - ДВ, бр. 25 от 2002 г.) За явно маловажни случаи на административни нарушения, установени при извършването им, овластените за това органи налагат на място, срещу квитанция, глоба до размера, предвиден в съответния закон или указ, но не повече от 10 лева. 

(2) (Нова - ДВ, бр. 28 от 1983 г., изм., бр. 59 от 1992 г., бр. 110 от 1996 г., бр. 11 от 1998 г., изм. - ДВ, бр. 25 от 2002 г.) За маловажни случаи на административни нарушения, установени при извършването им, когато това е предвидено в закон или указ, овластените контролни органи могат да налагат на местонарушението глоби в размер от 10 до 50 лв. За наложената глоба се издава фиш, който съдържа данни за самоличността на контролния орган и на нарушителя, мястото и времето на нарушението, нарушените разпоредби и размера на глобата. Фишът се подписва от контролния орган и от нарушителя, че е съгласен да плати глобата, и се изпраща на финансовия орган на съответната общинска администрация за изпълнение. На нарушителя се дава препис, за да може да заплати доброволно глобата.

(3) Ако нарушителят оспори нарушението или откаже да плати глобата, за нарушението се съставя акт съгласно разпоредбите на този раздел.

Чл. 40. (1) Актът за установяване на административното нарушение се съставя в присъствието на нарушителя и свидетелите, които са присъствували при извършване или установяване на нарушението. 

(2) Когато нарушителят е известен, но не може да се намери или след покана не се яви за съставяне на акта, актът се съставя и в негово отсъствие.

(3) При липса на свидетели, присъствували при извършването или установяването на нарушението, или при невъзможност да се състави акт в тяхно присъствие, той се съставя в присъствието на двама други свидетели, като това изрично се отбелязва в него.

(4) Когато нарушението е установено въз основа на официални документи, актът може да се състави и в отсъствие на свидетели.

Чл. 41. При констатиране на административни нарушения, актосъставителят може да изземва и задържа веществените доказателства, свързани с установяване на нарушението, както и вещите, които подлежат на отнемане в полза на държавата по чл. 20 и 21. 

Чл. 42. Актът за установяване на административното нарушение трябва да съдържа: 

- собственото, бащиното и фамилното име на съставителя и длъжността му;

- датата на съставяне на акта;

- датата и мястото на извършване на нарушението;

- описание на нарушението и обстоятелствата, при които е било извършено;

- законните разпоредби, които са нарушени;

- (Доп. - ДВ, бр. 59 от 1992 г.) собственото, бащиното и фамилното име и възрастта на нарушителя, точния му адрес и местоработата, единен граждански номер;

- (Доп. - ДВ, бр. 59 от 1992 г.) имената и точните адреси на свидетелите, единен граждански номер;

- обясненията или възраженията на нарушителя, ако е направил такива;

- (Доп. - ДВ, бр. 59 от 1992 г.) имената и точните адреси на лицата, които са претърпели имуществени вреди от нарушението, единен граждански номер;

- опис на писмените материали и на иззетите вещи, ако има такива, и кому са поверени за пазене.

Чл. 43. (1) Актът се подписва от съставителя и поне от един от свидетелите, посочени в него, и се предявява на нарушителя да се запознае със съдържанието му и го подпише със задължение да уведоми наказващия орган, когато промени адреса си. 

(2) Когато нарушителят откаже да подпише акта, това се удостоверява чрез подписа на един свидетел, името и точният адрес на който се отбелязват в акта.

(3) (Изм. - ДВ, бр. 59 от 1992 г.) Когато не може да се установи самоличността на нарушителя от актосъставителя, тя се установява от най-близката общинска администрация или поделение на Министерството на вътрешните работи.

(4) (Изм. - ДВ, бр. 59 от 1992 г.) Когато актът е съставен в отсъствие на нарушителя, той се изпраща на съответната служба, а ако няма такава - на общинската администрация по местоживеенето на нарушителя за предявяване и подписване. Актът се предявява и подписва не по-късно от седем дни от получаването и се връща незабавно.

(5) При подписване на акта на нарушителя се връчва препис от него срещу разписка, а в акта се отбелязва датата на неговото подписване.

(6) Когато нарушителят след щателно издирване не може да бъде намерен, това се отбелязва в акта и производството се спира.

Чл. 44. (1) Освен възраженията при съставяне на акта в тридневен срок от подписването му нарушителят може да направи и писмени възражения по него. 

(2) Когато във възраженията си нарушителят посочи писмени или веществени доказателства, те трябва да бъдат събрани служебно, доколкото това е възможно.

(3) В двуседмичен срок от подписването на акта той се изпраща на наказващия орган заедно с възраженията, събраните доказателства и другите приложения към преписката.

Чл. 45. (1) (Изм. - ДВ, бр. 59 от 1992 г.) До издаване на наказателното постановление пострадалият може да направи искане пред наказващия орган за обезщетяване на причинените му вреди до размер на два лева, освен ако в съответния закон или указ се предвижда възможност за предявяване пред същия орган на искане за вреди в по-голям размер. 

(2) Поискалият обезщетение е длъжен да уведоми наказващия орган, когато промени адреса си.

Чл. 46. (1) Иззетите вещи се предават за пазене съгласно установените правила. 

(2) (Изм. - ДВ, бр. 59 от 1992 г.) При липса на такива правила вещите се предават за пазене в службата на актосъставителя или в съответната общинска администрация.

(3) Когато е целесъобразно, те могат да бъдат предадени за пазене на нарушителя или на други лица.

(4) (Изм. - ДВ, бр. 59 от 1992 г.) Подлежащите на бързо разваляне вещи се продават чрез държавните и общинските фирми, като получената сума, след спадане на извършените разходи, се депозира в Държавната спестовна каса.

Раздел III. Административнонаказващи органи
Чл. 47. (1) Административни наказания могат да налагат: 

а) (Изм. - ДВ, бр. 59 от 1992 г.) ръководителите на ведомствата и организациите, областните управители и кметовете на общините, на които е възложено да прилагат съответните нормативни актове или да контролират тяхното изпълнение;

б) длъжностните лица и органите, овластени от съответния закон или указ;

в) (Изм. - ДВ, бр. 59 от 1992 г.) съдебните и прокурорските органи в предвидените от закон или указ случаи.

(2) (Изм. - ДВ, бр. 24 от 1987 г.) Ръководителите по буква "а" могат да възлагат правата си на наказващи органи на определени от тях длъжностни лица, когато това е предвидено в съответния закон, указ или постановление на Министерския съвет.

Чл. 48. (1) Административнонаказателната преписка се разглежда от административнонаказващия орган, в чийто район е било извършено нарушението. 

(2) Когато не може точно да се определи местоизвършването на нарушението, компетентен да разгледа преписката е административнонаказващият орган, в чийто район се намира местожителството на дееца, или органът, в района на който най-напред е било образувано производството.

Чл. 49. Когато сезираният административнонаказващ орган намери, че производството е от компетентност на друг орган, той го изпраща незабавно на този орган. 

Чл. 50. Споровете за компетентност по административнонаказателни производства между органи на едно и също ведомство или организация се решават от ръководителя на съответното ведомство или организация, а между органи от различни ведомства или организации - от окръжния съд, в чийто район се намира седалището на органа, който е съставил акта. 

Чл. 51. (1) Не може да участвува в разглеждането на административнонаказателна преписка и в издаването на наказателно постановление длъжностно лице, което: 

а) е пострадало от нарушението или е съпруг или роднина на нарушителя или пострадалия по права линия без ограничение и по съребрена линия - до четвърта степен;

б) е съставило акта за нарушението или е свидетел по него;

в) е заинтересувано от изхода на административното производство или има с нарушителя или пострадалия особени отношения, които пораждат основателни съмнения в неговото безпристрастие.

(2) При наличието на някои от посочените основания длъжностното лице трябва да се отведе.

(3) Отводи по същите основания могат да се правят и от нарушителя, и от пострадалия от нарушението.

Раздел IV. Производство по налагане на административните наказания
Чл. 52. (1) Наказващият орган е длъжен да се произнесе по административнонаказателната преписка в месечен срок от получаването й. 

(2) Ако се установи, че актът не е бил предявен на нарушителя, наказващият орган го връща веднага на актосъставителя.

(3) След получаване на преписката наказващият орган уведомява за съставения акт пострадалите от нарушението, ако има такива и адресите им са известни.

(4) Преди да се произнесе по преписката, наказващият орган проверява акта с оглед на неговата законосъобразност и обоснованост и преценява възраженията и събраните доказателства, а когато е необходимо, извършва и разследване на спорните обстоятелства. Разследването може да бъде възложено и на други длъжностни лица от същото ведомство.

Чл. 53. (1) Когато се установи, че нарушителят е извършил деянието виновно, ако няма основание за прилагането на чл. 28 и 29, наказващият орган издава наказателно постановление, с което налага на нарушителя съответно административно наказание. 

(2) Наказателно постановление се издава и когато е допусната нередовност в акта, стига да е установено по безспорен начин извършването на нарушението, самоличността на нарушителя и неговата вина.

Чл. 54. Когато се установи, че деянието не е нарушение, че нарушението не е извършено от лицето, посочено като нарушител, или че то не може да му се вмени във вина, наказващият орган прекратява преписката с мотивирана резолюция, като постановява да се върнат иззетите вещи, освен ако притежаването им е забранено, или да се заплати тяхната равностойност в случаите на чл. 46, ал. 4. Вещите, притежаването на които е забранено, не се връщат, а с тях се постъпва по реда, установен в съответните нормативни актове. 

Чл. 55. (1) При издаване на наказателното постановление наказващият орган се произнася и по искането за обезщетение на причинените от нарушението вреди. 

(2) Когато с нарушението са причинени вреди на държавно предприятие, учреждение или организация, наказващият орган се произнася по обезщетението и без да е предявено искане.

(3) Размерът на обезщетението за вредите се определя по предвидения ред, а когато няма такъв, може да бъде определен с помощта на вещо лице.

Чл. 56. Ако при решаване на въпроса за обезщетението наказващият орган срещне трудности от фактически или правен характер, производството по него се прекратява, а заинтересуваният се насочва да потърси обезщетение чрез съда на общо основание. 

Чл. 57. (1) Наказателното постановление трябва да съдържа: 

- собственото, бащиното и фамилното име и длъжността на лицето, което го е издало;

- датата на издаването и номерата на постановлението;

- датата на акта, въз основа на който се издава и името, длъжността и местослуженето на актосъставителя;

- (изм. - ДВ, бр. 59 от 1992 г.) собственото, бащиното и фамилното име на нарушителя и точния му адрес, единен граждански номер;

- описание на нарушението, датата и мястото, където е извършено, обстоятелствата, при които е извършено, както и на доказателствата, които го потвърждават;

- законните разпоредби, които са били нарушени виновно;

- вида и размера на наказанието;

- вещите, които се отнемат в полза на държавата;

- размера на обезщетението и на кого следва да се заплати;

- дали наказателното постановление подлежи на обжалване, в какъв срок и пред кой съд.

(2) Наказателното постановление се подписва от длъжностното лице, което го е издало.

Чл. 58. (1) Препис от наказателното постановление се връчва срещу подпис на нарушителя и на поискалия обезщетение. 

(2) Когато нарушителят или поискалият обезщетение не се намери на посочения от него адрес, а новият му адрес е неизвестен, наказващият орган отбелязва това върху наказателното постановление и то се счита за връчено от деня на отбелязването.

Раздел V. Обжалване на наказателните постановления
Чл. 59. (1) Наказателното постановление подлежи на обжалване пред районния съд, в района на който е извършено или довършено нарушението, а за нарушенията, извършени в чужбина - пред Софийския районен съд. 

(2) Нарушителят и поискалият обезщетение могат да обжалват постановлението в седемдневен срок от връчването му, а прокурорът може да подаде протест срещу него в двуседмичен срок от издаването му.

(3) (Изм. - ДВ, бр. 59 от 1992 г., бр. 110 от 1996 г., бр. 11 от 1998 г., изм. - ДВ, бр. 25 от 2002 г.) Не подлежат на обжалване наказателните постановления, с които е наложена глоба в размер до 10 лева включително, постановено е в полза на държавата отнемане на вещи на стойност до 10 лв. включително или е присъдено обезщетение за причинени вреди на същата стойност освен ако в специален закон е предвидено друго.

Чл. 60. (1) Обжалването на наказателното постановление става чрез наказващия орган, който го е издал. В жалбата се посочват всички доказателства, на които жалбоподателят се позовава. 

(2) В седемдневен срок от получаване на жалбата наказващият орган я изпраща заедно с цялата преписка на съответния районен съд, като в съпроводителното писмо посочва и доказателствата в подкрепа на обжалваното постановление.

Чл. 61. (1) При разглеждане на делото пред районния съд се призовават нарушителят, поискалите обезщетение, включително и тези по чл. 55, ал. 2, и учреждението или организацията, чийто орган е издал наказателното постановление, както и допуснатите от съда свидетели. 

(2) Съдът дава ход на делото и в случаите, когато жалбоподателят не е бил намерен на посочения от него адрес. Съдът дава ход на делото и в случаите, когато жалбоподателят, неподалият жалба нарушител или поискалият обезщетение не са били намерени на посочените от тях адреси.

Чл. 62. Прокурорът може да участвува в производството пред съда, ако намери това за необходимо. 

Чл. 63. (1) (Изм. - ДВ, бр. 28 от 1982 г., изм. - ДВ, бр. 59 от 1998 г.) Районният съд в състав само от съдия разглежда делото по същество и се произнася с решение, с което може да потвърди, да измени или отмени наказателното постановление. Решението подлежи на касационно обжалване пред окръжния съд по реда на Закона за Върховния административен съд. 

(2) В предвидените от закона случаи съдът може да прекрати производството с определение, което не подлежи на обжалване.

Раздел VI. Влизане в сила на наказателните постановления
Чл. 64. Влизат в сила наказателните постановления, които: 

а) не подлежат на обжалване;

б) не са били обжалвани в законния срок;

в) (Изм. - ДВ, бр. 59 от 1998 г.) са били обжалвани, но са били потвърдени или изменени от съда.

Раздел VII. Преглед по реда на надзора
(Отм. - ДВ, бр. 59 от 1998 г.) 

Чл. 65. - 69. (Отм. - ДВ, бр. 59 от 1998 г.)

Раздел VIII. Възобновяване на административнонаказателните производства
Чл. 70. Административнонаказателните производства, по които наказателните постановления са влезли в сила, както и решените и прекратените от съда дела, образувани във връзка с обжалване на наказателни постановления, подлежат на възобновяване, когато: 

а) с влязла в сила присъда се установи, че някои от доказателствата, въз основа на които е издадено наказателното постановление, решението или определението на съда са неистински;

б) с влязла в сила присъда се установи, че административнонаказващ орган, съдия или съдебен заседател е извършил престъпление във връзка с издаване на наказателното постановление, решението или определението на съда;

в) се открият обстоятелства или доказателства от съществено значение за разкриване на обективната истина, които не са били известни при издаване на постановлението, решението или определението на съда;

г) (нова - ДВ, бр. 28 от 1982 г.) ако с влязла в сила присъда се установи, че деянието, за което е наложено административното наказание, съставлява престъпление.

Чл. 71. Възобновяването на административнонаказателно производство се допуска, ако предложението по букви "а" и "б" на предходния член е направено в шестмесечен срок от влизане в сила на присъдата, а в случаите на буква "в" - в двегодишен срок от влизане в сила на наказателното постановление, решението или определението. 

Чл. 72. (1) Предложението за възобновяване се прави от окръжния прокурор и се разглежда от съответния окръжен съд. 

(2) С предложението прокурорът може да спре изпълнението на наказателното постановление или решението на съда.

Чл. 73. (1) Окръжният съд разглежда предложението в открито заседание с призоваване на страните. 

(2) Когато предложението е основателно, съдът постъпва съгласно разпоредбите на чл. 68.

Раздел IX. Изпълнение на наказателните постановления и решения на съда
Чл. 74. В тридневен срок от влизане в сила на наказателното постановление административнонаказващият орган, съответно съдът, предприема действие за привеждането му в изпълнение. 

Чл. 75. Когато е наложено наказанието обществено порицание, препис от наказателното постановление или решението на съда се изпраща на съответната обществена организация, в която наказаният членува, или на ръководството на предприятието, учреждението или организацията, където той работи, съобразно указаното в наказателното постановление или решението на съда. 

Чл. 76. Изпълнението на наказанието обществено порицание става чрез прочитане на наказателното постановление или решението на съда пред събрание на обществената организация или трудовия колектив, на което се поканва да присъствува и нарушителят. 

Чл. 77. (Изм. - ДВ, бр. 59 от 1992 г., отм. - ДВ, бр. 11 от 1998 г.) 

Чл. 78. (1) Когато е присъдено обезщетение в полза на държавно предприятие, кооперация или друга обществена организация, препис от наказателното постановление, съответно изпълнителният лист се изпраща служебно на съдебния изпълнител, като се уведомява заинтересуваният, в полза на когото е издаден. 

(2) Когато обезщетението е присъдено в полза на отделен гражданин, препис от наказателното постановление, съответно изпълнителният лист се издава по негово искане и се изпълнява от съответния съдебен изпълнител.

Чл. 79. (1) Наказателните постановления и решения на съда, с които са наложени глоби или са присъдени парични обезщетения в полза на държавата, се изпълняват по реда за събиране на държавните вземания. 

(2) Наказателните постановления и решения на съда, с които са присъдени парични обезщетения в полза на държавни предприятия, кооперации или други обществени организации или на граждани, се изпълняват по реда, предвиден в Гражданския процесуален кодекс.

Чл. 80. (Изм. - ДВ, бр. 59 от 1992 г., изм. - ДВ, бр. 25 от 2002 г.) Когато с наказателното постановление или решението на съда е постановено отнемане на вещи в полза на държавата, препис от тях се изпраща на Агенцията за държавни вземания за изпълнение. 

Чл. 81. (1) Наказателното постановление или решението на съда, с което е постановено временно лишаване от право да се упражнява определена професия или дейност, се изпълнява от органите, които признават това право и контролират упражняването му, и от ръководителя на предприятието, учреждението или организацията, където наказаният работи. 

(2) Ако наказаният заема длъжност по професия или дейност, от правото за упражняването на която е лишен, ръководителят на предприятието, учреждението или организацията го освобождава незабавно от тази длъжност.

Чл. 82. (1) Административното наказание не се изпълнява, ако са изтекли: 

а) две години, когато наложеното наказание е глоба;

б) шест месеца, когато наложеното наказание е временно лишаване от право да се упражнява определена професия или дейност;

в) три месеца, когато наложеното наказание е обществено порицание.

(2) Давността започва да тече от влизане в сила на акта, с който е наложено наказанието, и се прекъсва с всяко действие на надлежните органи, предприето спрямо наказания за изпълнение на наказанието. След завършване на действието, с което е прекъсната давността, започва да тече нова давност.

(3) Независимо от спирането или прекъсването на давността административното наказание не се изпълнява, ако е изтекъл срок, който надвишава с една втора срока по ал. 1.

(4) (Нова - ДВ, бр. 28 от 1982 г.) Разпоредбата на предходната алинея не се прилага по отношение на глобата, когато за събирането й в срока по ал. 1 е образувано изпълнително производство. Това се отнася и за висящите дела, давността по които не е изтекла до влизането на тази алинея в сила.

 

Глава четвърта. Особени разпоредби
Чл. 83. (1) (Доп. - ДВ, бр. 15 от 1998 г.) В предвидените в съответния закон, указ или постановление на Министерския съвет случаи на юридически лица и еднолични търговци може да се налага имуществена санкция за неизпълнение на задължения към държавата при осъществяване на тяхната дейност. 

(2) Санкцията по предходната алинея се налага по реда на този закон, доколкото в съответния нормативен акт не е предвиден друг ред.

Чл. 84. (Изм. - ДВ, бр. 59 от 1998 г.) Доколкото в този закон няма особени правила за призоваване и връчване на призовки и съобщения, извършване на опис и изземване на вещи, определяне разноски на свидетели и възнаграждения на вещи лица, изчисляване на срокове, както и за производството пред съда по разглеждане на жалби срещу наказателни постановления, на касационни жалби пред окръжния съд и предложения за възобновяване, се прилагат разпоредбите на Наказателно-процесуалния кодекс. 

Чл. 85. По отношение на изразите "длъжностно лице", "орган на власт" и "официален документ", употребени в този закон, се прилагат разпоредбите на Наказателния кодекс. 

Чл. 86. Административните нарушения, извършени преди влизане в сила на този закон, за които не са били съставени актове, се установяват и нарушителите се наказват по процесуалния ред, установен с този закон. 

Чл. 87. Висящите административнонаказателни производства се довършват по процесуалния ред, установен с този закон. 

 

Изменение на други закони
§ 1. Този закон отменя глава XXVIII от Наказателно-процесуалния кодекс. 

Препращането във всички нормативни актове към глава XXVIII от Наказателно-процесуалния кодекс се заменя с препращане към този закон.

§ 2. Препращането във всички нормативни актове към чл. 207, ал. 1 и чл. 207, ал. 3. 

§ 3. Член 271 от Наказателния кодекс се изменя, както следва: 

"271. Който не изпълни или наруши постановление, разпореждане или друг акт, издаден или приет от Министерския съвет, ако актът изрично се позовава на този член, се наказва с поправителен труд до шест месеца или с глоба до 400 лева."

В чл. 424, ал. 1 думите "и 271, ал. 1 и 3" се заличават. Заличава се и буква "б" на ал. 2.

§ 4. Отменява се буква "б" на чл. 5, ал. 1 от Закона за Инспекция за надзор по безопасността на труда при Министерския съвет. 

§ 5. - § 6. (Отм. - ДВ, бр. 11 от 1998 г.) 

§ 7. (Изм. - ДВ, бр. 102 от 1995 г., доп. - ДВ, бр. 96 от 2004 г., в сила от 30.11.2004 г.) Разпоредбите на чл. 13. 

§ 8. Във всички нормативни актове, с които са предвидени административни наказания, думата "конфискация" се заменя с "отнемане в полза на държавата". 

Изпълнението на настоящия закон се възлага на министъра на правосъдието.

 


ПРИЛОЖЕНИЕ № 4
ЗАКОН ЗА АДМИНИСТРАТИВНОТО ПРОИЗВОДСТВО
 

Обнародван, ДВ, бр. 90 от 13 ноември 1979 г., изм., бр. 9 от 1983 г., бр. 26 от 1988 г., бр. 94 от 1990 г., бр. 25 и 61 от 1991 г., бр. 19 от 1992 г., бр. 65 и 70 от 1995 г., изм. и доп., бр. 122 от 1997 г., изм., бр. 15 от 1998 г., изм. доп. ДВ бр. 45/2002 г., доп. ДВ. бр. 55/2003 г. - в сила от 17.12.2003 г.
 

Глава първа. Общи положения
Чл. 1. (1) Този закон урежда производството по издаване, обжалване и изпълнение на индивидуалните административни актове, доколкото в друг закон или указ не са установени особени правила. 

(2) Този закон се прилага и за индивидуалните административни актове на органите на стопанските и на обществените организации, когато са овластени да издават такива актове. 

Чл. 2. (1) (Изм. - ДВ, бр. 19 от 1992 г., изм. - ДВ, бр. 122 от 1997 г.) Индивидуални административни актове по смисъла на този закон са актовете, издавани от ръководители на ведомства, от кметовете на общините, от кметовете на кметства и на райони и от други органи на общинската изпълнителна власт, както и от други овластени за това органи, с които се създават права или задължения или се засягат права или законни интереси на отделни граждани или организации, както и отказите за издаване на такива актове. 

(2) Индивидуални административни актове са и решенията за издаване на документи от значение за признаване, упражняване или погасяване на права или задължения, както и отказите за издаване на такива документи. 

Чл. 3. Разпоредбите на закона не се прилагат за актовете: 

- (Изм. - ДВ, бр. 19 от 1992 г. ) на президента на републиката; 

- на Министерския съвет; 

- по планиране на социално-икономическото развитие и по определяне на цени; 

- с които се създават права или задължения за органи или организации, подчинени на органа, издал акта. 

Чл. 4. Когато с административния акт се засягат права или се създават задължения за граждани или за организации, прилагат се онези мерки, които са по-благоприятни за тях, ако и по този начин се постига целта на закона. 

Чл. 5. (Доп. - ДВ, бр. 122 от 1997 г.) По производствата за издаване, обжалване и изпълнение на административните актове не се събират държавни такси и не се заплащат разноски, освен ако това е предвидено в друг закон, както и в случаите на обжалване по съдебен ред по този закон. 

 

Глава втора. Издаване на административните актове
Чл. 6. (Изм. - ДВ, бр. 19 от 1992 г. и бр. 65 от 1995 г.) (1) Административният акт се издава от овластения за това орган съобразно предоставената му компетентност. 

(2) По-горестоящ орган не може да изземе за решаване въпрос от органа, овластен за неговото разглеждане и решаване, освен ако това е предвидено в друг закон. 

(3) Административният орган осъществява производството самостоятелно. 

(4) (Изм - ДВ, бр. 19 от 1992 г., бр. 65 от 1995 г., изм. - ДВ, бр. 122 от 1997 г.) Когато нормативен акт не определя органа, който трябва да издаде административен акт по въпроси от компетентността на органи на общинската изпълнителна власт, административният акт се издава от кмета на общината, а в случаите на чл. 46 от и местната администрация - от кмета на кмета на кметството или на района съобразно определените им правомощия от общинския съвет. 

(5) (Нова - ДВ, бр. 65 от 1995 г.) В случаите по ал. 4 актовете, свързани с управление на държавна собственост, се издават от областните управители. 

Чл. 7. (1) Производството по издаване на административен акт започва по инициатива на компетентния или на по-горестоящия административен орган, по устна или писмена молба на гражданин или организация, или по предложение на прокурора. 

(2) За започване на производството се уведомяват заинтересуваните граждани и организации. 

Чл. 8. Когато органът, който е започнал производството, установи, че административният акт трябва да се издаде от друг административен орган, той му изпраща незабавно преписката, като уведомява този, по чиято инициатива е започнало производството. 

Чл. 9. Не може да участвува в производството длъжностно лице, което е заинтересувано от изхода му или има с някои от заинтересуваните граждани или организации отношения, пораждащи основателни съмнения в неговото безпристрастие. В тези случаи по свой почин или по искане на някой от заинтересуваните то може да бъде отведено. 

Чл. 10. Заинтересуваните граждани и организации и техните законни представители могат да упълномощават други лица да ги представляват в административното производство. 

Чл. 11. (1) Административният акт се издава, след като се изяснят фактите и обстоятелствата от значение за случая и се обсъдят обясненията и възраженията на заинтересуваните граждани и организации. 

(2) За установяване на фактите и обстоятелствата могат да се използуват всички начини и средства, които не са забранени от закона, освен ако друг нормативен акт предписва доказването на някои факти или обстоятелства да стане по определен начин или с определени средства. 

(3) Доказването може да стане и с писмени декларации, когато това е предвидено в закон, указ или нормативен акт, издаден от Министерския съвет. 

Чл. 12. (1) Организациите са длъжни в определения от административния орган срок да дадат исканите им документи, сведения, обяснения и мнения. 

(2) Гражданите са длъжни да представят исканите им документи или предмети и да дават сведения от съществено значение за решаването на въпроса, освен ако това може да увреди правата или законните им интереси или да накърни достойнството им. 

Чл. 13. (1) Когато производството е започнало по молба или по предложение на прокурора, административният акт се издава най-късно 7 дни от постъпването им. 

(2) Когато е необходимо да се събират доказателства за съществени обстоятелства или да се даде възможност на други граждани и организации да се защитят, актът се издава не по-късно от един месец от започване на производството. 

(3) Когато органът е колективен, въпросът за издаването на акта се решава най-късно на първото заседание след изтичането на срока по предходните алинеи. 

(4) Когато трябва да се поиска съгласието или мнението на друг орган, срокът за издаването на акта се смята съответно продължен, но не с повече от един месец. Ако в определения срок мнението не бъде съобщено, актът може да се издаде и без него. 

(5) Когато издаването на акта зависи от предварителното решаване на въпрос от компетентност на друг орган, производството се спира до неговото решаване. 

Чл. 14. (1) Непроизнасянето в срок се смята за мълчалив отказ да се издаде актът. 

(2) Когато по административен или съдебен ред бъде отменен мълчалив отказ, смята се за отменен и изричният отказ, който е последвал преди решението за отмяна. 

(3) (Нова - доп. ДВ бр. 55/2003 г. - в сила от 17.12.2003 г.) Непроизнасянето в срок се смята за мълчаливо съгласие в случаите и при условията, предвидени в Закона за ограничаване на административното регулиране и административния контрол върху стопанската дейност. 

Чл. 15. (1) Административният орган издава административния акт или отказва издаването му с мотивирано решение. 

(2) Административният акт се издава в писмена форма и съдържа: 

- наименование на органа, който го издава; 

- наименование на акта; 

- фактически и правни основания за издаване на акта; 

- разпоредителна част, с която се определят правата или задълженията, начинът и срокът за изпълнението; 

- пред кой орган и в какъв срок актът може да се обжалва; 

- дата на издаване и подпис на лицето, издало акта, с означаване на длъжността му. Когато органът е колективен, актът се подписва от председателя и секретаря на този орган. 

(3) (Изм. доп. ДВ бр. 45/2002 г.) Когато с акта се удовлетворяват изцяло направените искания и не се засягат права или законни интереси на други граждани и организации, както и когато въпросът е свързан със защита на класифицирана информация, представляваща държавна или служебна тайна, посочва се само правното основание. 

Чл. 16. В административния акт се включва разпореждане за предварителното му изпълнение, когато това се налага, за да се осигури животът или здравето на гражданите, да се предотвратят загуби за народното стопанство или да се защитят други важни държавни или обществени интереси, както и при опасност, че може да бъде осуетено или сериозно затруднено изпълнението на акта. 

Чл. 17. (1) Административният акт, съответно отказът да се издаде акт, се съобщава в тридневен срок от издаването му на всички заинтересувани граждани и организации, включително и на тези, които не са участвували в производството. 

(2) (Изм. - ДВ, бр. 122 от 1997 г.) Съобщаването може да се извърши чрез устно уведомяване за съдържанието на акта, което се удостоверява с подпис или чрез отделно съобщение. Когато адресът на някои от заинтересуваните не е известен или той не живее на посочения от него адрес, съобщението се поставя на таблото за обявления в общината, района или кметството. В тези случаи съобщаването може да се направи и по друг обичаен начин. 

Чл. 18. (1) Преди изтичане на срока за обжалване административният орган може да отстрани допуснати непълноти в акта. За нанесените промени се съобщава на заинтересуваните. 

(2) Очевидни фактически грешки, допуснати в административния акт, могат да се поправят от органа, който го е издал, и след изтичане на срока за обжалване. 

 

Глава трета. Обжалване на административните актове
Раздел I. Обжалване по административен ред
Чл. 19. (1) Административните актове могат да се обжалват по административен ред пред по-горестоящия административен орган. 

(2) По административен ред може да се оспори съдържанието на документ. 

Чл. 20. (Изм. и доп. - ДВ, бр. 70 от 1995 г.) Не подлежат на обжалване по предвидения в този закон административен ред актовете: 

- (Изм. - ДВ, бр. 26 от 1988 г., бр. 19 от 1992 г.) на министрите, на ръководителите на другите ведомства, подчинени непосредствено на Министерския съвет, и на областните управители; 

- за които в специалните закони се предвижда обжалване направо пред съд или пред особена юрисдикция. 

Чл. 21. (1) Жалби могат да подават заинтересуваните граждани и организации. 

(2) С жалбата може да се оспори както законосъобразността, така и правилността на административния акт. 

(3) Прокурорът може да подава протест само относно законосъобразността на административния акт. 

Чл. 22. (1) Жалбата и протестът се подават в седемдневен срок от съобщението по чл. 17. 

(2) Мълчаливият отказ може да се обжалва в двуседмичен срок от изтичане на срока по чл. 13. 

Чл. 23. (1) До изтичане на срока за обжалване административният акт не се привежда в изпълнение, освен ако заинтересуваните заявят писмено, че няма да го обжалват. 

(2) Своевременно подадената жалба или протест спира изпълнението на административния акт. 

(3) Правилата по преходните алинеи не се прилагат в случаите, когато административният акт подлежи на незабавно изпълнение по силата на нормативен акт или административният орган е допуснал предварително изпълнение. 

Чл. 24. (1) Жалбата се подава в писмена форма чрез административния орган, чийто акт се обжалва. 

(2) В жалбата се посочват органът, до който се подава, името и адресът на жалбоподателя, актът, който се обжалва, органът, който го е издал, оплакванията и искането на жалбоподателя. 

(3) Към жалбата се прилагат и писмените доказателства, на които жалбоподателят се позовава. С нея може да се иска събирането на доказателства за факти и обстоятелства, които не са били взети предвид при издаването на акта или са настъпили след издаването му. 

Чл. 25. (1) Подадената след срока жалба се връща на подателя срещу разписка. 

(2) В седемдневен срок от връщането на жалбата може да се поиска възстановяване на срока, ако пропускането се дължи на особени непредвидени обстоятелства. Към искането се прилага върнатата жалба. 

(3) Искането за възстановяване на срока се разглежда от по-горестоящия административен орган, компетентен да разгледа жалбата. Ако искането е основателно, той нарежда да се спре изпълнението на акта и дава ход на жалбата, а ако е неоснователно - оставя жалбата без разглеждане. 

Чл. 26. (1) В седемдневен срок, а когато органът е колективен - в двуседмичен срок от получаването на жалбата или протеста, административният орган може да преразгледа въпроса и да оттегли сам обжалваният акт или да го измени, или да издаде съответен акт или документ, ако е отказал издаването му. В тези случаи той е длъжен да уведоми заинтересуваните. Новият акт подлежи на обжалване по административен ред на общо основание. 

(2) Когато административният орган не намери основание за пререшаване на въпроса, той изпраща незабавно жалбата или протеста заедно с цялата преписка на компетентния по-горестоящ административен орган. 

(3) Ако в седемдневен срок от изтичане на срока по ал. 1 жалбата или протестът не бъдат изпратени на по-горестоящия административен орган, жалбоподателят може да изпрати препис от жалбата, а прокурорът - от протеста направо до по-горестоящия орган или да го уведоми за допуснатото забавяне. По-горестоящият административен орган изисква преписката служебно. 

(4) При условията по ал. 1 и в едномесечен срок от съобщението за издаване на акта може да се преразгледа, от гледна точка на правилност и законосъобразност, и въпрос, решен с административен акт, който не подлежи на обжалване по административен ред. 

Чл. 27. (Изм.- ДВ, бр. 26 от 1988 г. и бр. 19 от 1992 г.) (1) Компетентен да разгледа жалбата или протеста е непосредствено по-горестоящият административен орган, на който е подчинен органът, издал обжалвания акт. 

(2) (Изм. - ДВ, бр. 19 от 1992 г., изм. - ДВ, бр. 122 от 1997 г.) Административните актове на специализираните изпълнителни органи на общинския съвет се обжалват пред кмета на общината, а административните актове, издавани от кметовете на кметства и на райони - пред кмета на общината. 

(3) (Изм. - ДВ, бр. 26 от 1988 г., бр. 19 от 1992 г., изм. - ДВ, бр. 122 от 1997 г.) Административните актове на кметовете на общини се обжалват пред областния управител. 

(4) (Отм. - ДВ, бр. 26 от 1988 г.) 

(5) (Отм. - ДВ, бр. 19 от 1992 г.) 

Чл. 28. По-горестоящият орган постановява решението си, след като обсъди обясненията и възраженията на заинтересуваните граждани и организации. Той може да събере и нови доказателства. 

Чл. 29. (1) По-горестоящият административен орган се произнася по жалбата в двуседмичен срок, а когато е колективен - в месечен срок от получаването й. 

(2) Когато по-горестоящият административен орган не се произнесе в срока по предходната алинея, жалбоподателят може да оспори законосъобразността на административния акт пред съда, ако актът подлежи на обжалване по съдебен ред. 

Чл. 30. (1) По-горестоящият административен орган се произнася с мотивирано решение, с което отменя изцяло или отчасти административния акт като незаконосъобразен или неправилен или отхвърля жалбата или протеста. 

(2) Когато административният орган противозаконно е отказал да издаде административен акт или документ, по-горестоящият административен орган го задължава да извърши това, като определя и срока. 

(3) Когато издаденият административен акт е незаконосъобразен или неправилен и вместо него трябва да се издаде друг, по-горестоящият административен орган връща преписката на органа, издал акта, със съответни задължителни указания. Ако въпросът е изяснен от фактическа страна, по-горестоящият орган може сам да издаде акта, ако за това няма законни пречки. 

Чл. 31. В тридневен срок от постановяване на решението по-горестоящият административен орган го съобщава на жалбоподателя, на прокурора, ако е участвувал в производството, и на другите заинтересувани граждани и организации, освен ако преписката се връща за преразглеждане. 

Чл. 32. (1) Влязъл в сила административен акт, който не е бил обжалван пред съда, може да бъде отменен или изменен от непосредствено по-горестоящия административен орган, а ако такъв няма - от органа, който го е издал, само при условията на чл. 231 от Гражданския процесуален кодекс по молба на заинтересувания или по предложение на прокурора. По предложение на прокурора актът може да бъде отменен или изменен и когато съществено е нарушен законът. Когато актът е бил обжалван пред съда, за отмяната му се прилагат правилата на Гражданския процесуален кодекс. 

(2) Когато от административния акт не са придобити права или е отказано издаването на документ, въпросът може да бъде преразгледан от административния орган и без да са налице условията по предходната алинея. В този случай преразглеждането може да се извърши и по инициатива на административния орган, по искане на заинтересуван гражданин или организация или по указания на по-горестоящ орган. 

(3) За срока за образуване на производство за отмяна по ал. 1 се прилагат разпоредбите на чл. 232 и 233, ал. 1 от Гражданския процесуален кодекс. 

(4) Новият административен акт може да се обжалва по реда на тази глава. Отказът за преразглеждане на въпроса по реда на ал. 2 не подлежи на обжалване. 

(5) Отменяването на административния акт по реда на този член не може да засегне правата, придобити от трети добросъвестни лица. 

Раздел II. Обжалване по съдебен ред
Чл. 33. (1) Административните актове могат да се обжалват по отношение на тяхната законосъобразност и пред съда. 

(2) Пред съда могат да се обжалват и административните актове, за които в специален закон е предвиден друг ред за административно обжалване. 

(3) С жалба или протест до съда не може да се оспорва съдържанието на документ. 

Чл. 34. (Изм.- ДВ, бр. 9 от 1983 г. и бр. 61 от 1991 г.) Не подлежат на обжалване по предвидения в този закон съдебен ред административните актове: 

- свързани непосредствено с отбраната и сигурността на страната; 

- (Изм. - ДВ, бр. 61 от 1991 г., изм. - ДВ, бр. 122 от 1997 г.) по Закона за сделките с валутни ценности и за валутния контрол; 

- (Отм. - ДВ, бр. 15 от 1998 г.) 

- за които със закон или указ е предвидено, че не подлежат на обжалване по съдебен ред или е определен друг ред за обжалване пред съд или пред особена юрисдикция. 

Чл. 35. (1) Засегнатите граждани и организации подават жалби, а прокурорът - протест. 

(2) Жалба или протест до съда може да се подаде, след като е изчерпана възможността или е изтекъл срокът за обжалване по административен ред. 

Чл. 36. (Изм. и доп. - ДВ, бр. 26 от 1988 г., бр. 19 от 1992 г., бр. 70 от 1995 г., изм. - ДВ, бр. 122 от 1997 г.) Когато обжалваният акт е издаден, одобрен или изменен от министър, ръководител на друго ведомство, непосредствено подчинено на Министерския съвет, от централно ръководство на обществена организация или от областен управител, компетентен да разгледа жалбата или протеста е Върховният административен съд, а в останалите случаи - окръжният съд, като за кмета на Столичната община това е Софийският градски съд. 

(2) (Изм. - ДВ, бр. 122 от 1997 г.) Върховният административен съд разглежда и жалбите и протестите срещу административни актове, които са били потвърдени от министър или ръководител на друго ведомство, непосредствено подчинено на Министерския съвет. 

Чл. 37. (Изм. - ДВ, бр. 25 от 1991 г. и бр. 19 от 1992 г., изм. - ДВ, бр. 122 от 1997 г.) (1) Жалбата и протестът се подават в четиринадесетдневен срок от съобщението по чл. 31, съответно от изтичането на срока по чл. 22 или чл. 29. 

(2) (Нова - ДВ, бр. 19 от 1992 г.) Жалба и протест за обявяване нищожността на административния акт могат да се подават без ограничения във времето. 

(3) (Изм. - ДВ, бр. 25 от 1991 г., предишна ал.2, бр. 19 от 1992 г.) Жалбата и протестът спират изпълнението на административния акт освен ако съдът разпореди друго. Когато административният орган е допуснал предварително изпълнение на акта, съдът по искане на заинтересуваната страна може да спре изпълнението му. 

Чл. 38. Жалбата и протестът се подават в писмена форма чрез административния орган, издал обжалвания акт. Към тях се прилагат преписи за този орган и за заинтересуваните граждани и организации, участвуващи в административното производство, както и писмените доказателства. 

Чл. 39. (1) В тридневен срок от получаването на жалбата или протеста, а когато актът не е подлежал на обжалване по административен ред - в тридневен срок от изтичане на срока по чл. 26, ал. 4, административният орган е длъжен да изпрати жалбата или протеста на съда заедно с цялата преписка. 

(2) Ако в срока по предходната алинея преписката не бъде изпратена на съда, жалбоподателят може да изпрати препис от жалбата, а прокурорът - от протеста направо до съда. Съдът изисква преписката служебно. 

Чл. 40. (1) Жалбата, подадена след изтичането на срока по чл. 37, ал. 1, се връща на подателя срещу разписка. 

(2) В седемдневен срок от връщането на жалбата може да се поиска възстановяване на срока, ако пропускането се дължи на особени непредвидени обстоятелства. Молбата за възстановяване на срока се изпраща незабавно на съда заедно с жалбата и цялата преписка. 

(3) Съдът се произнася с определение, което не подлежи на обжалване. 

Чл. 41. (1) Съдът разглежда жалбите и протестите в съдебно заседание в състав от трима съдии с участието на прокурор. 

(2) При разглеждането на жалбите и протестите се призовават органът, който е издал обжалвания акт, жалбоподателят и другите заинтересувани граждани и организации, участвуващи в административното производство. 

(3) Съдът преценява законосъобразността на административния акт, като проверява дали е издаден от компетентен орган и в съответната форма, спазени ли са процесуалноправните и материалноправните разпоредби по издаването му и съобразен ли е с целта, която преследва законът. 

(4) (Нова - ДВ, бр. 25 от 1991 г.) Съдът събира всички допустими по Гражданския процесуален кодекс доказателства. 

Чл. 42. (Изм. - ДВ, бр. 25 от 1991 г.) (1) Съдът може да отмени изцяло или отчасти административния акт, да го измени или да отхвърли жалбата. 

(2) Когато въпросът не е предоставен на преценката на административния орган, съдът решава делото по същество. 

(3) Извън случаите по предходната алинея, както и когато естеството на акта не позволява прилагането на предходната алинея, съдът отменя административния акт и изпраща преписката на съответния компетентен административен орган за решаване на въпроса по същество със задължителни указания по тълкуването и прилагането на закона. 

(4) При незаконен отказ да се издаде документ съдът задължава административния орган да го издаде, без да дава указания по съдържанието му. 

Чл. 43. (Отм. - ДВ, бр. 25 от 1991 г.) 

Чл. 44. (Изм. - ДВ, бр. 122 от 1997 г.) Решението на съда подлежи на касационно обжалване и на отмяна на влязло в сила решение по Закона за Върховния административен съд. 

Чл. 45. (Изм. - ДВ, бр. 122 от 1997 г.) По въпросите, които не са уредени в този раздел, окръжният съд прилага разпоредбите на Гражданския процесуален кодекс. 

 

Глава четвърта. Изпълнение на административните актове
Чл. 46. По реда на тази глава се изпълняват административните актове и решенията на съда в случаите по чл. 43, ал. 1. 

Чл. 47. (1) Изпълнението на административния акт става по инициатива на органа, който го е издал, или по искане на заинтересуван гражданин или организация. 

(2) Органът, който е издал административния акт, определя начина и срока за неговото изпълнение, ако това не е определено в акта. 

Чл. 48. (1) Административният акт се изпълнява от длъжностни лица, определени от органа, който го е издал, освен ако със закон изпълнението е възложено на друг орган. 

(2) Когато по-горестоящият административен орган е издал сам съответен административен акт, този акт се изпълнява от длъжностни лица, определени от органа, който е издал първоначалния акт. 

(3) (Изм. - ДВ, бр. 19 от 1992 г.) Когато поради естеството на задължението или по друга причина актът не може да бъде изпълнен от органа, който го е издал, и в друг закон не е определен орган по изпълнението, то се извършва от съответния орган на общинската изпълнителна власт по нареждане на кмета на общината. 

Чл. 49. (1) Преди да пристъпи към принудителни действия, органът по изпълнението определя срок за доброволно изпълнение. 

(2) Ако задължението не бъде изпълнено доброволно, задължените лица се уведомяват за деня и начина на принудителното изпълнение. 

Чл. 50. (1) Изпълнението се извършва срещу лицата, задължени с административния акт. При смърт на задължено лице изпълнението се извършва срещу неговите наследници, ако изпълнителното действие не е от личен характер. 

(2) Когато има възможност изпълнението да се извърши по няколко начина и с прилагане на различни средства, използуват се начините и средствата, които са най-благоприятни за задълженото лице. 

(3) (Изм. - ДВ, бр. 19 от 1992 г.) Когато естеството на задължението налага, органът по изпълнението може да иска съдействие от органите на Националната полиция, а ако изпълнението е насочено срещу военнослужещ или срещу служител на Министерството на вътрешните работи - от съответния началник. При необходимост може да се иска съдействие и от други органи. 

Чл. 51. Когато административният акт бъде отменен, след като е започнало неговото изпълнение, административният орган е длъжен в срок от един месец да възстанови нарушеното право, а ако това е невъзможно - да удовлетвори засегнатото лице по друг законен начин. 

Чл. 52. (1) Незаконосъобразните действия по изпълнението могат да се обжалват в седемдневен срок от започването им пред по-горестоящия административен орган. 

(2) Жалбата не спира изпълнението, освен ако органът, овластен да се произнесе по нея, разпореди друго. 

(3) Решението не подлежи на обжалване. 

 

Глава пета. Административнонаказателни разпоредби
Чл. 53. (Изм. - ДВ, бр. 25 от 1991 г., изм. - ДВ, бр. 122 от 1997 г.) Наказва се с глоба до 80 000 лв., ако не подлежи на по-тежко наказание, длъжностно лице, което не изпълни нареждане на по-горестоящ административен орган или предписание на съд да издаде съответен административен акт или документ. 

Чл. 54. (Изм. - ДВ, бр. 25 от 1991 г., изм. - ДВ, бр. 122 от 1997 г.) Наказва се с глоба до 40 000 лв., ако не подлежи на по-тежко наказание, длъжностно лице, което без уважителни причини: 

- не се произнесе в срок по молба или предложение за издаване на административен акт или по жалба или протест срещу такъв акт; 

- не препрати своевременно жалба или протест срещу административен акт на по-горестоящия административен орган или на съда. 

Чл. 55. (Изм. - ДВ, бр. 25 от 1991 г., изм. - ДВ, бр. 122 от 1997 г.) Който не изпълни друго задължение, произтичащо от този закон или от нормативен акт по прилагането му, се наказва с глоба до 20 000 лв., ако не подлежи на по-тежко наказание. 

Чл. 56. (1) (Изм. - ДВ, бр. 26 от 1988 г., бр. 94 от 1990 г.) Актовете за установяване на нарушенията се съставят от длъжностни лица на по-горестоящите административни органи, а наказателните постановления се издават от техните ръководители. 

(2) Установяването на нарушенията, издаването, обжалването и изпълнението на наказателните постановления става по реда, определен от 

 

Допълнителни разпоредби
§ 1. Навсякъде, където в закона се говори за административни актове, имат се пред вид индивидуалните административни актове, а където се говори за административни органи - органите, овластени да издават такива актове. 

§ 2. "Организации" по смисъла на този закон са учрежденията, предприятията, стопанските и обществените организации. 

 

Преходни и заключителни разпоредби
§ 3. За производства, заварени при влизане на този закон в сила, се прилага досегашният ред. 

§ 4. Този закон отменя Закона за административното производство (Обн. - ДВ, бр. 53 от 1970 г.). 

§ 5. (Нов - ДВ, бр. 19 от 1992 г.) До назначаването на околийски управител актовете на кметовете на населените места и на кметовете на общините се обжалват пред областния управител. 

§ 6. (Предишен § 5 - ДВ, бр. 19 от 1992 г.) Изпълнението на закона се възлага на министъра на правосъдието. 

 

Преходни разпоредби
КЪМ ЗАКОНА ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА АДМИНИСТРАТИВНОТО ПРОИЗВОДСТВО (ДВ, БР. 70 ОТ 1995 Г.) 

§ 3. За заварените производства при влизането на този закон в сила се прилага досегашният ред. 

 

Преходни разпоредби
КЪМ ЗАКОНА ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА АДМИНИСТРАТИВНОТО ПРОИЗВОДСТВО 

(ДВ, БР. 70 ОТ 1995 Г.) 

§ 3. За заварените производства при влизането на този закон в сила се прилага досегашният ред. 

 


ПРИЛОЖЕНИЕ № 5
ЗАКОН ЗА ДЪРЖАВНИЯ СЛУЖИТЕЛ
 

(обн., ДВ, бр. 67 от 27 юли 1999 г.; изм., бр. 1 от 2000 г.; изм. и доп., бр. 25, 99, 110 от 2001 г.; изм., бр. 45 от 2002 г.; изм. и доп.,бр. 95 от 2003 г.; изм., бр. 70 от 2004 г.; изм. и доп., бр. 19 от 1 март 2005 г.)
 

Глава първа. Общи положения
Предмет
Чл. 1. С този закон се уреждат възникването, съдържанието и прекратяването на служебните правоотношения между държавата и държавния служител при и по повод изпълнението на държавната служба, доколкото друго не е предвидено в специален закон. 

Държавен служител
Чл. 2. (изм., ДВ, бр. 95 от 2003 г.)
(1) Държавен служител е лице, което по силата на административен акт за назначаване заема платена щатна длъжност в държавната администрация и подпомага орган на държавната власт при осъществяване на неговите правомощия. 

(2) Длъжностите, които се заемат от държавни служители, се определят в Единен класификатор на длъжностите в администрацията, който се приема от Министерския съвет и се обнародва в "Държавен вестник".

(3) Длъжностното разписание се утвърждава от органа по назначаването на съответната администрация.

(4) Длъжностните характеристики се утвърждават от административния секретар или от упълномощен от него служител на ръководна длъжност. Структурата на длъжностните характеристики и процедурите за тяхното разработване и изменение се определят с наредба на министъра на държавната администрация. 

Изключения
Чл. 3. Не са държавни служители по смисъла на този закон:

1. членовете на политическите кабинети, заместник областните управители и заместник-кметовете на общините;

2. лицата, които изпълняват технически функции в администрацията. 

Изисквания при изпълнение на държавната служба
Чл. 4. (1) Държавният служител при изпълнение на своята служба се ръководи от:

1. закона и законосъобразните актове на органите на държавната власт;

2. спазването и защитата на правата, законните интереси и свободите на гражданите;

3. интересите на държавата.

(2) Държавният служител при изпълнение на своята служба трябва да бъде политически неутрален. 

Видове държавни служители
Чл. 5. (1) В зависимост от характера на служебните си задължения и степента на професионалната си подготовка държавните служители са ръководни служители и експерти.

(2) Ръководният служител ръководи административно звено и носи отговорността за неговата работа.

(3) Експертът изпълнява служба, подпомагаща осъществяването на функции на държавната власт. 

 

Глава втора. Възникване на служебното правоотношение 
Изпълнение на държавна служба
Чл. 6. (1) (пред. чл. 6, ДВ, бр. 99 от 2001 г.) Държавният служител изпълнява държавната служба въз основа на назначаване от компетентен орган на държавна власт. 

(2) (нова, ДВ, бр. 99 от 2001 г.) Органът по назначаването може да възложи отделни свои правомощия по служебното правоотношение на административния секретар, с изключение на назначаването и прекратяването на правоотношението, както и налагането на дисциплинарни наказания. 

Условия за назначаване
Чл. 7. (1) За държавен служител може да бъде назначено лице, което:

1. е български гражданин;

2. е навършило пълнолетие;

3. не е поставено под запрещение;

4. не е осъждано за умишлено престъпление от общ характер на лишаване от свобода;

5. не е лишено по съответен ред от правото да заема определена длъжност;

6. отговаря на специфичните изисквания, предвидени в нормативните актове за заемане на съответната длъжност.

(2) Не може да бъде назначавано за държавен служител лице, което:

1. (изм., ДВ, бр. 95 от 2003 г.) би се оказало в йерархическа връзка на ръководство и контрол със съпруг или съпруга, роднина по права линия без ограничения, по съребрена линия до четвърта степен включително или по сватовство до четвърта степен включително; 

2. (доп., ДВ, бр. 95 от 2003 г.) е едноличен търговец, неограничено отговорен съдружник в търговско дружество, управител или изпълнителен член на търговско дружество, търговски пълномощник, търговски представител (прокурист), ликвидатор или синдик;

3. е народен представител;

4. (изм., ДВ, бр. 95 от 2003 г.) е съветник в общински съвет - само за съответната общинска администрация;

5. заема ръководна или контролна длъжност в политическа партия;

6. работи по трудово правоотношение, освен като преподавател във висше училище.

(3) На ръководни длъжности могат да бъдат назначавани само лица с висше образование.

(4) При заемане на държавна служба не се допускат дискриминация, привилегии или ограничения, основани на раса, народност, етническа принадлежност, пол, произход, религия, убеждения, членуване в политически, синдикални и други обществени организации или движения, лично, обществено и имуществено положение. 

Заявление за назначаване на държавна служба
Чл. 8. (1) За заемане на държавна служба се подава писмено заявление за назначаване. 

(2) Към заявлението се прилагат необходимите документи за заемането на съответната длъжност, определени в наредба на министъра на държавната администрация.

(3) При подаването на заявлението за заемане на държавна служба кандидатът подписва декларация за обстоятелствата по чл.7, ал.2. 

Основание за възникване на служебното правоотношение
Чл. 9. (1) Служебното правоотношение възниква въз основа на административен акт.

(2) (изм., ДВ, бр. 95 от 2003 г.) Служебното правоотношение е за неопределен срок, освен когато в закон е посочено друго. 

Задължителен конкурс
(загл. изм., ДВ, бр. 95 от 2003 г.)
Чл. 10. (изм., ДВ, бр. 95 от 2003 г.)
(1) Постъпването на държавна служба в съответната администрация задължително се предхожда от конкурс.

(2) Назначаването на всяка длъжност на държавен служител се извършва чрез конкуренция, основана на професионални качества. 

Обявяване на конкурс
(загл. ново, ДВ, бр. 95 от 2003 г.)
Чл. 10а (нов, ДВ, бр. 95 от 2003 г.)
(1) Конкурсът се обявява от органа по назначаването, който със заповед определя: 

1. длъжността, за която се провежда конкурсът;

2. минималните и специфичните изисквания, предвидени в нормативните актове за заемане на съответната длъжност;

3. начина за провеждане на конкурса;

4. необходимите документи, мястото и срока за подаването им, който не може да бъде по-кратък от 10 дни и по-дълъг от 14 дни от публикуването на обявлението за конкурса;

5. общодостъпното място, на което ще се обявяват списъците или други съобщения във връзка с конкурса.

(2) Обявлението за конкурса се публикува в регистъра по чл.61, ал.1 от Закона за администрацията, в един централен или местен ежедневник и се поставя на общодостъпното място по ал.1, т.5. В обявлението трябва да се съдържат всички данни по ал.1. 

Конкурсна комисия
(загл. ново, ДВ, бр. 95 от 2003 г.)
Чл. 10б. (нов, ДВ, бр. 95 от 2003 г.)
(1) Конкурсната комисия се състои от трима до седем членове.

(2) Поименният състав на комисията се определя със заповед на органа по назначаването. В състава на комисията задължително се включват непосредственият ръководител на свободната длъжност, служител или лице с юридическо образование и представител на звеното "Човешки ресурси". В нея могат да участват и представители на синдикалните организации на държавните служители от съответната администрация, както и външни специалисти в съответната област.

(3) Министерският съвет определя с решение числеността и състава на специална комисия за провеждане на конкурсите за длъжността главен секретар в администрацията, освен ако в закон е предвидено друго.

(4) Комисията по ал.3 провежда конкурсна процедура и за ръководните длъжности в новосъздадени администрации. 

Допускане до конкурс 
(загл. ново, ДВ, бр.95 от 2003 г.)
Чл. 10в (нов, ДВ, бр.95 от 2003 г.)
(1) Допускането на кандидатите до конкурса се извършва от конкурсната комисия. До участие не се допускат лица, които не са представили необходимите документи и не отговарят на минималните и специфичните изисквания, предвидени в нормативните актове за заемане на съответната длъжност. 

(2) Конкурсната комисия изготвя списъци на допуснатите и недопуснатите кандидати, които поставя на общодостъпно място в съответната администрация и обявява в електронната й страница, при наличие на такава, на седмия ден от крайната дата за подаване на документите. Комисията посочва датата на провеждане на конкурса, която не може да бъде по-рано от 14 дни след изтичането на срока за подаване на документите, часа за започване и мястото на провеждане на конкурса.

(3) В списъка на недопуснатите кандидати се посочват основанията за недопускане.

(4) Недопускането до участие в конкурса подлежи на административен контрол пред органа по назначаването в тридневен срок от обявяването на списъка. Органът по назначаването се произнася в тридневен срок. Жалбата не спира конкурсната процедура. Решението на органа по назначаването не подлежи на съдебен контрол. 

Участие в конкурс 
(загл. ново, ДВ, бр. 95 от 2003 г.)
Чл. 10г (нов, ДВ, бр. 95 от 2003 г.) За участие в конкурса не се изисква съгласие на работодателя или на органа по назначаването, като кандидатът има право на неплатен отпуск за дните на участие в конкурса и до два дни за пътуване, когато конкурсът се провежда в друго населено място. Отпускът се зачита за трудов или служебен стаж. 

Провеждане на конкурс 
(загл. ново, ДВ, бр.95 от 2003 г.)
Чл. 10д (нов, ДВ, бр. 95 от 2003 г.)
(1) Конкурсната комисия провежда конкурса по обявения начин, като преценява професионалните и деловите качества на кандидатите и класира до трима от успешно издържалите конкурса. За проведения конкурс се съставя протокол. Протоколът и всички документи на класираните кандидати се представят на органа по назначаването.

(2) Преценката на комисията и класирането на кандидатите не подлежат на съдебен контрол.

(3) Допуснатите кандидати, които не са класирани, могат да възразят пред органа по назначаването в 7-дневен срок от получаването на протокола на комисията. При основателност на възраженията органът по назначаването прекратява конкурсната процедура и насрочва нов конкурс. Решението на органа по назначаването не подлежи на съдебен контрол.

(4) След приключване на конкурсната процедура органът по назначаването издава акт за назначаване на един от класираните кандидати. 

Подзаконова уредба 
(загл. ново, ДВ, бр. 95 от 2003 г.)
Чл. 10е (нов, ДВ, бр. 95 от 2003 г.) Процедурата и начините за провеждане на конкурсите се определят с наредба на Министерския съвет. 

Реквизити на акта за назначаване
Чл. 11. (1) Административният акт за назначаване се издава в писмена форма. 

(2) Актът за назначаване трябва да съдържа:

1. наименованието на акта;

2. наименованието на органа, който го е издал;

3. правното основание за назначаването;

4. трите имена на назначаваното лице;

5. наименованието на длъжността, на която лицето се назначава, и ранга, който му се определя;

6. (изм., ДВ, бр. 95 от 2003 г.) размера на основната заплата и допълнителните възнаграждения;

7. дата на издаване и подпис на лицето, издало акта. 

(3) В акта за назначаване могат да се определят мястото и характерът на работата, както и допълнителни условия, свързани със спецификата на длъжността.

(4) Актът за назначаване се връчва срещу подпис на назначеното лице. 

Срок за изпитване
Чл. 12. (изм., ДВ, бр. 95 от 2003 г.)
(1) Когато кандидатът се назначава за първи път на държавна служба, в едногодишен срок, считано от датата на встъпване в длъжност, органът по назначаването може да прекрати служебното правоотношение без предизвестие. В случай че правоотношението се измени преди изтичането на срока, срокът за изпитване продължава да тече при следващото служебно правоотношение.

(2) Ако в срока по ал.1 служебното правоотношение бъде прекратено, при постъпване на държавна служба в друга администрация започва да тече нов срок за изпитване.

(3) Срокът за изпитване не тече през времето, през което държавният служител е бил в законоустановен отпуск. 

Заемане на стажантски длъжности
Чл. 13. (1) Когато за заемане на определена длъжност е предвидено наличие на предварителен стаж, се определят стажантски длъжности.

(2) Назначаването на стажанти се извършва с административен акт на компетентния орган, който определя времетраенето на стажа, звеното, в което се осъществява, и размера на заплатата.

(3) През време на стажа на стажанта се осигурява практическо и теоретическо обучение, необходимо за изпълнение на изискванията на държавната служба. Времетраенето му се признава за служебен стаж. 

Постъпване на служба
Чл. 14. (1) Постъпването на служба става в 10-дневен срок от датата на издаването на акта за назначаване, което се удостоверява писмено. Служебното правоотношение възниква от деня на встъпване в длъжност.

(2) Преди постъпването си на служба държавният служител е длъжен да положи клетва със следното съдържание: "Кълна се при изпълнение на държавната служба да спазвам и да се ръководя от Конституцията и законите на Република България и да изпълнявам добросъвестно служебните си задължения съобразно интересите на държавата."

(3) Полагането на клетва се удостоверява с подписването на клетвен лист.

(4) Ако назначеният служител не положи клетва или не встъпи в длъжност в срока по ал. 1 по уважителни причини, органът по назначаването определя със заповед нов срок за встъпване. 

(5) Ако назначеният служител не встъпи в длъжност или не положи клетвата, актът за назначаване се отменя от органа по назначаването.

(6) (изм., ДВ, бр. 95 от 2003 г.) В случаите по ал.5 органът по назначаването може да издаде акт за назначаване на друг класиран от конкурсната комисия участник. 

Служебно правоотношение по заместване
Чл. 15. (1) (изм., ДВ, бр. 95 от 2003 г.) Държавният служител може да бъде назначаван за определен срок за заместване на държавен служител, който отсъства от работа повече от три месеца.

(2) (изм., ДВ, бр. 95 от 2003 г.) Служебното правоотношение по ал.1 може да възникне и без провеждане на конкурс при спазване на условията за назначаване.

(3) При заместване страните имат същите права и задължения както при редовно служебно правоотношение.

(4) (отм., ДВ, бр. 95 от 2003 г.)
(5) (отм., ДВ, бр. 95 от 2003 г.) 

Допълнително служебно правоотношение при незаета длъжност
(загл. изм., ДВ, бр. 95 от 2003 г.)
Чл. 16. (изм., ДВ, бр. 95 от 2003 г.)
(1) Органът по назначаването може да предложи на определен държавен служител работа по вътрешно съвместителство за срок до назначаването на служител на незаетата длъжност.

(2) Срокът по ал.1 не може да бъде по-дълъг от 6 месеца.

(3) В случая по ал.1 държавният служител получава заедно със заплатата си и 50 на сто от минималния размер на основната заплата за незаетата длъжност.

(4)Органът по назначението при наличие на свободна щатна длъжност, за която не се е явил кандидат, може да предложи на определен държавен служител работа по вътрешно съвместителство за определен срок.

В случаите по ал.1 разпределението на работното време и определянето на задълженията на държавния служител става при спазване на изискванията за продължителност на междуседмичната и междудневната почивка. 

Служебно досие
Чл. 17. (1) За всеки държавен служител съответната администрация съставя и води служебно досие.

(2) В служебното досие се отразяват постъпването и освобождаването от държавна служба, длъжностната характеристика, професионалното развитие, наградите, поощренията и отличията, които е получил, отпуските, наложените наказания, както и декларациите по чл.29.

(3) (доп., ДВ, бр. 95 от 2003 г.) Разгласяване на сведения от служебното досие на държавния служител не се допуска без неговото изрично писмено съгласие.

(4) Държавният служител има право да се запознае с досието си при поискване, както и да получава копия от съхраняваните документи.

(5) Служебното досие се съхранява десет години след прекратяването на служебното правоотношение.

(6) При преминаване на служба от една администрация в друга служебното досие се изпраща за съхранение при администрацията на новоназначението. 

  

Глава трета. Статут на държавния служител
Раздел I. Общи положения
Основни принципи при изпълнението на държавната служба
Чл. 18. Изпълнението на държавната служба се основава на принципите на законност, лоялност, отговорност, стабилитет, политическа неутралност и йерархична подчиненост. 

Условия за изпълнение на държавната служба
Чл. 19. Държавата създава необходимите условия за изпълнението на задълженията на държавния служител, като го защитава при законосъобразното изпълнение на служебните задължения и обезщетява него и семейството му за вреди, причинени при и по повод на изпълнение на държавната служба. 

Раздел II. Задължения на държавния служител
Задължения към гражданите
Чл. 20. (1) Държавният служител е длъжен да се произнася без забава по искането на гражданите. Той трябва да удовлетворява точно и своевременно тези от тях, които са законосъобразни, и да съдейства за признаването на техните права и законни интереси.

(2) Държавният служител е длъжен да не проявява грубост, невъзпитание и неуважение към гражданите, които обслужва. 

Начин на изпълнение на държавната служба
Чл. 21. (1) Държавният служител е длъжен да изпълнява задълженията си точно, добросъвестно и безпристрастно в съответствие със законите на страната и устройствения правилник на съответната администрация.

(2) Задълженията на държавния служител се определят в неговата длъжностна характеристика.

(3) Допълнителни задължения могат да бъдат възлагани на държавния служител само в предписаните в този закон случаи. 

Задължение за подпомагане и съдействие на органите на държавната власт
Чл. 22. Държавният служител е длъжен активно да подпомага и съдейства на органите на държавната власт при осъществяване на техните правомощия. 

Задължение за спазване на работното време
Чл. 23. Държавният служител е длъжен да спазва установеното работно време и да го използва за изпълнение на възложените му задължения. 

Йерархична подчиненост
Чл. 24. (1) Държавният служител е длъжен да изпълнява законосъобразните актове и заповеди на по-горестоящите органи и държавни служители.

(2) Държавният служител не е длъжен да изпълни неправомерна заповед, издадена по установения ред, когато тя съдържа очевидно за него правонарушение.

(3) Държавният служител може да поиска писмено потвърждаване на служебния акт, когато в отправената до него устна заповед се съдържа очевидно за него правонарушение.

(4) Държавният служител не е длъжен да изпълни нареждане, насочено срещу него, неговата съпруга или съпруг, роднини по права линия без ограничения, по съребрена линия до четвърта степен и по сватовство до втора степен включително. В такъв случай той е длъжен незабавно да уведоми органа, от когото е получил нареждането, който от своя страна трябва да възложи изпълнението на друг служител или да го извърши сам. 

Защита на класифицираната информация, представляваща държавна или служебна тайна
(загл.изм., ДВ, бр. 45 от 2002 г.)
Чл.25. (изм., ДВ, бр. 45 от 2002 г.)
(1) Държавният служител е длъжен да защитава класифицираната информация, представляваща държавна или служебна тайна, станала му известна при или по повод изпълнение на служебните му задължения.

(2) Класифицираната информация, представляваща държавна или служебна тайна, както и редът за работа с нея се определят със закон. 

Забрана за изявления
Чл. 26. (отм., ДВ, бр. 95 от 2003 г.)
Задължение за уведомяване
Чл. 27. Когато по време на осъществяване на служебното правоотношение за държавния служител възникне някое от основанията за недопустимост по чл.7, ал.2 от този закон, той е длъжен в 7-дневен срок от настъпването на това основание да уведоми органа по назначаването за несъвместимостта с изпълняваната служба. 

Задължение за опазване престижа на държавната служба
Чл. 28. (1) (пред. чл. 28, доп., ДВ, бр. 95 от 2003 г.) При изпълнение на служебните си задължения и в обществения си живот държавният служител е длъжен да има поведение, което да не уронва престижа на държавната служба и да съответства на Кодекса за поведение на служителите в държавната администрация. 

(2) (нова, ДВ, бр. 95 от 2003 г.) Кодексът за поведение на служителите в държавната администрация се приема от Министерския съвет и се обнародва в "Държавен вестник". 

Задължение за деклариране на имотното състояние
Чл. 29. При встъпването си в длъжност и всяка година до 31 март държавният служител е длъжен да декларира своето имотно състояние пред органа по назначаването. 

Задължение за разкриване и за избягване на конфликт на интереси
(загл. ново, ДВ, бр. 95 от 2003 г.)
Чл. 29а (нов, ДВ, бр. 95 от 2003 г.)
(1) Държавният служител е длъжен всяка година до 31 март по образец, утвърден от министъра на държавната администрация, да декларира писмено пред органа по назначаването всеки търговски, финансов или друг делови интерес, който той или свързани с него лица имат във връзка с функциите на администрацията, в която работи.

(2) Държавният служител е длъжен да не участва при обсъждането, подготовката и вземането на решения, когато той или свързаните с него лица са заинтересувани от съответното решение или когато има със заинтересуваните лица отношения, пораждащи основателни съмнения в неговата безпристрастност.

(3) В случаите по ал.2 държавният служител писмено уведомява органа по назначаването. 

Раздел III. Орган по назначаването
Задължения
Чл. 30. Органът по назначаването е длъжен:

1. да осигури на държавния служител необходимите условия за изпълнение на държавната служба;

2. да не възлага допълнителни задължения на държавния служител извън определените му в длъжностната характеристика; 

3. да изплаща по установения ред и в срок заплатата на държавния служител;

4. да осигури държавния служител по предвидения в закона ред. 

Контрол от Държавната административна комисия
Чл. 31. (отм., ДВ, бр. 95 от 2003 г.)
Раздел IV. Права на държавния служител
Право на заплата
Чл. 32. (1) (изм., ДВ, бр. 95 от 2003 г.) За изпълнение на държавната служба държавният служител има право на брутна заплата, която включва основна заплата и допълнителни възнаграждения.

(2) (отм., ДВ, бр. 95 от 2003 г.) 

Право на почивка
Чл. 33. При изпълнение на държавната служба държавният служител има право на почивки по време на работния ден, на междуседмична и междудневна почивка и на обявени официални празници. 

Право на отпуск
Чл. 34. (1) Държавният служител има право на редовен платен годишен отпуск.

(2) Държавният служител има право и на допълнителен отпуск, на служебен отпуск, на отпуск за изпълнение на обществени задължения, на отпуск по социалното осигуряване и на неплатен отпуск. 

Професионална квалификация
Чл. 35. (1) Органът по назначаването осигурява условия за повишаване на професионалната квалификация и преквалификация на държавния служител.

(2) Когато нуждите на службата налагат, разходите за повишаване на професионалната квалификация и преквалификация на държавния служител са за сметка на съответната администрация. 

(3) (изм., ДВ, бр. 95 от 2003 г.) Държавният служител, изпратен на обучение с обща продължителност повече от един месец в рамките на една календарна година при условията на ал.2, се задължава да работи в съответната администрация за период от една до три години. Условията и конкретният срок се уговарят между органа по назначаването и държавния служител. При виновно неизпълнение на задълженията от страна на държавния служител той възстановява разходите по обучението съответно на неизпълнението. 

(4) (нова,ДВ,бр.95 от 2003 г.) Органът по назначаването или лицето по чл.6, ал.2 утвърждава годишен план за обучение на служителите в съответната администрация.

(5) (нова, ДВ, бр. 95 от 2003 г.) Въз основа на утвърдените годишни планове за обучение министърът на държавната администрация утвърждава обобщения план за обучение на служителите в администрацията съобразно средствата, предвидени за обучение в държавния бюджет за съответната година.

(6) (нова, ДВ, бр. 95 от 2003 г.) Ежегодно със закона за държавния бюджет на Република България се определят средства за повишаване на професионалната квалификация и преквалификация на служителите в администрацията в размер до 0,8 на сто от планираните средства за работна заплата. 

Провеждане на обучение 
(загл. ново, ДВ, бр. 95 от 2003 г.)
Чл. 35а (нов, ДВ, бр. 95 от 2003 г.)
(1) За осъществяване на обучение за повишаване на професионалната квалификация и преквалификация на служителите в държавната администрация се създава Институт по публична администрация и европейска интеграция със статут на изпълнителна агенция към министъра на държавната администрация. 

(2) На задължително обучение подлежат постъпилите за първи път на държавна служба, както и назначените за първи път на ръководна длъжност държавни служители.

(3) Органът по назначаването е длъжен да осигури обучението на лицата по ал.2 в едногодишен срок от встъпването им в длъжност.

(4) Финансирането на обучението по ал. 2 се осъществява от средствата по чл.35, ал.6. 

Повишаване в държавна служба
Чл. 36. (1) (отм., ДВ, бр. 95 от 2003 г.)
(2) Повишаването в държавна служба се осъществява чрез последователно преминаване в по-висок ранг или длъжност. 

Предсрочно повишаване в ранг
Чл. 37. (отм., ДВ, бр. 95 от 2003 г.) 

Социално и здравно осигуряване
Чл. 38. (1) (изм., ДВ, бр. 95 от 2003 г.) Държавният служител има право на задължително социално и здравно осигуряване. 

(2) (изм., ДВ, бр. 1 от 2000 г.) Осигуряването на държавния служител става за сметка на съответните бюджети. 

Право на обезщетение
Чл. 39. Държавният служител има право на обезщетение в предвидените от закона случаи. 

Представително, униформено и специално облекло
(загл. изм., ДВ, бр. 95 от 2003 г.)
Чл. 40. (1) (пред. чл. 40, ДВ, бр. 95 от 2003 г.) За осъществяване на служебните си задължения държавният служител има право на представително и униформено облекло при условия и по ред, определени от Министерския съвет.

(2) (нова, ДВ, бр. 95 от 2003 г.) Органът по назначаването предоставя безплатно специално облекло и лични предпазни средства на държавни служители, които работят при опасни или вредни за здравето или живота условия, при условия и по ред, определени с наредба на министъра на труда и социалната политика и министъра на здравеопазването. 

Свобода на мнението
Чл. 41. (1) При изпълнение на служебните си задължения държавният служител има право свободно да изказва мнения относно законосъобразността и целесъобразността на дадените му нареждания и да предлага по-удачни решения.

(2) Изказаните мнения и предложения не могат да засягат служебното положение на държавния служител. 

Членство в политическа партия
Чл. 42. (1) Държавният служител има право да членува в политически партии, доколкото не съществува забрана, установена в специален закон. 

(2) При осъществяване на службата държавният служител не може да се ръководи и да защитава интересите и волята на политическата партия, в която членува. 

Право на изявления 
(загл. ново, ДВ, бр. 95 от 2003 г.)
Чл. 42а (нов, ДВ, бр. 95 от 2003 г.) Държавният служител може да прави изявления от името на органа по назначаването или администрацията със съгласието на органа по назначаването или на определен от него служител. 

Сдружаване на държавните служители
Чл. 43. (изм., ДВ, бр. 95 от 2003 г.) Държавните служители имат право да се сдружават в професионални организации и сдружения с нестопанска цел. 

Синдикални организации на държавните служители
Чл. 44. (1) Държавните служители имат право свободно да образуват синдикални организации, да встъпват и да прекратяват членството си в тях, като се съобразяват само с техните устави.

(2) Синдикалните организации на държавните служители имат право да приемат свои устави и правила за работа, както и да избират свои органи и представители.

(3) Синдикалните организации представляват и защитават интересите на държавните служители пред държавните органи по въпросите на служебните и осигурителните отношения чрез предложения, искания и участие в подготовката на проекти за вътрешни правилници и наредби, които се отнасят до служебните отношения. 

Юридическо лице на синдикалните организации
Чл. 45. (1) (изм., ДВ, бр. 95 от 2003 г.) Синдикалните организации на държавните служители придобиват качеството на юридическо лице след вписването по реда, установен за вписване на сдруженията с нестопанска цел.

(2) Имуществените отношения между членовете на прекратената синдикална организация се уреждат съобразно предвиденото в техните устави. 

Съдействие за осъществяване дейността на синдикалните организации
Чл. 46. Държавните органи съдействат на синдикалните организации за осъществяване на тяхната дейност, като им предоставят безвъзмездно помещения и други материални условия за изпълнение на техните функции. 

Право на стачка
Чл. 47. (1) Когато предявените искания, свързани със служебните и осигурителните отношения, не са уважени, държавните служители могат да обявяват стачка.

(2) Осъществяването на стачката по ал.1 се извършва чрез носене и поставяне на подходящи знаци и символи, протестни плакати, ленти и други, без да преустановяват изпълнението на държавната служба.

(3) По време на стачката представителите на държавните служители и органът по назначаването полагат усилия за разрешаване на спорните въпроси. 

Право на неприкосновеност на личната кореспонденция и съобщения
Чл. 48. (1) Държавният служител се ползва с неприкосновеност на личната си кореспонденция и съобщения.

(2) Кореспонденцията и съобщенията, адресирани до държавен служител в това му качество, не се считат за лични. 

Раздел V. Работно време, почивки и отпуски
Продължителност на работното време
Чл. 49. Работното време на държавния служител е 8 часа дневно и 40 часа седмично при 5-дневна работна седмица. 

Ненормирано работно време
Чл. 50. (1) При необходимост държавният служител е длъжен да изпълнява задълженията си и след изтичането на работното време, без да се нарушава междудневната и междуседмичната почивка.

(2) За изпълнение на задълженията извън работното време държавният служител има право на допълнителен платен годишен отпуск в размер до 12 дни.

(3) Редът за изпълнение на задълженията извън работното време и начинът за конкретизиране на размера на допълнителния отпуск по ал.2 се определят от органа по назначаването. 

Определяне и разпределение на работното време
Чл. 51. (1) Работното време се определя в работни дни.

(2) Разпределението на работното време се установява в устройствения правилник на съответната администрация. 

Почивки по време на работния ден
Чл. 52. (1) Работното време на държавния служител се прекъсва с една или няколко почивки, които се уреждат в устройствения правилник на съответната администрация. Почивката за хранене не може да бъде по-малка от 30 минути.

(2) Почивката не се включва в работното време. 

Междудневна почивка
Чл. 53. Държавният служител има право на непрекъсната междудневна почивка, която не може да бъде по-малка от 12 часа. 

Седмична почивка
Чл. 54. Държавният служител има право на седмична почивка от два последователни дни, които по принцип са събота и неделя. На държавния служител се осигурява най-малко 48 часа непрекъсната седмична почивка. 

Официални празници
Чл. 55. (1) Официални празници за държавните служители са дните, посочени в чл.154, ал.1 от Кодекса на труда.

(2) Министерският съвет може да обявява и други дни еднократно за официални празници, дни за честване на определени професии, както и да размества почивни дни през годината. 

Редовен платен годишен отпуск
Чл. 56. (1) (изм., ДВ, бр. 95 от 2003 г.) Държавен служител, който има най-малко 8 месеца служебен стаж, има право на редовен платен годишен отпуск в размер на 20 работни дни.

(2) (изм., ДВ, бр. 95 от 2003 г.) Държавният служител според неговата длъжност има право и на допълнителен платен отпуск в размер до 15 работни дни.

(3) (изм., ДВ, бр. 95 от 2003 г.) Конкретният размер на допълнителния отпуск за всяка длъжност се определя с акт на Министерския съвет. 

Ползване на редовния платен годишен отпуск
Чл. 57. (1) Платеният годишен отпуск се ползва с писмено разрешение на органа по назначаването.

(2) На държавните служители, които изповядват вероизповедание, различно от източноправославното, органът по назначаването е длъжен да разреши по техен избор ползване на част от редовния платен годишен отпуск или на неплатен отпуск за дните на съответните религиозни празници, но не повече от броя на дните за източноправославните религиозни празници по чл.55, ал.1.

(3) Държавният служител ползва платения си годишен отпуск до края на календарната година, за която се полага. 

Прекъсване на ползването
Чл. 58. (1) Когато нуждите на службата налагат, платеният годишен отпуск се прекъсва от органа по назначаването със съгласието на държавния служител.

(2) Когато на държавния служител бъде разрешен друг вид платен или неплатен отпуск, ползването на платения годишен отпуск се прекъсва по искане на държавния служител. 

Отлагане на ползването
Чл. 59. (1) Ползването на платения годишен отпуск може да се отложи за следващата календарна година:

1. от органа по назначаването - когато нуждите на службата налагат;

2. от държавния служител - когато ползва друг вид отпуск или по негово искане със съгласие на органа по назначаването. 

(2) Когато отпускът е отложен, органът по назначаването е длъжен да осигури на държавния служител ползването му през следващата календарна година.

(3) В случай че органът по назначаването не осигури ползването на отложения отпуск до края на следващата календарна година, държавният служител има право сам да определи времето на ползването му, като го уведоми за това в седемдневен срок преди ползването на отпуска.

(4) Неизползваният размер на платения годишен отпуск може да се ползва от държавния служител до прекратяване на служебното му правоотношение. 

Заплащане
Чл. 60. (1) (пред. чл. 60, изм., ДВ, бр. 95 от 2003 г.) За времето на платения годишен отпуск държавният служител получава брутна заплата, определена по служебното правоотношение към момента на започване ползването на отпуска.

(2) (нова, ДВ, бр. 95 от 2003 г.) При вътрешно съвместителство и при заместване по чл.84 заплатата за отпуск се определя въз основа на брутната заплата по основното служебно правоотношение. 

Забрана за компенсиране
Чл. 61. (1) (пред. чл. 61, ДВ, бр. 95 от 2003 г.) Забранява се компенсирането на платения годишен отпуск с парично обезщетение, освен при прекратяване на служебното правоотношение.

(2) (нова, ДВ, бр. 95 от 2003 г.) При прекратяване на служебното правоотношение размерът на паричното обезщетение за компенсиране на неизползваните дни платен годишен отпуск се определя съобразно размера на брутната заплата, определена на държавния служител, към датата на прекратяване на служебното правоотношение. 

Отпуск за граждански и обществени задължения
Чл. 62. (1) (пред. чл. 62, ДВ, бр. 95 от 2003 г.) Органът по назначаването е длъжен да освободи държавния служител от изпълнение на задълженията му:

1. (изм., ДВ, бр.95 от 2003 г.) при встъпване в брак - 2 работни дни;

2. при кръводаряване - за деня на прегледа и кръводаряването, както и един ден след него;

3. (изм., ДВ, бр. 95 от 2003 г.) при смърт на родител, дете, съпруг, брат, сестра или родител на другия съпруг, както и на други роднини по права линия без ограничение - два работни дни;

4. когато е призован на съд като страна или свидетел; 

5. за участие в заседание като съдебен заседател;

6. при повикване на военноучебен сбор - за времето на сбора, включително деня на отиване и връщане; ако военноучебният сбор продължава 15 и повече дни, държавният служител има право на два календарни дни платен отпуск преди заминаването и на два дни след завръщането.

7. (нова, ДВ, бр. 95 от 2003 г.) при честване на празници на негови деца до 18-годишна възраст - два работни дни за съответната календарна година, за което той своевременно уведомява непосредствения си ръководител.

8. (нова, ДВ, бр. 19 от 2005 г.) за времето на обучение и участие в доброволните формирования за реагиране при кризи. 

(2) (нова, ДВ, бр. 95 от 2003 г.; изм., бр. 19 от 2005 г.) По време на отпуските по т.1-3 на държавния служител се изплаща заплата в размера по чл.60, ал.1, а по т.4-6 и т.8- според предвиденото в специалните закони.

(3) (нова, ДВ, бр. 95 от 2003 г.) Отпускът по ал.1, т.7 е в рамките на платения годишен отпуск. 

Отпуски при социално осигуряване
Чл. 63. (изм., ДВ, бр. 95 от 2003 г., бр. 70 от 2004 г.) Държавният служител има право да ползва и отпуски за временна неработоспособност, за бременност, раждане и осиновяване, за отглеждане на малко дете, за кърмене и хранене на малко дете, при смърт или тежко заболяване на родител при условията, по реда и в размерите, предвидени в чл.162-167а от Кодекса на труда. 

Отпуск на синдикални дейци
(загл. ново, ДВ, бр. 95 от 2003 г.)
Чл. 63а (нов, ДВ, бр. 95 от 2003 г.)
(1) За осъществяване на синдикална дейност нещатните членове на централни и отраслови ръководства на синдикалните организации по чл.45, както и нещатните председатели на синдикалните ръководства в съответната администрация имат право на платен отпуск в размер 25 работни часа за една календарна година.

(2) Отпускът по ал.1 се заплаща съгласно чл.60, ал.1 и не може да се компенсира с парично обезщетение.

(3) Времето на ползване на отпуска по ал.1 се определя от съответния синдикален деец, за което той своевременно уведомява непосредствения си ръководител. Времето и продължителността на използвания отпуск се отчитат в специална книга, която се води от лице, определено от органа по назначаването.

(4) Отпускът по ал.1 не може да бъде ползван през следващата календарна година. 

Неплатен отпуск
Чл. 64. (1) По искане на държавния служител органът по назначаването може да разреши ползването на неплатен отпуск независимо от това дали е ползвал или не платения си годишен отпуск и независимо от продължителността на служебния му стаж.

(2) Неплатеният отпуск до 30 работни дни в една календарна година се признава за служебен стаж, а над 30 дни - само ако е предвидено в закон или акт на Министерския съвет. 

Служебен отпуск
Чл. 65. (1) (изм., ДВ, бр. 95 от 2003 г.) За времето, през което държавният служител е изпратен на курсове за повишаване на квалификацията и за преквалификация, той ползва платен служебен отпуск.

(2) (изм., ДВ, бр. 95 от 2003 г.) За времето на предизборната кампания, през което държавният служител се кандидатира за изпълнение на мандатна длъжност в органите на държавната власт, той ползва неплатен служебен отпуск, който се признава за служебен стаж. 

Отпуск за обучение
Чл. 66. Държавният служител има право да ползва и отпуски за обучение при условия, по ред и в размери, предвидени в чл.169 - 171 от Кодекса на труда. 

Раздел VI. Заплата
(загл. изм., ДВ, бр. 95 от 2003 г.)
Брутна заплата
(загл. изм., ДВ, бр. 95 от 2003 г.)
Чл. 67. (изм., ДВ, бр. 95 от 2003 г.)
(1) Брутната заплата се състои от основна заплата и допълнителни възнаграждения.

(2) Минималните и максималните размери на основните заплати се установяват с акт на Министерския съвет. Органът по назначаването определя индивидуалния размер на основната заплата на държавния служител, като отчита нивото на заеманата длъжност и оценката на индивидуалното изпълнение от последното атестиране, при условия и по ред, определени от Министерския съвет.

(3) Допълнителните възнаграждения се определят за:

1. прослужено време;

2. работа в почивни и празнични дни;

3. извънреден труд;

4. работа през нощта;

5. време на разположение;

6. постигнати резултати по ред, установен с нормативен акт или с вътрешните правила за работната заплата;

7. други допълнителни случаи, определени с нормативен акт.

(4) Размерите и условията за получаване на допълнителните възнаграждения се определят с акт на Министерския съвет и не могат да бъдат по-ниски от определените в трудовото законодателство. 

Гарантиран минимум
Чл. 68. (изм., ДВ, бр. 95 от 2003 г.) Минималният размер на основната заплата за най-ниската длъжност, предвидена за заемане от държавен служител, се определя ежегодно със закона за държавния бюджет на Република България и не може да бъде по-нисък от размера за предходната година. 

Заплата при вътрешно съвместителство
Чл. 69. (отм., ДВ, бр. 95 от 2003 г.)
Заплащане в почивни и в празнични дни
Чл. 70. (отм., ДВ, бр. 95 от 2003 г.) 

Изплащане на заплата
Чл. 71. (1) Заплатата на държавния служител се изплаща на два пъти - авансово и окончателно за всеки месец, по ред, определен от органа по назначаването. 

(2) Заплатата се изплаща по ведомост лично на държавния служител, на упълномощено от него лице или чрез превеждането й по негов влог. 

Удръжки от заплата
Чл. 72. (1) Без съгласието на държавния служител не могат да се правят удръжки от заплатата, освен за:

1. получени аванси;

2. данъци, които по специални закони могат да се удържат от заплата;

3. надвзети суми вследствие на технически грешки;

4. запори, наложени по съответния ред.

(2) Общият размер на месечните удръжки по ал.1 не може да надвишава размера, установен в Гражданския процесуален кодекс. 

Раздел VII. Рангове и повишаване в длъжност
Рангове
Чл. 73. (изм., ДВ, бр. 95 от 2003 г.)
(1) Рангът е израз на професионалната квалификация на държавния служител като съвкупност от знания и умения, необходими за качествено изпълнение на длъжността.

(2) Ранговете на държавните служители се разделят в две групи: "младши ранг" и "старши ранг". Младшият и старшият ранг имат по пет степени.

(3) Минималният ранг за всяка длъжност се определя в Единния класификатор на длъжностите в администрацията по чл.2, като за ръководните длъжности се определя най-малко трети младши ранг. 

Определяне на ранг 
(загл. изм., ДВ, бр. 95 от 2003 г.)
Чл. 74. (изм., ДВ, бр. 95 от 2003 г.)
(1) При постъпване за първи път на държавна служба на лицата, които нямат стаж, органът по назначаването определя пети младши ранг.

(2) При постъпване за първи път на държавна служба на лицата, които отговарят на изискванията за години професионален опит в осъществяване на съответната дейност, органът по назначаването определя ранг, съответстващ на минимално предвидения в Единния класификатор на длъжностите в администрацията по чл.2 ранг за съответната длъжност.

(3) При повишаване в длъжност или при спечелване на конкурс от държавен служител, който притежава по-нисък ранг от минимално изискващия се за новата длъжност, но отговарящ на изискванията за години професионален опит, органът по назначаването му определя минимално предвидения в Единния класификатор на длъжностите в администрацията по чл.2 ранг за заемане на длъжността. 

Повишаване в ранг 
(загл. изм., ДВ, бр. 95 от 2003 г.)
Чл. 75. (изм., ДВ, бр. 95 от 2003 г.)
(1) Повишаването в ранг се извършва на не по-малко от три и на не повече от пет години въз основа на атестиране чрез оценка на изпълнението на длъжността на държавния служител.

(2) Държавният служител може да бъде повишен в следващия по-висок ранг преди тригодишния срок по ал.1, при условие че при атестиране е получил най-високата оценка. 

Атестиране
(загл. изм., ДВ, бр. 95 от 2003 г.)
Чл. 76. (изм., ДВ, бр. 95 от 2003 г.)
(1) Държавният служител ежегодно се атестира чрез оценка на изпълнението на длъжността.

(2) Атестирането се извършва по система от критерии, чрез които се оценяват постигането на предварително съгласувани цели, степента на изпълнение на задълженията и професионалните компетентности на държавния служител.

(3) Оценката на изпълнението на длъжността на държавния служител следва да бъде мотивирана, като се основава на обективно установени факти и обстоятелства.

(4) Държавният служител задължително се запознава с направената му оценка, по която може да изрази писмено становище. 

(5) Условията и редът за провеждане на атестирането се определят с наредба на Министерския съвет. 

Раздел VIII. Обезщетения
Обезщетения при криза 
(загл. изм., ДВ, бр. 19 от 2005 г.)
Чл. 77. (1) (изм., ДВ, бр. 19 от 2005 г.) Когато при криза държавният служител е възпрепятстван да се яви на работа, той получава гарантирания минимум по чл.68.

(2) (изм., ДВ, бр. 19 от 2005 г.) Ако държавният служител е взел участие в спасителните работи при криза, той получава брутната си заплата.

(3) Причините за неявяването на работа и участието в спасителните работи се удостоверяват от общината.

Обезщетение на държавния служител при смърт и увреждане на неговото здраве
Чл. 78. (1) (изм., ДВ, бр. 95 от 2003 г.) За вреди от трудова злополука и професионално заболяване, които са причинили временна неработоспособност, инвалидност или смърт на държавния служител, съответната администрация дължи обезщетение независимо от това дали органът по назначаването или друг негов служител има вина за настъпването им.

(2) Съответната администрация дължи обезщетение и когато трудовата злополука е причинена от непреодолима сила при или по повод изпълнение на възложената работа или на каквато и да е работа и без нареждане, но в интерес на държавната служба. 

(3) Съответната администрация дължи обезщетение за разликата между размера на причинената имуществена вреда и обезщетението и/или пенсията по осигурителния закон. Претенции за неимуществени вреди и пропуснати ползи се предявяват по общия исков ред.

(4) Получаването на обезщетението по предходните алинеи от наследниците на починал държавен служител поради трудова злополука или професионално заболяване не се смята за приемане на наследство. 

Изключване или намаляване на отговорността
Чл. 79. (1) Съответната администрация не отговаря по чл.78, ако пострадалият е причинил умишлено увреждането.

(2) Отговорността на съответната администрация може да се намали, ако пострадалият е допринесъл за трудовата злополука, като е допуснал груба небрежност. 

Регресен иск
Чл. 80. За изплатеното на пострадалия или на неговите наследници обезщетение съответната администрация има право на иск срещу виновните служители съобразно правилата за имуществената отговорност на държавния служител. 

 

Глава четвърта. Изменение на служебното правоотношение
Стабилитет
Чл. 81. Служебното правоотношение на държавния служител не може да бъде едностранно изменяно, освен в случаите и по реда, предвидени в този закон. 

Преназначаване на държавния служител
(загл. изм., ДВ, бр. 95 от 2003 г.)
Чл. 82. (1) Служебното правоотношение на държавния служител може да бъде изменяно от органа по назначаването за изпълнение на друга държавна служба в рамките на същата администрация само със съгласието на държавния служител.

(2) (изм., ДВ, бр. 95 от 2003 г.) Изменението на служебното правоотношение може да се извърши само ако държавният служител отговаря на условията за заемане на съответната длъжност. 

(3) Когато държавният служител се премества на служба в друго населено място, органът по назначаването е длъжен да му изплати:

1. пътните разноски за него и за членовете на семейството му;

2. разноските по пренасяне на покъщнината му;

3. заплатата за дните на пътуване и за още два дни. 

Преместване
Чл. 83. (1) При служебна необходимост държавният служител може да бъде преместван да изпълнява временно друга служба в рамките на същата администрация. 

(2) Преместването се извършва със заповед на органа по назначаването за срок не повече от 45 календарни дни през една календарна година.

(3) (отм., ДВ, бр. 95 от 2003 г.)
(4) В този случай държавният служител получава заплата, съответна на заеманата длъжност, но не по-малка от получаваната до преместването. 

Заместване
Чл. 84. (1) (изм., ДВ, бр. 95 от 2003 г.) При отсъствие на държавен служител изпълнението на служебните задължения се осъществява от непосредствения ръководител или от друго определено със заповед лице от състава на съответната администрация.

(2) Заповедта за заместване се издава от органа по назначаването въз основа на искане от непосредствения ръководител. 

(3) Процедурата по ал.1 и 2 не се прилага за лица, които по длъжност са заместници на титуляра.

(4) (нова, ДВ, бр. 95 от 2003 г.) Когато отсъствието е над 30 работни дни, но не повече от три месеца, със заповедта по ал.2 се определя допълнителна заплата в размер 50 на сто от основната заплата на замествания служител. 

Преместване поради трудоустрояване
Чл. 85. (1) При трудоустрояване държавният служител се премества на друга подходяща държавна служба или на същата при облекчени условия в 10-дневен срок от издаване на предписание от здравните органи.

(2) Предписанието за трудоустрояване е задължително за държавния служител и за органа по назначаването.

(3) До изпълнение на предписанието държавният служител се освобождава от задълженията си по службата и му се изплаща обезщетение в размер брутната заплата за заеманата от него длъжност.

(4) Държавен служител, който без уважителни причини откаже да приеме службата, на която се трудоустроява, няма право на обезщетение.

(5) Когато държавният служител е преместен на служба, за която е определена по-ниска заплата, има право на обезщетение за разликата. 

Командировка
Чл. 86. (1) При служебна необходимост органът по назначаването може да командирова държавния служител временно да изпълнява службата си в друго населено място, в рамките на същата администрация.

(2) Командироване се извършва за не повече от 30 календарни дни непрекъснато. Когато командироването е за по-дълъг срок, е необходимо писмено съгласие на държавния служител за това. 

(3) За времето на командировка държавният служител има право да получи освен брутната си заплата още и пътни, дневни и квартирни пари при условия и в размери, определени с акт на Министерския съвет. 

Ограничение за командироване
Чл. 87. Не се допуска командироване на бременни жени и майки с деца до 3-годишна възраст без тяхното писмено съгласие. 

Запазване на служебното правоотношение при преобразуване на администрация
(загл. ново, ДВ, бр. 95 от 2003 г.)
Чл. 87а (нов, ДВ, бр. 95 от 2003 г.) При преобразуване на администрация, при преминаване на дейност от една администрация в друга, както и при преминаване на дейност от закрита администрация в друга, служебното правоотношение с държавния служител не се прекратява. 

 

Глава пета. Отличия и награди, служебна отговорност
Раздел I. Отличия и награди
Отличия и награди и предпоставки за награждаването
Чл. 88. (1) (доп., ДВ, бр. 95 от 2003 г.) За образцово изпълнение на служебните си задължения държавният служител може да бъде награждаван с отличия и награди със заповед на органа по назначаването или на лицето по чл.6, ал.2, която се оповестява по подходящ начин от органа по назначаването. 

(2) (изм., ДВ, бр. 95 от 2003 г.) Отличията са:

1. грамота;

2. сребърен почетен знак на съответната администрация; 

3. златен почетен знак на съответната администрация. 

(3) (изм., ДВ, бр. 95 от 2003 г.) Наградите са парични и предметни.

(4) (нова, ДВ, бр. 95 от 2003 г.) Стойността на паричната или предметната награда не може да надвишава размера на основната заплата на държавния служител.

(5) (пред. ал. 4, ДВ, бр. 95 от 2003 г.) Органът по назначаването може по своя преценка едновременно да награди с отличие и с предметна награда. 

Раздел II. Дисциплинарна отговорност
Основание за дисциплинарна отговорност
Чл. 89. (1) Държавният служител, който е нарушил виновно своите служебни задължения, се наказва с предвидените в този закон наказания.

(2) Дисциплинарни нарушения са:

1. неизпълнение на служебните задължения;

2. забава изпълнението на служебните задължения;

3. неспазване кръга на служебните правомощия;

4. нарушение на задълженията спрямо гражданите по чл.20; 

5. (изм., ДВ, бр. 95 от 2003 г.) неспазване на правилата на Кодекса за поведение на служителите в държавната администрация. 

(3) (изм., ДВ, бр. 95 от 2003 г.) Дисциплинарно нарушение извършва и ръководител, който не е обърнал внимание на оплакване на гражданите за нарушение по ал.2, извършено спрямо тях от негови подчинени.

(4) Държавният служител носи дисциплинарна отговорност, независимо че деянието му може да е основание за търсене от него и на друг вид отговорност. 

Видове дисциплинарни наказания
Чл. 90. (1) Дисциплинарните наказания са:

1. забележка;

2. порицание;

3. отлагане на повишението в ранг до една година;

4. понижение в по-долен ранг за срок от 6 месеца до 1 година;

5. уволнение.

(2) За едно и също дисциплинарно нарушение може да се наложи само едно дисциплинарно наказание. 

Определяне на дисциплинарното наказание
Чл. 91. (1) (пред. чл. 91, ДВ, бр. 95 от 2003 г.) При определяне на вида и размера на дисциплинарното наказание се вземат предвид:

1. тежестта на нарушението и настъпилите от него последици за държавната служба или за гражданите;

2. (изм., ДВ, бр. 95 от 2003 г.) формата на вината на държавния служител;

3. обстоятелствата, при които е извършено нарушението; 

4. цялостното служебно поведение на държавния служител. 

(2) (нова, ДВ, бр. 95 от 2003 г.) За неизпълнение на задължението по чл.29а, ал.2 се налага дисциплинарно наказание "уволнение". 

Дисциплинарно наказващи органи
Чл. 92. (1) Дисциплинарните наказания се налагат от органа по назначаването. 

(2) (отм., ДВ, бр. 95 от 2003 г.) 

Задължения на дисциплинарно наказващия орган преди налагане на дисциплинарното наказание
Чл. 93. (1) (изм., ДВ, бр. 95 от 2003 г.) Дисциплинарно наказващият орган е длъжен преди налагане на дисциплинарното наказание да изслуша държавния служител или да му даде срок за писмени обяснения, да събере и оцени посочените от него доказателства.

(2) Когато дисциплинарно наказващият орган не е изслушал държавния служител или не е приел и обсъдил писмените му обяснения, съдът отменя дисциплинарното наказание, без да разглежда спора по същество.

(3) Разпоредбите на ал.2 не се прилагат, когато обясненията на държавния служител не са били изслушани по негова вина или не са дадени в определения срок. 

Срокове за налагане на дисциплинарните наказания
Чл. 94. (1) (изм., ДВ, бр. 95 от 2003 г.) Дисциплинарните наказания се налагат не по-късно от два месеца от откриване на нарушението и не по-късно от една година от извършването му.

(2) При дисциплинарно нарушение, което е и престъпление или административно нарушение, свързано със службата му, и е установено с влязла в сила присъда или с наказателно постановление, сроковете по ал.1 започват да текат от влизане в сила на присъдата или на наказателното постановление.

(3) Сроковете по ал.1 не текат, когато държавният служител е в законоустановен отпуск. 

Дисциплинарен съвет
Чл. 95. (1) (изм., ДВ, бр. 95 от 2003 г.) Във всяка администрация се създава дисциплинарен съвет в състав от трима до седем редовни и двама резервни членове, които са държавни служители. Най-малко един от редовните членове на дисциплинарния съвет трябва да е с юридическо образование, освен в случаите, когато в администрацията няма държавен служител с такова образование.

(2) Дисциплинарният съвет се назначава от органа по назначаването за срок три години. В заповедта за назначаването се определят председателят и заместник-председателят, както и правилата за работа на съвета.

(3) Членовете на дисциплинарния съвет са несменяеми за времето на своя мандат, освен ако бъдат освободени от съвета по тяхно искане, бъдат дисциплинарно наказани или бъде прекратено служебното им правоотношение.

(4) Дисциплинарният съвет разглежда дисциплинарните дела в състав от всички редовни членове на съвета. При отсъствие на редовен член, както и в случаите, когато срещу него е образувано дисциплинарно дело, органът по назначаването определя кой от резервните членове трябва да го замести. 

Процедура пред дисциплинарния съвет
Чл. 96. (1) Преди да наложи дисциплинарно наказание по чл.90, ал.1, т.4 и 5, дисциплинарно наказващият орган взема становището на дисциплинарния съвет, който образува дисциплинарно дело по негово нареждане. 

(2) Дисциплинарният съвет изяснява фактите и обстоятелствата по извършеното нарушение, както и изслушва при необходимост обясненията на държавния служител и обсъжда представените от него доказателства. 

(3) Дисциплинарният съвет приема решения с мнозинство от две трети. Решението на дисциплинарния съвет съдържа становище относно наличието на основание за дисциплинарна отговорност, както и относно вида и размера на съответното на извършеното нарушение дисциплинарно наказание.

(4) В 7-дневен срок от приемането на решението дисциплинарният съвет го представя заедно с преписката по делото на дисциплинарно наказващия орган. 

Заповед за налагане на дисциплинарно наказание
Чл. 97. (1) Дисциплинарното наказание се налага с мотивирана писмена заповед на дисциплинарно наказващия орган. В нея се посочват:

1. трите имена и длъжността на дисциплинарно наказващия орган;

2. дата на издаването;

3. трите имена и длъжността на наказвания държавен служител; 

4. описание на извършеното от него нарушение, датата и мястото, където е извършено, обстоятелствата, при които е извършено, както и доказателствата, които го потвърждават;

5. служебните задължения, които са били виновно нарушени; 

6. видът и размерът на наказанието;

7. правното основание за налагането му.

(2) Препис от заповедта за налагане на дисциплинарно наказание се връчва срещу подпис на държавния служител, като се отбелязва датата на връчването.

(3) При невъзможност заповедта да бъде връчена лично на държавния служител дисциплинарно наказващият орган му я изпраща с препоръчано писмо с обратна разписка.

(4) Заповедта за налагане на дисциплинарното наказание подлежи на изпълнение от деня на връчването й на държавния служител или от деня на нейното получаване, когато е изпратена с препоръчано писмо с обратна разписка, като обжалването не спира нейното изпълнение. 

Заличаване на дисциплинарните наказания
Чл. 98. (1) Дисциплинарните наказания, с изключение на уволнението, се заличават с изтичане на една година от налагането им.

(2) Заличаването се извършва служебно чрез съответно отбелязване в служебното досие и в служебната книжка. 

Предсрочно заличаване
Чл. 99. (1) Дисциплинарните наказания, с изключение на уволнението, могат да бъдат заличени от органа по назначаването и преди изтичане на срока по чл.98, ал.1, ако държавният служител в срок шест месеца не е извършил други нарушения на служебните си задължения.

(2) (изм., ДВ, бр. 95 от 2003 г.) Предсрочното заличаване се извършва въз основа на мотивирана писмена заповед, която се връчва на държавния служител и се прилага към служебното досие. 

Временно отстраняване от служба
Чл. 100. (1) (изм., ДВ, бр. 95 от 2003 г.) Държавният служител може да бъде временно отстранен от работа от органа по назначаването, когато:

1. срещу него е образувано наказателно производство от общ характер; в този случай искането за отстраняване може да бъде направено от прокурора или от съда;

2. срещу него е образувано дисциплинарно дело;

3. (доп., ДВ, бр. 95 от 2003 г.) се явява в състояние, което не му позволява да изпълнява служебните си задължения; в този случай отстраняването може да се извърши от непосредствения ръководител и продължава, докато служителят възстанови годността си за изпълнение на служебните си задължения.

(2) Във всички случаи, когато е образувано наказателно производство срещу държавен служител за престъпления, извършени от него в качеството му на длъжностно лице по смисъла на чл.93, т.1, буква "а" от Наказателния кодекс, органът по назначаването го отстранява временно от работа.

(3) (нова, ДВ, бр. 95 от 2003 г.) Държавният служител не получава заплата за времето, през което е бил отстранен.

(4) (пред. ал. 3, ДВ, бр. 95 от 2003 г.) Държавният служител, който е бил незаконно отстранен от работа, има право на обезщетение при условията и по реда на Закона за отговорността на държавата за вреди, причинени на граждани. 

Раздел III. Имуществена отговорност на държавния служител
Обхват на отговорността
Чл. 101. (1) Държавният служител отговаря за вредите, които е причинил умишлено или при груба небрежност на държавата или на гражданите чрез незаконосъобразни действия или бездействия при или по повод изпълнение на служебните му задължения.

(2) За вреди, причинени на гражданите, държавата отговаря солидарно с причинилия ги държавен служител.

(3) Отговорността на виновните държавни служители спрямо държавата за изплатени обезщетения се осъществява в пълен размер при условията и по реда, предвидени в Кодекса на труда. 

Осъществяване на отговорността
Чл. 102. Имуществената отговорност на държавния служител се осъществява по исков ред. 

 

Глава шеста. Прекратяване на служебното правоотношение
Общи основания за прекратяване на служебното правоотношение
Чл. 103. (1) Служебното правоотношение се прекратява на следните общи основания: 

1. по взаимно съгласие на страните, изразено писмено; страната, към която е отправено предложението, е длъжна да вземе отношение по него и да уведоми другата страна в десетдневен срок от получаването му; ако тя не направи това, се счита, че предложението не е прието;

2. (изм., ДВ, бр. 95 от 2003 г.) когато заповедта за прекратяване на служебното правоотношение бъде отменена от органа по назначаването или от съда и държавният служител не се яви да заеме предишната длъжност в срока по чл.122, ал.1;

3. при невъзможност държавният служител да изпълнява възложената му работа поради болест, довела до трайна нетрудоспособност, или по здравни противопоказания въз основа на заключение на трудово-експертна лекарска комисия; прекратяването в този случай не се допуска, ако има друга подходяща за здравното състояние на държавния служител длъжност в същата администрация и той е съгласен да я заеме;

4. поради несъвместимост в случаите по чл.7, ал.2; когато несъвместимостта е по чл.7, ал.2, т.1, органът по назначаването прекратява служебното правоотношение с един от двамата държавни служители по своя преценка;

5. когато държавният служител бъде осъден на лишаване от свобода за умишлено престъпление от общ характер;

6. (нова, ДВ, бр. 95 от 2003 г.) поради изтичане на срока, за който е назначен държавният служител;

7. (нова, ДВ, бр. 95 от 2003 г.) поради завръщане на замествания държавен служител;

8. (пред. т. 6, ДВ, бр. 95 от 2003 г.) със смъртта на държавния служител.

(2) (отм., ДВ, бр. 95 от 2003 г.) 

Обезщетения при прекратяване на общо основание
Чл. 104. (1) (изм., ДВ, бр. 95 от 2003 г.) Когато заповедта за прекратяване на служебното правоотношение бъде отменена от органа по назначаването или от съда държавният служител има право на обезщетение в размер на брутната си заплата за цялото време, през което не заема държавна служба, но не за повече от 10 месеца. Когато е бил назначен на друга държавна служба с по-ниска заплата или е получавал възнаграждение за друга работа в по-нисък размер, той има право на разликата в заплатите или на разликата между заплатата и възнаграждението. Брутната заплата за определяне на обезщетението е определената му брутна заплата към момента на признаването на уволнението за незаконно или на неявяването му да заеме службата.

(2) В случая по чл.103, ал.1, т.4, изречение второ държавният служител има право на обезщетение в размер на трикратния размер на брутната му заплата, определена към момента на прекратяването на служебното правоотношение.

(3) В случая по чл. 103, ал. 1, т. 3 държавният служител има право на обезщетение в размер на 6 брутни заплати, определено към момента на прекратяване на служебното правоотношение. 

(4) (изм., ДВ, бр. 95 от 2003 г.) В случая по чл.103, ал.1, т.8 съответната администрация поема обичайните разноски по погребението на държавния служител и изплаща обезщетение в размер на толкова брутни заплати, определени към момента на смъртта, колкото прослужени години като държавен служител има той, но не повече от 20. Обезщетението се изплаща общо на преживелия съпруг, на ненавършилите пълнолетие и на навършилите пълнолетие деца на държавния служител, когато те учат редовно в средни училища и са на възраст до 20 години или учат във висши училища и са на възраст до 25 години. 

Едностранно прекратяване на служебното правоотношение от страна на държавния служител
Чл. 105. (1) Държавният служител може едностранно да прекрати служебното правоотношение, като подаде писмено заявление до органа по назначаване.

(2) Служебното правоотношение се прекратява с изтичането на едномесечен срок, който започва да тече от деня на подаване на заявлението.

(3) Органът по назначаването може да прекрати служебното правоотношение преди изтичането на срока по ал. 2, като заплати обезщетение на служителя в размер на брутната му заплата за остатъка от времето. 

Едностранно прекратяване от органа по назначаването с предизвестие
Чл. 106. (1) Органът по назначаването може да прекрати служебното правоотношение с едномесечно предизвестие в следните случаи:

1. при закриване на администрацията, в която е назначен държавният служител;

2. при съкращаване на длъжността;

3. (отм., ДВ, бр. 95 от 2003 г.)
4. (отм., ДВ, бр. 95 от 2003 г.)
5. (изм., ДВ, бр. 95 от 2003 г.) при придобито право на пенсия за осигурителен стаж и възраст.

(2) В случаите по ал.1, т.1 и 2 държавният служител има право на обезщетение за времето, през което е останал без работа, но не за повече от два месеца. С акт на Министерския съвет може да се предвиди обезщетение за по-дълъг срок. Ако в този срок държавният служител е постъпил на друга държавна служба с по-ниска заплата, той има право на разликата за същия срок.

(3) (изм., ДВ, бр. 95 от 2003 г.) В случаите по ал.1, т.5 държавният служител има право на обезщетение в размер на толкова месечни брутни заплати, определени към момента на прекратяване на служебното правоотношение, колкото прослужени години като държавен служител има той, но не повече от 20. Ако към момента на прекратяване на служебното правоотношение държавният служител е работил в същата администрация през последните 10 години, той има право да получи 6 месечни брутни заплати, а когато е работил по-малко от 10 години - 2 месечни брутни заплати, когато това е по-благоприятно за него. Това обезщетение може да бъде получено само веднъж. Обезщетението се дължи и в случаите, когато служебното правоотношение е прекратено едностранно от държавния служител или по взаимно съгласие и към момента на прекратяването държавният служител е придобил право на пенсия за осигурителен стаж и възраст.

(4) (изм., ДВ, бр. 95 от 2003 г.) При неспазване на срока на предизвестие от органа по назначаването на държавния служител се дължи обезщетение в размер на брутната заплата за неспазения срок на предизвестието. 

Едностранно прекратяване от органа по назначаването без предизвестие
Чл. 107. (1) (пред. чл. 107, ДВ, бр. 95 от 2003 г.) Органът по назначаването прекратява служебното правоотношение без предизвестие, когато:

1. държавният служител бъде лишен с присъда от правото да упражнява професия или да заема длъжността, на която е назначен; 

2. държавният служител откаже да заеме предложената му подходяща служба при трудоустрояване;

3. държавният служител бъде дисциплинарно уволнен;

4. държавният служител не спази задължението си за уведомяване по чл.27.

5. (нова, ДВ, бр. 95 от 2003 г.) е налице обективна невъзможност държавният служител да изпълнява служебните си задължения извън случаите по чл.103, ал.1, т.3;

6. (нова, ДВ, бр. 95 от 2003 г.) заеманата от служителя длъжност трябва да бъде освободена за възстановяване на незаконно уволнен държавен служител, заемал преди това същата длъжност; 

7. (нова, ДВ, бр. 95 от 2003 г.) държавният служител е назначен при неспазване на условията по чл. 7 и нарушението съществува и към момента на прекратяване на правоотношението.

(2) (нова, ДВ, бр. 95 от 2003 г.) Органът по назначаването може да прекрати служебното правоотношение без предизвестие с държавен служител, получил възможно най-ниската обща оценка при атестиране.

(3) (нова, ДВ, бр. 95 от 2003 г.) В случаите по ал.1, т.6 освободеният държавен служител има право на обезщетение за времето, през което е останал без работа, но за не повече от два месеца. С акт на Министерския съвет може да се предвиди обезщетение за по-дълъг срок. Ако в този срок държавният служител е постъпил на друга държавна служба с по-ниска заплата, той има право на разликата за същия срок. 

Прекратяване на служебното правоотношение по инициатива на органа по назначаването срещу уговорено обезщетение
(загл. ново, ДВ, бр. 95 от 2003 г.)
Чл. 107а (нов, ДВ, бр. 95 от 2003 г.)
(1) Органът по назначаването може да предложи на държавния служител прекратяване на служебното правоотношение срещу обезщетение в размер на не повече от 6-кратния размер на последната получена месечна брутна заплата. Ако служителят не се произнесе писмено по предложението в 7-дневен срок, смята се, че то не е прието.

(2) Ако държавният служител приеме предложението по ал.1, органът по назначаването е длъжен да му изплати уговореното обезщетение заедно с връчването на заповедта за прекратяване на служебното правоотношение. 

Закрила при прекратяване на служебното правоотношение
(загл. ново, ДВ, бр. 95 от 2003 г.)
Чл. 107б (нов, ДВ, бр. 95 от 2003 г.) Органът по назначаването не може да прекрати служебното правоотношение с държавна служителка, която е бременна или майка на дете до тригодишна възраст, освен в случаите на закриване на администрацията. 

Акт за прекратяване на служебното правоотношение
Чл. 108. (1) (пред. чл. 108, доп., ДВ, бр. 95 от 2003 г.) Служебното правоотношение се прекратява от органа по назначаването с административен акт, който се издава в писмена форма и трябва да съдържа правното основание за прекратяване, дължимите обезщетения и придобития ранг на държавна служба. В случаите по чл.107, ал.1, т.5 се посочват и фактическите обстоятелства, обуславящи обективната невъзможност за изпълнение на служебните задължения.

(2) (нова, ДВ, бр. 95 от 2003 г.) При прекратяване на служебното правоотношение, с изключение на случаите по чл.107, ал.1, т.1, 3 и 7, държавният служител запазва ранга си. 

Забрана за облагане
Чл. 109. (отм., ДВ, бр. 110 от 2001 г.)
 

Глава седма. Служебна книжка и служебен стаж
Служебна книжка
Чл. 110. Служебната книжка е официален удостоверителен документ за вписаните в нея обстоятелства, свързани със служебната дейност. 

Представяне или издаване
Чл. 111. (1) (доп., ДВ, бр. 95 от 2003 г.) При постъпване на работа държавният служител е длъжен да представи на лице, определено от органа по назначаването служебната си книжка.

(2) Когато държавният служител постъпва за първи път на държавна служба, органът по назначаването е длъжен в срок 10 дни да му издаде служебна книжка. Постъпването за първи път на служба се удостоверява от държавния служител с декларация. 

(3) (доп., ДВ, бр. 95 от 2003 г.) Служебната книжка се съхранява от лице, определено от органа по назначаването. 

Съдържание
Чл. 112. (1) В служебната книжка се вписват:

1. трите имена;

2. адресът и единният граждански номер;

3. образованието, професията, специалността и рангът; 

4. заеманата длъжност и организационното звено, в което служи;

5. размерът на основната заплата;

6. датата на постъпване на служба;

7. датата и основанието за прекратяване на служебното правоотношение;

8. продължителността на времето, което се признава за служебен стаж;

9. изплатените обезщетения при прекратяване на служебното правоотношение;

10. запорни съобщения, предвидени в чл.395, ал.4 от Гражданския процесуален кодекс.

(2) (изм., ДВ, бр. 95 от 2003 г.) Определеното от органа по назначаването лице е длъжно точно и своевременно да вписва в служебната книжка данните по ал.1 и настъпилите промени в тях. 

Вписване на прекратяването
Чл. 113. (изм., ДВ, бр. 95 от 2003 г.) При прекратяване на служебното правоотношение определеното от органа по назначаването лице е длъжно незабавно да впише в служебната книжка данните, свързани с прекратяването, и да я предаде на държавния служител. 

Възстановяване на изгубена служебна книжка
Чл. 114. Когато служебната книжка бъде изгубена, органът по назначаването му издава нова, като в нея се вписват необходимите данни, съдържащи се в служебното досие. 

Служебен стаж
Чл. 115. Служебен стаж по смисъла на този закон е времето, през което държавният служител е работил на държавна служба, включително и на стажантски длъжности, доколкото друго не е предвидено в този или в друг закон. 

Признаване на служебен стаж
Чл. 116. За служебен стаж се признава и времето по служебното правоотношение, през което държавният служител не е работил, в следните случаи:

1. почивните и празничните дни;

2. ползваните платени отпуски независимо от тяхното основание и начина им на плащане;

3. ползваните неплатени отпуски, установени с този закон или с други нормативни актове, когато това изрично е предвидено; 

4. ползваните неплатени отпуски за временна нетрудоспособност; 

5. времето за отстраняване от работа във връзка с дисциплинарно дело за уволнение и възбудено наказателно преследване за извършено престъпление въз връзка с изпълнение на службата, ако държавният служител не е бил наказан или е бил оправдан, или наказателното преследване е било прекратено поради това, че не е извършил деянието или че извършеното деяние не съставлява престъпление;

6. други случаи, установени от Министерския съвет. 

Служебен стаж при нищожно служебно правоотношение
Чл. 117. Времето, прекарано на служба до признаването на служебното правоотношение за нищожно, ако държавният служител е действал добросъвестно при възникването му, се признава за служебен стаж. 

Време, което се признава за служебен стаж, без да е възникнало служебно правоотношение
Чл. 118. За служебен стаж се признава и времето, през което не е съществувало служебно правоотношение, в следните случаи:

1. държавният служител не е бил на служба поради уволнение, което е признато за незаконно от компетентните органи - от датата на уволнението до възстановяването му на служба;

2. лицето е изтърпявало наказание лишаване от свобода, което впоследствие е признато по съответния ред за неоснователно наложено;

3. трудоустроеният или бременната служителка не са били на служба, тъй като не е предоставена подходяща служба от органа по назначаването съобразно предписанията на здравните органи; 

4. майката, бащата, осиновителката или осиновителят се грижат за отглеждането на дете до навършването на 3-годишна възраст; 

5. (доп., ДВ, бр. 99 от 2001 г.) лицето е било президент или вицепрезидент на Република България, народен представител, конституционен съдия, председател или член на Сметната палата, главен прокурор, председател на Върховния административен и Върховния касационен съд, министър-председател, заместник министър-председател, министър, заместник-министър, областен управител, заместник областен управител, едноличен орган, негов заместник или член на колегиален орган по чл.19, ал.4 от Закона за администрацията, кмет на община или заместник-кмет на община;

6. лицето е работило като член или експерт в политически кабинет;

7. в други случаи, установени със закон или акт на Министерския съвет. 

Изчисляване на служебния стаж
Чл. 119. Изчисляването на служебния стаж се извършва по реда, определен в чл.355 от Кодекса на труда. 

Подзаконова уредба
Чл. 120. Министерският съвет издава наредба по прилагането на тази глава. 

 

Глава осма. Защита срещу незаконно прекратяване на служебното правоотношение 
Оспорване законността на прекратяването
Чл. 121. (1) Държавният служител има право да оспори законността на прекратяването на служебното си правоотношение пред органа по назначаването или пред съда чрез органа по назначаването и да иска:

1. отмяна на акта, с който то е прекратено;

2. (отм., ДВ, бр. 95 от 2003 г.)
3. обезщетение за времето, през което не е бил на служба поради прекратяването;

4. поправка на основанието за прекратяване на служебното правоотношение, вписано в служебната книжка или в други документи. 

(2) Органът по назначаването може и по свой почин да отмени заповедта за прекратяване на служебното правоотношение. 

Възстановяване на предишната държавна служба
Чл. 122. (1) (изм., ДВ, бр. 95 от 2003 г.) При отменяне на заповедта за прекратяване на служебното правоотношение от органа по назначаването или от съда държавният служител се възстановява на предишната длъжност, ако се яви в съответната администрация в двуседмичен срок от влизането в сила на административния акт или на съдебното решение.

(2) (изм., ДВ, бр. 95 от 2003 г.) По реда на ал.1 се възстановява на предишната длъжност и държавен служител, чието служебно правоотношение е прекратено по реда на чл.107, ал.1, т.1 поради влязла в сила оправдателна присъда.

(3) (нова, ДВ, бр. 95 от 2003 г.) Когато възстановен по реда на ал.1 държавен служител не бъде допуснат да изпълнява съответната длъжност, той има право и на обезщетение в размер на брутната му заплата от деня на явяването му на работа до действителното му допускане да изпълнява служебните си задължения. 

Вписване на промени в прекратяването
Чл. 123. (1) Когато актът за прекратяването на служебното правоотношение бъде отменен от органа по назначаването или от съда, или бъде поправено основанието за прекратяване на служебното правоотношение, настъпилата промяна се вписва в служебната книжка на държавния служител.

(2) Вписването в служебната книжка се извършва служебно. 

 

Глава девета. Спорове
Подсъдност
Чл. 124. (1) Споровете относно възникването, съдържанието и прекратяването на служебните правоотношения, както и относно налагането на дисциплинарна отговорност са подсъдни на окръжните съдилища по реда на Закона за административното производство или на Върховния административен съд по реда на Закона за Върховния административен съд в зависимост от органа, издал съответния акт.

(2) Обжалването на актовете не спира тяхното изпълнение. 

Имуществени спорове
Чл. 125. Имуществените спорове по този закон се предявяват в 3-годишен срок по общия исков ред. 

Безплатно производство
Чл. 126. По производствата по тази глава не се събират държавни такси. 

 

Глава десета. КОонтрол за спазване на стстута на държавния служител
(гл. изм., ДВ, бр. 95 от 2003 г.)
Контролни органи 
(загл. изм., ДВ, бр. 95 от 2003 г.)
Чл. 127. (изм., ДВ, бр. 95 от 2003 г.)
(1) Цялостният контрол по изпълнението на този закон се упражнява от Министерския съвет.

(2) Специализираната контролна дейност по спазването на законодателството, свързано с държавната служба, се извършва от Изпълнителна агенция "Главна инспекция по труда" чрез държавни инспектори.

(3) За държавни инспектори могат да бъдат назначавани лица, които имат най-малко 10 години стаж в администрацията. 

Дейност на инспекторите 
(загл. изм., ДВ, бр. 95 от 2003 г.)
Чл. 128. (изм., ДВ, бр. 95 от 2003 г.) Инспекторите извършват общи и специализирани проверки по утвърден от изпълнителния директор на агенцията и съгласуван с министъра на държавната администрация годишен план, както и внезапни проверки по сигнали на ръководителите на инспекторатите в административните структури и на синдикалните организации или по жалби от държавни служители. 

Права на инспекторите 
(загл. изм., ДВ, бр. 95 от 2003 г.)
Чл. 129. (изм., ДВ, бр. 95 от 2003 г.) В рамките на своята компетентност инспекторите имат право:

1. да изискват от органите по назначаването обяснения и представяне на всички необходими документи, книжа и сведения във връзка с упражняването на контрола;

2. да се осведомяват пряко от държавните служители по всички въпроси във връзка с упражняването на контрола. 

Задължения на инспекторите 
(загл. изм., ДВ, бр. 95 от 2003 г.)
Чл. 130. (изм., ДВ, бр. 95 от 2003 г.) Инспекторите са длъжни:

1. да пазят в тайна поверителните сведения, които са им станали известни във връзка с упражняването на контрола;

2. да пазят в тайна източника, от който е получен сигнал за нарушение на служебното правоотношение. 

Задължителни предписания 
(загл. изм., ДВ, бр. 95 от 2003 г.)
Чл. 131. (изм., ДВ, бр. 95 от 2003 г.) За предотвратяване и преустановяване на нарушенията, свързани със статута на държавния служител и във връзка с изпълнението на неговите задължения, които са установени при проверките, държавните инспектори издават задължителни предписания на органите по назначаването за отстраняване на нарушенията. 

Сигнална функция 
(загл. ново, ДВ, бр. 95 от 2003 г.)
Чл. 132. (нов, ДВ, бр. 95 от 2003 г.) Когато при проверките се установят нарушения, които съдържат данни за извършено престъпление или други правонарушения, държавните инспектори уведомяват органите на прокуратурата. 

Отговорност за неизпълнение на задължително предписание
(загл. ново, ДВ, бр. 95 от 2003 г.)
Чл. 133. (нов, ДВ, бр. 95 от 2003 г.)
(1) Който не изпълни задължително предписание на държавен инспектор, се наказва с глоба от 250 до 2000 лв.

(2) Който противозаконно пречи на контролен орган да изпълни служебните си задължения, се наказва с глоба от 1000 до 5000 лв., ако не подлежи на по-тежко наказание. 

Установяване на нарушенията, издаване, обжалване и изпълнение на наказателните постановления
(загл. ново, ДВ, бр. 95 от 2003 г.)
Чл. 134. (нов, ДВ, бр. 95 от 2003 г.)
(1) Неизпълнението на задължителните предписания и създаването на пречки за осъществяване на контрола за спазване статута на държавния служител се установяват с актове, съставени от инспекторите.

(2) Наказателните постановления се издават от директорите на областните инспекции по труда.

(3) Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания. 

 

Допълнителна разпоредба
(загл. ново, ДВ, бр. 95 от 2003 г.)
§ 1. (нов, ДВ, бр. 95 от 2003 г.) "Свързани лица" по смисъла на този закон са:

1. съпрузите, роднините по права линия - без ограничения, по съребрена линия - до четвърта степен включително, и роднините по сватовство - до втора степен включително;

2. лицата, едното от които участва в управлението на дружество, в което другото лице притежава акции или дялове;

3. съдружниците;

4. дружество и лице, което участва в управлението на дружеството или притежава повече от 5 на сто от дяловете и акциите, издадени с право на глас в дружеството;

5. лицата, едното от които е направило дарение в полза на другото. 

 

Преходни и заключителни разпоредби
§ 1а. (пред. § 1, ДВ, бр. 95 от 2003 г.)
(1) (пред. § 1, ДВ, бр. 25 от 2001 г.) До приемането на закон по чл.38, ал.1 за социалното и здравното осигуряване на държавните служители се прилага режимът на работниците и служителите.

(2) (нова, ДВ, бр. 25 от 2001 г.; изм., бр. 95 от 2003 г.) Социалното осигуряване по ал.1 включва осигуряването по реда на Кодекса за социално осигуряване и по Закона за закрила при безработица и насърчаване на заетостта.

§ 2. (1) За служебен стаж по този закон се зачита и трудовият стаж, придобит до влизането в сила на закона.

(2) За служебен стаж по чл.74, ал.1 се зачита само трудовият стаж, придобит в организация на бюджетна издръжка до влизането в сила на закона.

(3) За стаж по чл.127, ал.1 - 4 от Закона за съдебната власт се зачита служебният стаж по този закон, придобит на длъжност, за която се изисква юридическо образование.

(4) Във връзка със социалното и здравното осигуряване за трудов стаж се зачита и служебният стаж, придобит при условията на този закон.

§ 3. Лицата, които до влизането в сила на закона са изпълнявали длъжност, определена за заемане от държавен служител, се назначават на длъжността, ако отговарят на изискванията по чл.7 и в едномесечен срок от определянето на длъжността за заемане от държавен служител подадат заявление по чл.8. С акта за назначаване им се присъжда определеният в Единния класификатор на длъжностите в администрацията ранг за заемането на длъжността.

§ 4. (1) Висящите трудови спорове за отмяна на незаконно уволнение и за възстановяване на предишната длъжност на служители, чиято длъжност е определена за заемане от държавен служител, се довършват по досегашния ред.

(2) В случаите по ал.1 служителите, чиито искове за отмяна на незаконно уволнение и за възстановяване на предишната длъжност са уважени, в едномесечен срок от влизане в сила на съдебното решение могат да подадат заявление по чл.8, ако отговарят на изискванията по чл.7 и длъжността, която са изпълнявали до влизането в сила на този закон и на която се възстановяват, съществува в съответната администрация.

(3) Служебното правоотношение на държавен служител, който заема длъжността, на която се възстановява служителят в случаите по ал.1 и 2, се прекратява, като той запазва придобития си ранг и има право на обезщетение в трикратен размер на брутната му заплата, определена към момента на прекратяване на служебното правоотношение.

(4) Правата на лицата по § 3, придобити по трудовото правоотношение, се запазват доколкото са предвидени и в този закон. 

§ 5. Статутът на държавните служители се прилага и за определени от Народното събрание и от Президента на Република България служители в техните администрации.

§ 6. (1) Системата на ранговете и длъжностите не се прилага за служителите на Министерството на външните работи, когато те изпълняват представителна държавна служба в чужбина.

(2) Министърът на държавната администрация и министърът на външните работи издават наредба за условията и реда за приравняване на ранговете на служителите по ал.1 към ранговете по този закон. 

§ 7. (1) Когато държавен служител бъде избран за народен представител, председател на общински съвет или кмет, той запазва придобития си ранг. На неговата длъжност може да бъде назначен друг държавен служител за срока на мандата му.

(2) Правата по ал.1 имат и членовете на политическите кабинети и експертите към тях.

§ 8. (1) Актовете по прилагането на този закон се издават в срок 6 месеца от влизането му в сила.

(2) В срока по ал.1 Министерският съвет внася в Народното събрание необходимите законопроекти за изменение и допълнение на специалните закони, уреждащи правното положение на лица, които са държавни служители по смисъла на този закон.

§ 9. В чл.20, ал.2 от Закона за закрила при безработица и насърчаване на заетостта (обн., ДВ, бр. 120 от 1997 г.; изм., бр. 155 от 1998 г., бр. 26 и 50 от 1999 г.) след думите "съотношение 7:1" се добавя ново изречение:

"Осигурителните вноски на държавните служители са за сметка на държавния бюджет."

§ 10. В чл.2, ал.3 от Закона за бюджета на фонд "Обществено осигуряване" за 1999 г. (ДВ, бр. 155 от 1998 г.) след думите "осигурителния им доход" се поставя запетая и се добавя "с изключение на държавните служители, която вноска се поема от държавния бюджет".

§ 11. В чл.41 от Закона за здравното осигуряване (обн., ДВ, бр. 70 от 1998 г.; изм., бр. 93 и 153 от 1998 г.) се правят следните изменения и допълнения:

1. Създава се нова т.2:

"2. за държавните служители - от държавния бюджет;". 

2. Досегашните т.2, 3, 4, 5, 6, 7, 8 и 9 стават съответно т.3, 4, 5, 6, 7, 8, 9 и 10.

§ 12. В Кодекса на труда (обн., ДВ, бр. 26 и 27 от 1986 г.; изм. и доп., бр. 6 от 1988 г., бр. 21, 30 и 94 от 1990 г., бр. 27, 32 и 104 от 1991 г., бр. 23, 26, 88 и 100 от 1992 г., бр. 69 от 1995 г. - Решение № 12 на Конституционния съд от 1995 г.; изм., бр. 87 от 1995 г., бр. 2, 12 и 28 от 1996 г., бр. 124 от 1997 г., бр. 22 от 1998 г., бр. 52 от 1998 г. - Решение № 11 на Конституционния съд от 1998 г.; изм., бр. 56, 83, 108 и 133 от 1998 г., бр. 51 от 1999 г.) се правят следните допълнения: 

1. В чл.325 се създава т.12:

"12. поради определянето на длъжността за заемане от държавен служител."

2. В чл.327 се създава т.9:

"9. постъпва на държавна служба."

3. В чл.351 след думата "закон" се поставя запетая и се добавя "както и времето, през което лицето е работило като държавен служител".

§ 13. В чл.114 от Закона за отбраната и въоръжените сили на Република България (обн., ДВ, бр. 112 от 1995 г.; изм., бр. 67 от 1996 г., бр. 122 от 1997 г., бр. 70, 93, 152 и 153 от 1998 г., бр. 12 от 1999 г.) след думите "и при други работодатели" се добавя "с изключение на държавните служители".

§ 14. В чл.9, ал.1 от Закона за отговорността на държавата за вреди, причинени на граждани (обн., ДВ, бр. 60 от 1988 г.; изм., бр. 59 от 1993 г. и бр. 12 от 1996 г.) след думите "Кодекса на труда" се добавя "Закона за държавния служител". 

§ 15. В Указ № 2472 за административно-правното обслужване на населението ( обн., ДВ, бр. 61 от 1985 г.; попр., бр. 63 от 1985 г.; изм., бр. 36 от 1986 г.) се правят следните изменения и допълнения:

1. Член 6 се отменя.

2. В чл.27 се правят следните изменения:

а) в ал.1 думите "от 20 до 100 лв." се заменят с "от 20 000 до 40 000 лв.";

б) в ал.2 думите "от 40 до 200 лв." се заменят с "от 40 000 до 80 000 лв.".

3. В чл.28 се правят следните изменения:

а) в ал.1 думите "непосредствено по-горестоящия орган и на Комитета за териториално и селищно устройство" се заменят с "Държавната 

 

 

 

 

 

